Dinghy bandun jahaaalee bodu raalhakaa eku | Mihaaru\nނާއިފް (ވާތް ފަރާތުން ދެވަނަ) އާއި ހުސައިން ކޯސްޓް ގާޑްގައި ފޭދު އަށް ރޭ ބާލަނީ.\n05 ޖޫން 2017 - 11:24 42 comments\nޑިންގީ ބަންޑުން ޖަހާލުމުން ގެއްލުނު ފުލުސް މީހާ މުހައްމަދު ސުމައިދު، އާބިން، ހިތަދޫ، ހޯދުމުގެ މަސައްކަތް މިހާރު ވެސް ދަނީ ކުރަމުންނެވެ. ފަތާފައި ގޮސް ކައިރީގައި އޮތް ފަޅުރަށަކަށް އަރައިގެން ސަލާމަތްވީ ފޭދުއަށް ނިސްބަތްވާ ހުސެއިން ސައީދު އާއި އަހުމަދު ނާއިފެވެ.\nހާދިސާ ހިނގި ގޮތް ކިޔައިދެމުން ހުސެއިން ބުނީ އެ މީހުން މަހަށް ނުކުތީ ރޯދަ ވީއްލައިގެން ރަށަށް އަންނަ ގޮތަށް ކަމަށެވެ. މިއީ އެ މީހުންނާ އެކު ސުމައިދު މަހަށް ދިޔަ ފުރަތަމަ ދުވަސް ކަމަށް ވެސް އޭނާ ބުންޏެވެ.\nމަރަދޫފޭދޫ ބަނދަރުން ޑިންގީގައި އެ މީހުން މަހަށް ނުކުތީ ހަވީރު 4:30 ހާއިރު އެވެ. ހާދިސާ ކުރިމަތިވީ ހައެއް ޖަހާކަންހާއިރު އެވެ.\nހުސެން ބުނި ގޮތުގައި ކަނޑު ގަދަައެއް ނޫނެވެ. އަދި އޮއި ވެސް ބާރެއް ނޫނެވެ. އެކަމަކު ޑިންގީ އޮތް ހިސާބާ 200 ވަރަކަށް ފޫޓު ދުރުން ބޮޑެތި ރާޅުތައް ނަގަމުން އަންނަ ތަން ފެނުނު ކަމަށް އޭނާ ބުންޏެވެ.\n"ފަހަތުން ރާޅު އައިކަން އެނގުނު އިރު ވިއްސަކަށް ފޫޓް ކައިރިވެއްޖެ. އެހެންވެ ދުއްވާލާނެ ވަގުތެއް ނުލިބިގެން އުޅެނިކޮށް ޑިންގީ ބަންޑުން ޖަހާލީ،" ގަން އެއާޕޯޓްގައި ވަޒީފާ އަދާކުރާ ހުސައިން ބުންޏެވެ.\nއޭރު ސުމައިދާއި ނާއިފު ތިބީ ދޮށި އެއްލައިގެންނެވެ.\n09:00: POLICE/MNDF gulhigen search feshifai.\n09:00: Helicopter search feshifai.\n10:00: Dive search feshumah hamajehifai.\n— Maldives Police (@PoliceMv) June 5, 2017\nސަތާރަ ފޫޓްގެ ޑިންގީގައި އާންމުކޮށް މަހަށް ނިކުމެ އުޅޭ ހުސައިން ބުނީ ޑިންގީ ބަންޑުން ޖަހާލުމުން އޭތި އަލުން ނަގައިގެން ހަތަރު ވަރަކަށް ފަހަރު އެރި ކަމަށެވެ. ނަމަވެސް އެއިން ކޮންމެ ފަހަރަކު ވެސް ބަންޑުން ޖަހާލީ ކަމަށް އޭނާ ބުންޏެވެ.\n"އޭރު ފަޅުރަށުގެ ފަރާ ހިސާބުގައި އަހަރެމެން ތިބީ. ދެން ރާޅާ އެކު ޑިންގީ ޖަހަމުން ގޮސް އެ ރަށުގެ ފަޅުތެރެއާ ހަމައަށް އަހަރެން ދިޔައީ. އޭރު ވެސް ނާއިފާއި ސުމައިދު އަތުން ހަނާ އަޅާ، އަދި އަންނަން މަސައްކަތް ކުރަމުންދާ ކަމަށް ބުނަމުން ދިޔަ،" ހާދިސާގައި ބޯ ވެސް ފަޅައިގެން ދިޔަ ހުސެއިން ކިޔައިދިނެވެ.\nއޭނާ ބުނީ ރަށަށް އެރުމަށް ފަހު، ހިކި ފަނެއްގައި ލައިޓަރުން އަލިފާން ރޯކޮށްގެން އެހެން ބައެއްގެ ސަމާލުކަން ލިބޭތޯ މަސައްކަތްކުރި ކަމަށެވެ.\n"އެއް ފަހަރު ފެނުނު ލޯންޗެއް ވެސް ދިޔަ ތަން. އެކަމަކު ބޮޑަށް ހީވަނީ އެ މީހުންނަށް އަހަރެމެން ނުފުންނަނީހެން،" ހުސެއިން ބުންޏެވެ.\n"ދެން ނާއިފު ގޮވާ އަޑު އިވިގެން ބެލި އިރު، އޭނާ ހުރީ ކަކޫ ޖަހާލައިގެން ގޮނޑުދޮށާ ހިސާބުގައި. އޭރު ވަރަށް ބޮޑަށް އަނދިރި ވެސް ވެއްޖެ. ސުމައިދު ކޮބައިހޭ އެހީމާ ބުނީ އެ ދިމާލުގައި އެބަ އޮތޭ ފްލޯޓްކޮށްގެން. ފައިގައި ވަރަށް ގަދަ އަށް ރިއްސާ ކަމަށް ބުންޏޭ. އެކަމަކު ފަހުން އޭނާގެ އަޑެއް ނީވޭ."\nހުސެއިން ބުނީ ވަރަށް ބޮޑަށް އަނދިރިވުމުން އޭނާ އާއި ނާއިފް ދެން މަސައްކަތް ކުރީ ކައިރީގައި އޮތް ޝަންގްރިއްލާ ރިސޯޓަށް ދާން ކަމަށެވެ.\n"އަހަރެމެން ތިބި ފަޅުރަށުން ޝަންގްރިއްލާ އަށް ދެވެން އޮތީ މެޔާ ހަމައަށް އޮތް އޮޅި ހުރަސްކޮށްފައި. ދެން ބައި ގަޑިއެއްހާ އިރު މަސައްކަތްކޮށްގެން ޝަންގްރިއްލާ އަށް ދެވޭ ވަރުވީ،" ހުސެއިން ބުންޏެވެ.\n"އެރަށަށް އަރައިގެން ކުރިއަށް ދިޔަ އިރު، ބަންދުކޮށްފައި އޮންނާތީ އެކި މަގުތަކުން ހިނގަމުން ދަނިކޮށް ބަގީއެއް ދުއްވާ ތަން ފެނިގެން ހަޅޭއްލަވައިގަތީމަ އޭތި އައީ. ދެން އޭގައި އިން މީހާގެ އެހީތެރިކަމާ އެކު އެމްއެންޑީއެފަށް ރިޕޯޓް ކުރީ."\nހުސައިން ބުނީ ޝަންގްރިއްލާ އިން އެ މީހުންނަށް އެހީތެރިވެ ދިން ކަމަށެވެ. އެގޮތުން ބޮލުން ފެޅިފައި ހުރި ތަން ފަހައިދީ، ބޭސް އަޅައި ދިން ކަމަށް ބުންޏެވެ.\n"އެ މީހުން ކައިރީ އަހަރެމެން އެދުނިން ލޯންޗެއްގައި އެ ދިމާލަށް ގޮސް ސުމައިދު ހޯދައި ދޭން ވެސް. އެކަމަކު އެވަގުތު އެކަން ކުރެވޭ ގޮތެއް ނުވި،" އޭނާ ބުންޏެވެ.\nހުސައިން ބުނީ ކޯސްޓް ގާޑް އައުމުން ޑިންގީ ބަންޑުން ޖަހާލި ސަރަހައްދު އެ މީހުންނަށް ވަރަށް ރަނގަޅަށް ކިޔައިދިން ކަމަށެވެ. އޭރު ޑިންގީ އޮތީ އެމީހުން އެރި ފަޅުރަށަށް ލައްގައިފަ އެވެ. ނާއިފާއި ހުސައިން ފޭދު އަށް ގެނައީ ކޯސްޓް ގާޑްގަ އެވެ. އަދި އެ މީހުންނަށް ފޭދޫ ސިއްހީ މަރުކަޒުން ވެސް ފަރުވާ ދިނެވެ.\nއެކަމަކު އެއްވެސް މީހަކަށް ސީރިއަސް ގެއްލުމެއް ނުވެ އެވެ.\nސުމައިދަށް ވީ ގޮތް ނޭނގޭތީ ހުސެއިން އާއި ނާއިފްގެ ކަންބޮޑުވުން ވަރަށް ބޮޑެވެ.\nޑިންގީ ބަންޑުން ޖަހައިލި ހާދިސާގައި ގެއްލިގެން ހޯދަމުން އަންނަ ސުމެއިދު\n"އޭނާއަކީ އަސްލު ކަނޑުމައްޗަށް ވަރަށް ގަދަ ވެސް މީހެއް. އަނެއްކާ ޕޮލިސް ޓްރޭނިން ހަދާފައި ހުރީމަ ވެސް އަހަރެމެންނަށް ވުރެ އޭނާ މާ ގަދަ ވާނެ ކަމަށް ގަބޫލުކުރަނީ،" ހުސެއިން ބުންޏެވެ.\n"މިކޮޅުގައި އުޅޭ ބައެއް ޕޮލިހުން ވެސް ބުނޭ ސުމައިދު ކަނޑުމައްޗަށް ވަރަށް ގަދަވާނޭ."\nސުމައިދަށް 27 އަހަރު ވީ އިއްޔެ އެވެ. ފުރަންވެގެން އޭނާ އައުން ލަސްވާތީ އޭނާ ނުލައި މަހަށް ނައްޓާލާ ވާހަކަ ވެސް ގުޅާފައި ހުސެން ބުންޏެވެ.\n"އަހަރެމެން ގުޅާފައި ބުނިން މިއަދު ކަލޭ ބަހައްޓާފައޭ ދާނީ. އެހެން ކިޔަކިޔާ ތިއްބައި އޭނާ ހިތަދޫގައި ހުރެފައި ރައްޓެއްސަކާ އެކު ކާރުގައި އައީ،" ހުސައިން ކިޔައިދިނެވެ.\nފުލުހުންގެ މީޑިއާ އޮފިޝަލަކު ވިދާޅުވީ އޭނާ ހޯދުމުގެ އޮޕަރޭޝަނުގައި ފުލުހުންނާއި އެމްއެންޑީއެފާއި ބައެއް އާންމުން ވެސް ހަރަކާތްތެރިވަމުން އަންނަ ކަމަށެވެ. މިއަދު ހެނދުނު އެ މަަސައްކަތް ފެށީ އެމްއެންޑީއެފްގެ ހެލިކޮޕްޓަރު ބޭނުންކޮށްގެންނެވެ.\nސުމައިދަކީ ވަޅި ހިފައިގެން މީހަކު ފޭރެން އުޅުނު ދެ ކުށްވެރިޔަކު ހުއްޓުވަން ބިރެއް ނެތި ކުރިމަތިލައި، އައްޑޫގެ އެތައް ބައެއްގެ ތައުރީފް ހޯދި ފުލުހެކެވެ.\nއިތުރު ލިޔުންތައް އައްޑޫ ފުލުހުން ސ. ގަން އެމްއެންޑީއެފް ސަދަން ކޮމާންޑް އެމްއެންޑީއެފްގެ ރެހެންދި ހެލިކޮޕްޓަރު ޝަންގްރިލާ ވިލިނގިލި ރިސޯޓް އެކްސިޑެންޓް ކަނޑުމަތީގެ ހާދިސާ ކޯސްޓް ގާޑް ސ. ހިތަދޫ ސ. ފޭދޫ\nސުމެއިދުގެ ފޯނު ފެނިއްޖެ


Mohamed Nasheed - Majlis Election 2019 Coverage\nMachangolhi Medhu Dhaairaa Male' City\nމާލޭގެ އިސް އާއިލާއަކަށް ނިސްބަތްވެވަޑައިގަންނަވާ މުހައްމަދު ނަޝީދު، މަޝްހޫރު ނަމުން ނަމަ އަންނި، އަދި މިހާރު ކުރީގެ ރައީސް ނަޝީދު، މަޖީދިއްޔާ އިން އޯ ލެވެލް ނިންމެވުމަށް ފަހު އޭ ލެވެލް އާއި މެރިޓައިމް ދާއިރާ އިން ފުރަތަމަ ޑިގްރީ ނެންގެވީ އިނގިރޭސި ވިލާތުންނެވެ. ކިޔަވާވިދާޅުވެގެން ރާއްޖެ ވަޑައިގެން ޓްރާންސްޕޯޓް މިނިސްޓްރީގައި ވަޒީފާ އަދާކުރެއްވި އެވެ. އެކަމަކު އެމަނިކުފާނުގެ ވިސްނުންފުޅު އަބަދުވެސް ހުރީ މިނިވަންކަމާއި، ސިޔާސީ ބަދަލުތަކުގެ މައްޗަށެވެ. އެހެންކަމުން 1990 ގައި ނުކުތް "ސަންގު" މަޖައްލާއާ އެކު ނަޝީދުގެ ދިރިއުޅުން މުޅިން ބަދަލުވި އެވެ. ދެން ދިވެހިންނަށް ފެނުނީ އޭރުގެ ރައީސް މައުމޫން އަބްދުލްގައްޔޫމްގެ ސިޔާސަތުތަކާ ދެކޮޅަށް ފާޑުވިދާޅުވާ "އަންނި" އެވެ.\nނޫސްވެރިކަމަކީ ނަޝީދުގެ އެންމެ ބޮޑު އެއް ލޯތްބެވެ. ސަންގުގައި އޭރު އެންމެ ހީވާގި އެއް ނޫސްވެރިޔަކީ އެމަނިކުފާނެވެ. ސަންގު ހުއްޓުވާލައި، އެއާ ގުޅިފައި ތިބި ބައެއް މީހުން އެކި ތުހުމަތުތަކުގައި ހައްޔަރުކޮށް ޖަލަށް ލި އެވެ. އޭގެ ތެރޭގައި ނަޝީދު ހިމެނިވަޑައިގަތެވެ. އަދި އޭގެ ފަހުން ވެސް އެއްވެސް ޖެހިލުމެއް ނެތި، އަދި ހިތްވަރު ދޫނުކޮށް އަބަދުވެސް އިސްލާހަށް ގޮވާލެއްވި އެވެ. މިނިވަންކަމަށް ގޮވާލެއްވި އެވެ. އަސާސީ ހައްގުތައް ހޯދައިދޭން ގޮވާލެއްވި އެވެ. ނަތީޖާއަކީ ސިޔާސީ ގޮތުން އަޑު ކަނޑުވާލުމުގެ މަގުސަދުގައި ކުރި ބަންދުތަކާއި ހުކުމްތަކުގެ ތެރޭގައި ހަޔާތްޕުޅުގެ ބޮޑު ބައެއް ޖަލުގައި، ނުވަތަ ބޭރަށް ނުކުމެވަޑައިނުގެން ގޭގައި، ނުވަތަ ރާއްޖެއިން ބޭރަށް އަރުވާލެއްވިގެން، ހޭދަކުރެއްވުމެވެ. އެހާ ގިނަ ދުވަހު ބަންދުގައި އުޅުއްވި ސިޔާސީ ލީޑަރެއް ރާއްޖޭގެ ފަހުގެ ތާރީހެއްގައި ފެނިފައެއް ނުވެ އެވެ.\nނޫސްވެރިއެއްގެ މިނިވަން ޚިޔާލާ އެކު ނަޝީދު ވެވަޑައިގަތީ ސިޔާސީ ބޭފުޅަކަށެވެ. އެކަމަކު ސިޔާސީ މަގާމެއް ފުރަތަމަ ފުރުއްވީ 1999 ގައި އޮތް ރައްޔިތުންގެ މަޖިލިހުގެ އިންތިހާބު ކާމިޔާބުކުރައްވައި، މާލޭގެ ގޮނޑިއެއް ހޯއްދަވައިގެންނެވެ. އެފަހަރުގެ ކެމްޕޭނަކީ އޭރަށް ބަލާއިރު ޒުވާނުންގެ ހިތް އަތުލި ކެމްޕޭނެކެވެ. ޒުވާނުންގެ ވިސްނުމާ އެކު، ޒުވާނުންގެ މަސައްކަތުން ހިންގި ކެމްޕޭނެކެވެ.\nނަޝީދަކީ އަބަދުވެސް ރައްޔިތުންގެ މަޖިލިހުގައި މަސައްކަތްކުރައްވަން ލޯބިކުރައްވާ ސިޔާސީ ލީޑަރެކެވެ. އެހެންކަމުން އެމަނިކުފާނު އޭރު ވެސް ފެނުނީ މެމްބަރެއްގެ ފުރިހަމަ ޒިންމާ އަދާކުރެއްވި، ރައްޔިތުންގެ ހައްގުގައި އަޑުއުފުއްލެވި ބޭފުޅެއްގެ ގޮތުގަ އެވެ. ރާއްޖޭގައި ސިޔާސީ ޕާޓީ އުފައްދަން ފުރަތަމަ ހުށައެޅުއްވީ އެމަނިކުފާނު މާލޭގެ މެމްބަރަކަށް ހުންނަވައި، 2001 ގަ އެވެ. އެކަމަކު 42 މީހުންގެ ސޮޔާ އެކު އެމްޑީޕީ އުފައްދަން ހުށައެޅި ހުށައެޅުން މަޖިލިހުގައި ނެގި ވޯޓުގައި ފާހެއް ނުވި އެވެ.\nއެންމެ ފަހުން ރައްޔިތުންގެ މަޖިލިހުގެ ގޮނޑި ވެސް ގެއްލުނީ އާދައިގެ ކަމެއް އެކަމަކު އޭރުގެ ސަރުކާރުން ވަރަށް ބޮޑު ކަމަކަށް ހެދުމުންނެވެ. ކުރީގެ ރައީސް އިބްރާހިމް ނާސިރުގެ ގެކޮޅު ތަޅާލައި، ތަން ސާފުކުރި އިރު އެތަނުން ކަރުދާސްކޮޅެއް ގެންދިއުމަކީ ބޮޑު ވައްކަމަކަށް ސަރުކާރުން ހެދީ އެވެ. އެހެންކަމުން ވައްކަމުގެ ކުށް ސާބިތުކޮށް، ރައްޔިތުންގެ މަޖިލިހުގެ ގޮނޑި ގެއްލުވާލި އެވެ.\nއެކަމަކު ރާއްޖެއަށް ޕާޓީ ނިޒާމް އައިސް، ސިޔާސީ ގޮތުން މިނިވަން އަދި އަސާސީ ހައްގުތަކެއް ކަނޑައެޅި ގާނޫނުއަސާސީއެއް ލިބުނީ ފަހަތުގައި ނަޝީދުގެ ވަރަށް ބޮޑު ހިތްވަރެއް އޮވެގެންނެވެ. އެ ހަގީގަތާ އެކު ރައްޔިތުންގެ ވަރަށް ގިނަ ބައެއްގެ ލޯބި ހޯއްދެވި އެވެ. އަދި 2005 ގައި އެމްޑީޕީ އުފެއްދީއްސުރެ މިހާތަނަށް އެ ޕާޓީގެ އެންމެ ނުފޫޒު ގަދަ ވެރިއެއްގެ ގޮތުގައި ހުންނެވީ އެމަނިކުފާނެވެ. ރާއްޖޭގެ ރައީސްކަމުގެ މަގާމަށް 2008 ގައި ހޮވިވަޑައިގަތުމަކީ ވެސް އޭގެ ހެއްކެކެވެ. އަދި މިހާރު ވެސް ސިޔާސީ ގޮތުން ނަޝީދަކީ ރާއްޖޭގެ އެންމެ ވަރުގަދަ އެއް ލީޑަރެވެ.\nއާމްދަނީއެއް ލިބިވަޑައިނުގެން، ހިލޭސާބަހަށް ކޮށްދެއްވި ކަންކަމުގެ ތެރޭގައި ނޫސްވެރިކަން ހިމެނެ އެވެ. ސިޔާސީ ގޮތުން އެމަނިކުފާނު ވެވަޑައިގެންނެވި ގުރުބާނީގައި އިޖުތިމާއީ އެތައް ކަމެއް ރަނގަޅުވެ، އިޖުތިމާއީ ރައްކާތެރިކަން ކުރިއަށް ވުރެ ބޮޑުވި އެވެ. އޭގެ އިތުރުން އެމަނިކުފާނު ވަނީ ތާރީޚީ ލިއުންތައް ލިއުއްވައި، ބައެއް ފޮތްތައް ވެސް ނެރުއްވައިފަ އެވެ. މިހާރު އެންމެ އިސްކޮށް ހުންނަވައިގެން ކުރައްވަނީ ތިމާވެށީގެ މަސައްކަތްޕުޅެވެ. ނަޝީދަކީ ދުނިޔޭގެ ތިމާވެށީގެ މައްސަލަތަކުގައި ބައިނަލްއަގުވާމީ ގޮތުން ނުފޫޒު ގަދަ ބޭފުޅެކެވެ.\nއެންމެ ކުރުކޮށް އެމަނިކުފާނު ދެއްވާ މެސެޖަކީ "އެމްޑީޕީއަށް ރައްޔިތުންގެ މަޖިލިހުގެ މެޖޯރިޓީ ނުލިބިއްޖެ ނަމަ އަނެއްކާވެސް ބަގާވާތަކާ ދިމާއަށް ރާއްޖެ ދާނެ" ކަމެވެ. އެހެންކަމުން "އެޖެންޑާ 19"ގެ ނަމުގައި ސިޔާސަތެއް ކަނޑައަޅައި، އެމްޑީޕީއަށް މަޖިލިހުގެ މެޖޯރިޓީ ހޯދައިދިނުމުގެ އެންމެ ކުރީ ސަފުގައި ހުންނެވީ، ސިޔާސީ ކަންކަމުގައި ވަރުބަލިފުޅުވުމެއް ނެތް، ނަޝީދެވެ.\nMDP Maafannu Hulhangu Dhaairaa View Profile


ޢައްބާސީ ދައުލަތުގެ ތިންވަނަ ޒަމާނު ގައި އުފެދިފައިވާ ބައެއް ވަކިދައުލަތްތައް | ތާރީޚް | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ތާރީޚް ޢައްބާސީ ދައުލަތުގެ ތިންވަނަ ޒަމާނު ގައި އުފެދިފައިވާ ބައެއް ވަކިދައުލަތްތައް\nޢައްބާސީ ދައުލަތުގެ ތިންވަނަ ޒަމާނު ގައި އުފެދިފައިވާ ބައެއް ވަކިދައުލަތްތައް\nޢަބްދުލް ޢަޒީޒު ޙަމީދު\n26 ޖުލައި 2005\n1 - ޣޫރީ ދައުލަތް\nޣޫރީންނަކީ ޣޫރިސްތާން އޭ ފަރުބަދަ މަތީ ހިސާބެއްގައި ދިރިއުޅުނު ބައެކެވެ. ޣޫރިސްތާން އޮންނަނީ ޣަޒްނާ އާއ ހުރާތުއާއި ދެމެދުގައެވެ. އެމީހުންނަކީ ޣަޒްނަވީ ދައުލަތުގެ ރަސްގެފާނު މަހުމޫދު އަލްޣަޒްނަވީ އަށް އިޚްލާސްތެރި ބައެކެވެ. ޣޫރީ ދައުލަތުގެ ބާނީ އަކީ ޙުސައިން ބިން ޙަސަން އެވެ. ލަގަބަކީ ޢަލާއުއްދީން އެވެ. އަލާއުއްދީން ވަރުގަދަ ލަޝްކަރެއް ތައްޔާރު ކުރައްވައި ޣަޒްނާ އާއި ދިމާލަށް ދަތުރުކުރެއްވި އެވެ. އެއީ ޣަޒްނާ ގެ ވެރިއަކަށް ބަހްރާމް ޝާހް ބިން މަސްޢޫދު އަލްޣަޒްނަވީ ހުންނަވަނިކޮށެވެ. އެރަށަށް ވެރިވީ ހިޖުރައިން 547ވަނަ އަހަރު އެވެ. ނަމަވެސް އަލާއުއްދީންގެ ނާއިބަކަށް ޣަޒްނާގައި ހުންނެވި ބޭފުޅާ ގަތުލުކޮށް އަލުން ބަހްރާމް ޝާހް ޣަޒްނާ އޭނާގެ ބާރުގެ ދަށަށް ގެންނެވި އެވެ. މިކަން އަލާއުއްދީން އަށް އެގުނު ހިނދު އަލުން ޣަޒްނާ އަށް ވަޑައިގެން ޣަޒްނާ ޣޫރީންގެ ބާރުގެ ދަށަށް ގެންނެވި އެވެ. އެހިނދު ޚަސްރޫ ބިން ބަހްރާމް ޝާން އިންޑިޔާ އަށް ފިލައިގެން ވަޑައިގެންނެވި އެވެ.\nހިޖުރައިން 567ވަނަ އަހަރު އަލާއުއްދީން އަވަހާރަވުމުން ވެރިއަކަށް ޣިޔާޘުއްދީން އިސްކުރެވުނެވެ. ޣިޔާޘުއްދީން އޭނާގެ އަޚް ޝިހާބުއްދީންގެ އެހީއާއި އެކު ޣޫރީންގެ ވެރިކަން ޣަޒްނާގައި ހިންގަން ފެށިއެވެ. ޚަސްރޫ ބިން ބަހްރާމް އިންޑިޔާ އަށް ވަޑައިގަތުމުން ލާހޫރު ޣަޒްނަވީންގެ ވެރިރަށަކަށް ހެއްދެވިއެވެ. ހިޖުރައިން 555ވަނަ އަހަރު ޣަޒްނަވީންގެ އެންމެ ފަހު ވެރިއެއްގެ ގޮތުން ޚަސްރޫ ވެރިކަމަށް އިސްކުރެވުނެވެ. ހިޖުރައިން 582ވަނަ އަހަރު ޣިޔާޘުއްދީން އޭނާގެ އަޚް ޝިހާބުއްދީން އިންޑިޔާ އަށް ފޮނުއްވި އެވެ. އަދި ލާހޫރު އަށް ވެރިވެ ގަތެވެ. އަދި ޚަސްރޫ ހިފައި ހައްޔަރު ކުރެއްވި އެވެ. އެހިސާބުން ޣަޒްނަވީ ދައުލަތް ވެއްޓިގެން ދިޔައެވެ. އެއާއި އެކު ޣަޒްނާ އަދި އިންޑިޔާގައި ޣޫރީންގެ ވެރިކަން ފެށިގެން ދިޔައެވެ.\nއިންޑިޔާގައި ޣޫރީންގެ ވެރިއަކަށް ހުންނެވީ ޝިހާބުއްދީން އެވެ. ލާހޫރު ޣޫރީންގެ ވެރިރަށަކަށް ހެދުމަށްފަހު ދައުލަތް ފުޅާކުރުމުގެ މަސައްކަތް ފެށިއެވެ. މިގޮތުން ''މޯލްޓާން'' އަށް ހިޖުރައިން 572ވަނަ އަހަރު ވެރިވިއެވެ. އެއީ އޭރު ގަރާމިޠީންގެ އަތްދަށުގައި އޮތް ތަނެކެވެ. ހިޖުރައިން 587ވަނަ އަހަރު ހިންދީންގެ ލަޝްކަރުން ޝިހާބުއްދީން ހަގުރާމަ ފެށިއެވެ. މިހަގުރާމަކުރެވުނީ ޝަރަސްވަތީ ކޯރުގެ އައްސޭރިން ދިއްލީގައި އޮންނަ ޓްރެވާރީ ކިޔާ ހިސާބެއްގައެވެ. މިހަމަލާއިން ޝިހާބުއްދީން ގަތުލުނުވެ ސަލާމަތްވީ ކިރިޔާއެވެ. އެއީ ހިންދީންގެ ލަޝްކަރު ބޮޑުކަމުންނެވެ. ހިންދީންގެ ލަޝްކަރުގެ ބޮޑަކަށް ހުރީ ރާޖާބަޓްހޯރާ ކިޔާ މީހެކެވެ.\nމިހަމަލާއަށް ފަހު ޝިހާބުއްދީން އޭގެ ބަދަލު ހިފުމަށް އަޒުމްކަނޑައެޅިއެވެ. ހިޖުރައިން 588ވަނަ އަހަރު ޝިހާބުއްދީން ވަރުގަދަ ލަޝްކަރެއް ގޮވައިގެން ވަޑައިގެން ކުރިން ބުނި ހިސާބުގައި ހިންދީންނާއި ހަގުރާމަކޮށް ކާމިޔާބު ހޯއްދެވި އެވެ. ހިންދީންގެ ބޮޑަކަށް ހުންނެވި އަޖްމީރު ރަސްކަލުން އަސީރަކަށް ހައްދަވައި ފަހުން ގަތުލުކުރެއްވި އެވެ. ހިޖުރައިން 589ވަނަ އަހަރު ޝިހާބުއްދީން އޭނާގެ ވެރިކަމުގެ ނާއިބަކަށް ގުތުބު އައިބަކް އިސްކުރުމަށް ފަހު ޣަޒްނާ އަށް ވަޑައިގެންނެވި އެވެ. އެހިނދު ގުތުބު ދިއްލީ އަށް ވަދެ އެރަށް އެމީހުންގެ ބާރުގެ ދަށަށް ގެނެސް ވެރިރަށެއްގެ ގޮތުގައި ކަނޑައެޅިއެވެ.\nހިޖުރައިން 590ވަނަ އަހަރު ޝިހާބުއްދީން އެބުރި އިންޑިޔާ އަށް ވަޑައިގެންނެވި އެވެ. އެއަށްފަހު ގަނޫޖު އޭ ކިޔޭ ރަށް ފަތަހަކޮށް ވަރަށް ގިނަ ޣަނީމާ ލިބިގެން ދިޔައެވެ. ބަނާރަސްގެ ރަސްގެފާނު ވަރުގަދަ ލަޝްކަރެއްގެ އެހީގައި މުސްލިމުންނާއި ހަގުރާމަ އަށް ކުރިމަތި ލިއެވެ. ނަމަވެސް ނަޞްރު ލިބުނީ މުސްލިމުންނަށެވެ. އެއަށްފަހު ޝިހާބުއްދީން ބަނާރަސް އަށް ވަދެ އެތަނުން ލިބުނު ޣަނީމާ މުދާތައް ޣަޒްނާ އަށް ގެންދިޔައެވެ.\nހިޖުރައިން 599ވަނަ އަހަރު ޣިޔާޘުއްދީން އަވަހާރަވުމުން ޣޫރީ ދައުލަތުގެ ވެރިކަމަށް ޝިހާބުއްދީން އިސްވި އެވެ. ޝިހާބުއްދީން އަވަހާރަވެފައިވަނީ އިންޑިޔާއިން ޣަޒްނާ އަށް ދަތުރުކުރައްވަނިކޮށް ގޮތްނޭގޭ ބަޔަކު ދިން ހަމަލާއެއްގައި އޭނާ ފޭލިގޭގައި ހުންނަވަނިކޮށެވެ. ޝިހާބުއްދީން އަވަހާރަ ވުމާއި އެކު ޣޫރީންގެ ދައުލަތް ނިމުމަކަށް އައީ އެވެ. އެއާއި އެކު މަމާލިކުން ގެ ބާރު އިންޑިޔާގައި ހިގަންފެށިއެވެ.\n2- މަމާލިކުންގެ ދައުލަތް\nމަމާލިކުންނާއި ތަފާތު ނަސްލުތަކާއި ތަފާތު ދަރިކޮޅުތަކާއި އަދި ތަފާތު ހިސާބުތައް ގުޅިގެން އުފެދިފައިވާ ބަޔެކެވެ. އޭގެތެރޭގައި ހިމެނެނީ ތުރުކިސްތާންގެ ރަށްތައް، ގަރަމް ޕެނިންސޫލާ، ގައުގާޒުގެ ރަށްތައް، އަދި ކޯރުގެ ފަހަތުގައިވާ ރަށްތަކޭ ކިޔޭ ހިސާބު އެވެ. މަމާލިކުންގެ ވެރިކަން މިޞްރާއި ޝާމްކަރައިގެ ހިސާބުތަކުަގައި ފެށުނީ އައްޔޫބީ ދައުލަތުން އެންމެ ފަހުން ވެރިކަން ކުރެއްވި ތޫރާން ޝާހް މަމާލިކުން ގަތުލުކުރެއްވުމުންނެވެ. އެއީ ހިޖުރައިން 648ވަނަ އަހަރު އެވެ.\nމަމާލިކުންގެ ދުވަސްވަރު ހޯދާފައިވާ ކުރިއެރުންތަކަށް ބަލާއިރު އިމާރާތް ކުރުމުގެ ފަންނުގައި ވަރަށް ބޮޑެތި ކާމިޔާބުތައް ހޯއްދަވާފައި ވެއެވެ. މިގޮތުން މިޞްރުގައި ހުރި މަމާލިކުންގެ ދުވަސްވަރު ބިނާކޮށްފައިވާ ތަންތަނުގެ ތެރޭގައި ''މަސްޖިދު އައްޡާހިރު ބައިބަރަސް''، ''މަސްޖިދު އައްސުލްޠާން ހަސަން''، ''މަސްޖިދު ގާއިތުބާއި''، އިސްކަންދަރިއްޔާގައި ހުންނަ ''ގާއިތުބާއި ކޯއްޓޭ'' ފަދަ ތަންތަން ހިމެނެއެވެ. މީގެ އިތުރުން ވަރަށް ގިނަ މަދަރްސާތަކާއި، ހަސްފަތާލުތައް ވެސް އުފެއްދެވިއެވެ.\nތަފާތު އިލްމުތަކުގައި ވެސް އެދުވަސްވަރު މަމާލިކުން ކުރި ހޯދާފައި ވެއެވެ. ބޭސްވެރިކަމުގެ ދާއިރާ އަށް ބަލާއިރު ސޫރިޔާގެ ޑޮކްޓަރ އިބްން އަބީ އަޞީބަޢާ ފާހަގަކުރެވެއެވެ. އަޞީބަޢާ ބޭސްވެރިކަން އުގެނިފައިވަނީ މިޞްރުގެ ގާހިރާގެ ނާޞިރީ އޭ ކިޔޭ ހޮސްޕިޓަލަކުންނެވެ. ތާރީޚީ އިލްމަށް ބަލާއިރު ''ވަފިއްޔާތުލް އަޢުޔާން'' އޭ ކިޔޭ ފޮތް ލިޔުއްވި އަލްއިމާމް އަޙުމަދު ބިން ޚަލްކާން ފާހަގަކޮށްލެވެއެވެ.\nމަމާލިކުންގެ ދުވަސްވަރު އުފެދުނު ދީނީ އިލްމުވެރިންނަށް ބަލާއިރު އަލްއިމާމް އަހުމަދު ބިން އަބުދުލް ޙަލީމް(އިބްނި ތައިމާ)، އަލްއިމާމް އިބްނު ހަޖަރު އަލްއަސްގަލާނީ، އަލްއިމާމް ޖަލާލުއްދީން އައްސުޔޫތީ، ފަދަ ބޭފުޅުން ފާހަގަކޮށްލެވެއެވެ.\nމަމާލިކުންގެ ދައުލަތް ވެއްޓެން ދިމާވި ބައެއް ސަބަބުތަކުގެ ތެރޭގައި އުޘްމާނީ ދައުލަތް އުފެދުން، ޢުޘްމާނީންގެ ރަސްކަލެއް ކަމުގައިވާ ސަލީމް އަލްއައްވަލް މިޞްރަށް ވަދެގަތުން، މަމާލިކުން އެކިބައިތަކަށް ބެހިފައިއޮތުން، އަދި ދައުލަތުގެ އެތެރޭގައި ހިގާފައިވާ ހަމަނުޖެހުންތައް ހިމެނެއެވެ. ހިޖުރައިން 922ވަނަ އަހަރު އުޘްމާނީންގެ ރަސްގެފާނު ސަލީމް މިޞްރަށް ވަދެ، ''މަރަޖް ދާބިގް'' އޭ ކިޔުނު ހަގުރާމަ ކުރެއްވި އެވެ. އަދި މަމާލިކުންގެ އެންމެ ފަހު ރަސްކަލުން ތޫމާން ބާއީ ހިޖުރައިން 923ވަނަ އަހަރު ގަތުލު ކުރެއްވި އެވެ. އެއާއި އެކު މިޞްރާއި ޝާމްކަރައިގެ ބިންތަކުގައި އުޘްމާނީ ދައުލަތުގެ ބާރު ހިންގަން ފެށިއެވެ.\nހިގާދިޔަ ބައެއް ހާދިސާތައް\n- ހިޖުރައިން 648ވަނަ އަހަރު ބެލެވެނީ މަމާލިކުންގެ ދައުލަތުގެ ވެރިކަން ފެށުނު އަހަރު ކަމުގައެވެ. އެއީ އައްޔޫބީންގެ އެންމެ ފަހުން ވެރިކަން ކުރެއްވި ތޫރާން ޝާހް ގަތުލުކުރައްވައި އޭނާގެ މަންމަ ޝަޖަރު އައްދުއްރު މަމާލިކުންނާއި ގުޅުމުންނެވެ. އަދި ޝަޖަރު އައްދުއްރު ވަގުތީގޮތުން ވެރިކަމަށް އިސްވިއެވެ. އެއަށް ފަހު އިއްޒުއްދީން އައިބަކް އާއި ކައިވެނި ބައްލަވައިގަތެވެ. ނަމަވެސް އިއްޒުއްދީން އައިބަކް ވެރިކަމަށް ދަހިވެ ޝަޖަރު އައްދުއްރު ގަތުލުކުރެއްވި އެވެ.\n- ހިޖުރައިން 657ވަނަ އަހަރު އިއްޒުއްދީން އައިބަކް ގަތުލުކޮށް ސައިފުއްދީން ގަޠަޒް ވެރިކަމަށް އިސްވިއެވެ. ހިޖުރައިން 658ވަނަ އަހަރު ތަތާރުން މިޞްރަށް ވަދެ މަމާލިކުންނާއި ދެކޮޅަށް އައިނު ޖާލޫތު ގެ ނަންދީފއިވާ ހަގުރާމަ ކުރިއެވެ. ހިޖުރައިން 664ވަނަ އަހަރު އައްޡާހިރު ބައިބަރަސް ޝާމްގެ ރަށްތަކުގެ ތެރެއިން އަރްސޫފް އަދި ގައިސާރިއްޔާ އަށް ވެރިވި އެވެ. އެތަންތަން ހިފުމަށް ދިޔަ މަގުމަތީ ބޮޑެތި މުންނާރު ނުވަތަ ޓަވަރުތަކާއި ކޯއްޓޭތައް ބިނާކުރެއްވި އެވެ.\n- ހިޖުރައިން 669ވަނަ އަހަރު އައްޡާހިރު ބައިބަރަސް ޓްރިޕޮލީ އަށް ހަމާދެއްވައި އަކްރާދު ކޯއްޓޭ އަށް ވެރިވެގަތެވެ. ހިޖުރައިން 675ވަނަ އަހަރު ކުޑައޭޝިއާ އޭ ކިޔޭ ހިސާބަށް ދަތުރުކުރައްވި މަގުމަތީ ތަތާރުންގެ ބަޔަކާއި ހަގުރާމަކޮށް ބަލިކުރެއްވި އެވެ. ހިޖުރައިން 676ވަނަ އަހަރު ބައިބަރަސް އަވަހާރަވުމުން ގަލާއޫން ވެރިކަމަށް އިސްވިއެވެ.\n- ހިޖުރައިން 684ވަނަ އަހަރު ގަލާއޫން މަރުގަބު އާއި އެރަށުގެ ވަށައިގެންވާ ހިސާބުތަކަށް ވެރިވި އެވެ. އެއަށްފަހު ހިޖުރައިން 688ވަނަ އަހަރު ގަލާއޫން ދިމިޝްގު އަދި ޓްރިޕޮލީ އަށް ވަޑައިގެން އެތަންތަން ފަތަހަ ކުރެއްވި އެވެ. ހިޖުރައިން 689ވަނަ އަހަރު ގަލާއޫން އަވަހާރަވުމުން އޭނާގެ ދަރިކަލުން އަޝްރަފު ޞަލާޙުއްދީން ޚަލީލް ވެރިކަމަށް އިސްވި އެވެ. ހިޖުރައިން 690ވަނަ އަހަރު އަޝްރަފު ބައިރޫތު، އަކާ އަދި އެހެން ބައެއް ރަށްތައް މަމާލިކުންގެ ބާރުގެ ދަށަށް ގެނައެވެ.\n- ހިޖުރައިން 702ވަނަ އަހަރު ނާޞިރު ގަލާއޫންގެ ވެރިކަމުގައި ތަތާރުން ޝާމްގެ ރަށްތަކަށް ވަންނަން އުޅޭ ޚަބަރު ލިބުމުން މިޞްރުން ޝާމްކަރައަށް ތަތާރުންނާއި ހަގުރާމަކުރުމަށް ވަޑައިގެންނެވި އެވެ. އަދި ދެލަޝްކަރުގެ ދެމެދުގައި ޝަގްޙަބު އޭ ކިޔޭ ހަގުރާމަ ހިގައި ތަތާރުން ބަލިވެގެން ދިޔައެވެ. ހިޖުރައިން 741ވަނަ އަހަރު ނާޞިރު ގަލާއޫން އަވަހާރަވުމުން ވެރިކަމަށް އަލްމަންޞޫރު ސައިފުއްދީން އަބޫބަކުރު އިސްކުރެވުނެވެ. ނަމަވެސް ފަހުން އަބޫބަކުރު ވަކިކޮށް އޭނާގެ އަޚް އަލްއަޝްރަފް އަލާއުއްދީން ވެރިކަމަށް އިސްކުރެވުނެވެ.\n- ހިޖުރައިން 785ވަނަ އަހަރު ވެރިކަމަށް އައްޡާހިރު ބަރުގޫގު އިސްކުރެވުނެވެ. ހިޖުރައިން 829ވަނަ އަހަރު އަޝްރަފް ބާރަސްބާއީ ސައިޕްރަސް އާއި ހަމަލަދެއްވައި އެރަށް ފަތަހަކުރެއްވިއެވެ. ހިޖުރައިން 872ވަނަ އަހަރު އަޝްރަފް ގާއިތުބާއި ވެރިކަމަށް އިސްކުރެވުނެވެ. ހިޖުރައިން 906ވަނަ އަހަރު ވެރިކަމަށް ގާންޞޫހް އަލްޣޫރީ އިސްކުރެވުނެވެ. އެއީ އެއަށްފަހު އެންމެ ފަހު ރަސްކަލުން ތޫމާން ބާއީ ހިޖުރައިން 915ވަނަ އަހަރު ވެރިކަމަށް އިސްވި އެވެ. މަމާލިކުންގެ ދައުލަތް ވެއްޓިގެން ދިޔައީ ޢުޘްމާނީން ހިޖުރައިން 923ވަނަ އަހަރު ތޫމާން ބާއީ ގަތުލުކުރެއްވުމުންނެވެ.\n3- މުވައްޙިދީންގެ ދައުލަތް\nމުވައްޙިދީންގެ ދައުލަތް ފެށިފައިވަނީ ހިޖުރައިން 514ވަނަ އަހަރު އެވެ. މިދައުލަތުގެ ބާނީ އަކީ މުހައްމަދު ބިން ތޫމަރަތު އެވެ. އެއީ މޮރޮކޯގައި އުޅުނު ހިރްޣާ އޭ ކިޔޭ ގަބީލާ އަކަށް ނިސްބަތްވާމީހެކެވެ. މުހައްމަދު ބިން ތޫމަރަތު ވަރުގަދަ ލަޝްކަރެއް ތައްޔާރުކުރައްވައި ''ބުޙައިރާ''ގެ ނަންދީފައިވާ ހަގުރާމަކުރުމަށް މުރާބިޠީންނާއި ކުރިމަތި ލިއެވެ. މިހަގުރާމައިގައި މުރާބިޠީންގެ ލަޝްކަރު ވަނީ މުވައްޙިދީންގެ މައްޗަށް ނަޞްރު ހޯދާފައެވެ. ހިޖުރައިން 542ވަނަ އަހަރު މުހައްމަދު ބިން ތޫމަރުތު އަވަހާރަވުމާއި ގުޅިގެން ޢަބުދުލް މުއުމިން ބިން ޢަލީ ވެރިކަމަށް އިސްކުރެވުނެވެ.\nއަބުދުލް މުއުމިން މުވައްހިދީންގެ ބާރު ގަދަކުރައްވައި، ދައުލަތް ހަގީގީ ސިފައެއްގައި އުފެއްދުމުގެ މަސައްކަތް ފެށިއެވެ.4މަރުހަލާއަކަށް ބެހިފައިވާ މިމަސައްކަތުގެ ފުރަތަމަ މަރުހަލާގައި މަޣްރިބުގެ މަރާކިޝްއާއި އެރަށުގެ ވަށައިގެންވާ ހިސާބުތަކަށް ވެރިވިއެވެ. މިމަރުހަލާ ނިމުނީ ހިޖުރައިން 540ވަނަ އަހަރު އެވެ. ދެވަނަ މަރުހަލާގައި ފާސް(ފޭޒް) ސިޓީ އާއި މަޣްރިބުގެ އެހެން ހިސާބުތަކަށް ވެރިވިއެވެ. މިމަރުހަލާ ނިމިފައިވަނީ ހިޖުރައިން 542ވަނަ އަހަރު އެވެ. 3ވަނަ މަރުހަލާގައި ތިލްމިސާން އަދި ޖަޒާއިރު ފަތަހަ ކުރެއްވި އެވެ، މިމަރުހަލާ ނިމުނީ ހިޖުރައިން 548ވަނަ އަހަރު އެވެ.4ވަނަ މަރުހަލާގައި ޓްރިޕޮލީ އާއި އަދި އެފްރިކާގެ އައްސޭރީގައިވާ އެހެންބައެއް ހިސާބުތަކަށް ވެރިވިއެވެ. މިމަރުހަލާ ނިމިފައިވަނީ ހިޖުރައިން 555ވަނަ އަހަރުއެވެ.\nހިޖުރައިން 580ވަނަ އަހަރު ޔޫސުފް ބިން އަބުދުލް މުއުމިން ލަޝްކަރާއިގެން ސްޕޭން އަށް ވަޑައިގެން އަޝްބޯނާ ފަތަހަކުރެއްވިއެވެ. ސްޕޭނުން އެބުރި މަޣްރިބަށް ވަޑައިގެން މަގުމަތީގައި ޔޫސުފް އަވަހާރަވިއެވެ. ހިޖުރައިން 3ޝައުބާން 593ގައި މުސްލިމުންނާއި ނަޞާރާއިންނާއި ދެމެދު ''އަރަކް ހަގުރާމަ'' ހިނގިއެވެ. އަދި މުސްލިމުންނަށް ނަޞްރު ލިބިގެންދިޔައެވެ.\nހިޖުރައިން 595ވަނަ އަހަރު ޔައުގޫބު ބިން ޔޫސުފް އަވަހާރަވުމުން ވެރިކަމަށް އޭނާގެ ދަރިކަލުން މުހައްމަދު އިސްކުރެއްވިއެވެ. މުހައްމަދު ގެ ލަގަބަކީ އައްނާޞިރު ލިދީނިﷲ އެވެ. ހިޖުރައިން 609ވަނަ އަހަރު އައްނާޞިރު ލިދީނިﷲ ސަލްޕަޓްރާ ކިއްލާ ހިސާރު ކުރެއްވިއެވެ. ހިޖުރައިން 610ވަނަ އަހަރު އައްނާޞިރު ލިދީނިﷲ އަވަހާރަވުމުން ދައުލަތުގެ ބާރު މަޑުމަޑުން ނެތެން ފެށިއެވެ. ދައުލަތް ވެއްޓެން ދިމާވި ސަބަބުތަކުގެ ތެރޭގައި ނަޞާރާއިންނާއި ކުރި އިގާބު ހަގުރާމައިން ބަލިވުން، އަދި ދައުލަތުގެ އެތެރޭގައި އުފެދުނު ހަމަނުޖެހުންތައް ހިމެނެއެވެ.\nހިޖުރައިން 640ވަނަ އަހަރު ވެރިކަމަށް އަލީ ބިން އިދްރީސް އިސްކުރެވުނެވެ. އެއަށްފަހު އުމަރު ބިން އިސްހާގު އިސްކުރެވުނެވެ. އެދުވަސްވަރު ނަޞާރާއިން އިޝްބީލިޔާ އަށް ވެރިވި އެވެ. އެއަށްފަހު އިދްރީސް ބިން މުހައްމަދު މަރާކިޝްގެ ވެރިކަމަށް އިސްވިއެވެ. މުވައްހިދީންގެ ދައުލަތް ވެއްޓިގެން ދިޔައީ ހިޖުރައިން 667ވަނަ އަހަރު ބަނޫ މަރީންގެ މީހުން އިދްރީސް ބިން މުހައްމަދު ގަތުލުކުރެއްވުމުންނެވެ.


ޗެމްޕިއަންސް ލީގު: އެތުލެޓިކޯ ބަލިކޮށް ފުރަތަމަ ފަހަރަށް ލިޕްޒިގް ސެމީއަށް ޗެމްޕިއަންސް ލީގު: އެތުލެޓިކޯ ބަލިކޮށް ފުރަތަމަ ފަހަރަށް ލިޕްޒިގް ސެމީއަށް\nޔުއެފާ ޗެމްޕިއަންސް ލީގުގައި އެތުލެޓިކޯ މެޑްރިޑާއި ލިޕްޒިގް ބައްދަލުކުރި މެޗުގެ ތެރެއިން | ފޮޓޯ:ރޮއިޓާސް\nމެޗު ނިމެން ދެ މިނެޓަށްވެފައި ވަނިކޮށް އެޑަމްސް ކާމިޔާބުކޮށްދިން ލަނޑުން މޮޅުވެ، ލިޕްޒިގް ޔުއެފާ ޗެމްޕިއަންސް ލީގު ފުޓްބޯޅަ މުބާރާތުގެ ސެމީ ފައިނަލަށް ދަތުރުކޮށްފިއެވެ.\nޔުއެފާ ޗެމްޕިއަންސް ލީގުގެ ސެމީ ފައިނަލުން ޖަރުމަނުގެ ލިޕްޒިގް ޖާގަ ހޯދީ ކުއާޓާ ފައިނަލުގެ ދެވަނަ މެޗުގައި ސްޕެއިންގެ އެތުލެޓިކޯގެ މައްޗަށް 2-1 ގެ ނަތީޖާއަކުން ކުރިހޯދައިގެންނެވެ. މިއީ 2009 ވަނަ އަހަރު އުފެދުނު ލިޕްޒިގް މި މުބާރާތުގެ ސެމީ ފައިނަލުން ޖާގަ ހޯދި ފުރަތަމަ ފަހަރެއެވެ. މި ނަތީޖާއާއެކު މުބާރާތުގެ ސެމީ ފައިނަލުގައި ލިޕްޒިގް ވާދަކުރަން ޖެހޭނީ އެޓަލަންޓާ ބަލިކޮށް ސެމީ ފައިނަލުގެ ފުރަތަމަ ޖާގަ ކަށަވަރުކުރި ފްރާންސްގެ ޗެމްޕިއަން ޕީއެސްޖީއާއި ދެކޮޅަށެވެ.\nމި މެޗުން ބަލިވެ މުބާރާތުން ކެޓި އެތުލެޓިކޯ މެޑްރިޑް ކުއާޓާ ފައިނަލަށް ދަތުރުކޮށްފައިވަނީ، މުބާރާތުގެ ދެވަނަ ބުރުގައި ޗެމްޕިއަން ލިވަޕޫލް ބަލިކުރުމަށްފަހުއެވެ. އެތުލެޓިކޯއަށް މި މެޗަށް ނުކުތްއިރު ދިމާވި އެންމެ ބޮޑު މައްސަލައަކީ މުބާރާތުގެ ކުއާޓާ ފައިނަލް މެޗުތައް ކުރިޔަށްދާ ޕޯޗުގަލްއަށް އައުމުގެ ކުރިން އެޓީމުގެ ދެ ކުޅުންތެރިއަކު ކޯވިޑް-19އަށް ޕޮޒިޓިވް ވުމެވެ. މުބާރާތުގެ ކުއާޓާ ފައިނަލަށް ލިޕްޒިގް ދަތުރުކުރީ ދެވަނަ ބުރުގައި އިނގިރޭސިވިލާތުގެ ޓޮޓެންހަމް ބަލިކޮށްގެންނެވެ.\nލިިޕްޒިގް އާއި އެތުލެޓިކޯ މެޑްރިޑް ބައްދަލުކުރި މެޗު ފަށައިގެން އެންމެ ފުރަތަމަ ނުރައްކާތެރި ހަމަލާއެއް ގޯލާއި އަމާޒުކޮށް ފޮނުވާލީ ލިޕްޒިގުންނެވެ. އެގޮތުން މެޗުގެ ތޭރަ ވަނަ މިނެޓުގައި ލިޕްޒިގުގެ ކަރަސްކޯ ފޮނުވާލި ބޯޅަ އެތުލެޓިކޯގެ ކީޕަރ ވަނީ އަތުން ޖައްސާ ކޯނަރަކަށް ބޯޅަ ބޭރުކޮށްލާފައެވެ. މެޗުގެ ފުރަތަމަ ހާފްގައި ގިނަ ވަގުތު ބޯޅަ ކޮންޓްރޯލްކޮށްގެން ކުޅުނު ލިޕްޒިގުން ވަނީ ލަނޑެއް ޖަހަން ވަރަށް މަސައްކަތްކޮށްފައެވެ. ނަމަވެސް މި ހުރިހާ ހަމަލާއެއް އެތުލެޓިކޯގެ ކުޅުންތެރިން ވަނީ ހުއްޓުވާފައެވެ.\nމި މެޗުގެ ދެވަނަ ހާފް ފަށައިގެން ފަސް ވަނަ މިނެޓުގައި ލިޕްޒިގުން ވަނީ ލަނޑެއް ޖަހާ ލީޑު ނަގާފައެވެ. މި ލަނޑު ޑެނިއަލް އޮލްމޯ އެޓީމަށް ކާމިޔާބުކޮށްދިނީ، މާސެލް ސަބިޓްޒާގެ އެހީތެރިކަމާއެކުއެވެ.\nމި ލަނޑަށްފަހު ލިޕްޒިގުން ރަނގަޅަށް ކުޅެމުން ދަނިކޮށް އެތުލެޓިކޯ މެޑްރިޑަށް ލިބުނު ޕެނަލްޓީއެއް ކާމިޔާބުކޮށް، އެޓީމުންވަނީ މެޗުގެ ނަތީޖާ ހަމަހަމަކޮށްފައެވެ. މި ޕެނަލްޓީއަކީ ދެވަނަ ހާފުގައި ކުޅެން އެރި ޒުވާން ފޯވާޑް ޔާއޯ ފެލިކްސްއަށް ކުރި ފައުލަކާއި ގުޅިގެން ލިބުނު ޕެނަލްޓީއެކެވެ. މި ޕެނަލްޓީ އެޓީމަށް ކާމިޔާބުކޮށްދިނީ މެޗުގައި މޮޅު ކުޅުމެއް ދެއްކި ޔާއޯ ފެލިކްސްއެވެ.\nއެތުލެޓިކޯއިން ޖެހި ޕެނަލްޓީއާއެކު މެޗުގެ ނަތީޖާ 1-1 އިން އެއްވަރުވެގެން މެޗުގެ ފުރިހަމަ ވަގުތު ހަމަވާން ދަނިކޮށް އެތުލެޓިކޯ ސިއްސުވާލީ މެޗު ނިމެން ދެ މިނެޓަށްވެފައި ވަނިކޮށް ޓައިލާ އެޑަމްސް ކާމިޔާބުކުރި ލަނޑާއެކުއެވެ. މެޗުގެ 88 ވަނަ މިނެޓުގައި އެޑަމްސް ފޮނުވާލި ބޯޅަ ގޯލުގެ ތެރެއަށް ވަނީ އެތުލެޓިކޯގެ ސްޓެފަން ސަވިކް ފައިގައި ޖެހިފައި ރިފްލެކްޓްވެގެންނެވެ.\nޔުއެފާ ޗެމްޕިއަންސް ލީގުގެ ކުއާޓާ ފައިނަލުގެ ތިން ވަނަ މެޗުގައި މާދަމާ ރޭ ބައްދަލުކުރާނީ ސްޕެއިންގެ ބާސެލޯނާ އާއި ޖަރުމަނުގެ ޗެމްޕިއަން ބަޔާން މިއުނިކްއެވެ.


Liverpool In Palace Kolhah7Goal Jahaifi – adduLIVE\nލިވަޕޫލް އިން ޕެލެސް ކޮޅަށް ހަތް ގޯލު ޖަހައިފި\nDec 19, 2020, 19:54 ހަސަން ރަޝީދު\nއިނގިރޭސި ޕްރިމިއާ ލީގުގައި މިއަދު ލިވަޕޫލް އިން ކްރިސްޓަލް ޕެލެސްގެ މައްޗަށް 7-0 އިން ކުރި ހޯދައިފިއެވެ.\nމި މޮޅާއެކު ލިވަޕޫލް މިހާރު ލީގުގެ އެއްވަނައިގައި އޮތީ 31 ޕޮއިންޓާ އެކުއެވެ. ޕެލެސް އޮތީ 18 ޕޮއިންޓާ އެކު ލީގުގެ 12 ވަނައިގައެވެ.\nޕެލެސްގެ ދަނޑުގައި ކުޅުނު މި މެޗުގެ ތިންވަަނަ މިނެޓްގައި މިނަމީނޯ ވަނީ ލިވަޕޫލަށް ލީޑު ނަގާދީފައެވެ. މެޗުގެ 35 ވަނަ މިނެޓްގައި ސަޑިއޯ މާނޭ ލިވަޕޫލްގެ ދެވަނަ ގޯލު ކާމިޔާބުކޮށްދިންއިރު ފުރަތަމަ ހާފް ނިމުމުގެ ކުރިން ރޮބާޓޯ ފަމީނޯ ވަނީ އެޓީމުގެ ތިންވަނަ ގޯލު ކާމިޔާބުކޮށް ލީޑު ފުޅާކޮށްދީފައެވެ.\nތިން ގޯލުގެ ލީޑަކާއެކު ފުރަތަމަ ހާފް ލިވަޕޫލުން ނިންމާލިއިރު މެޗުގެ 52 ވަނަ މިނެޓްގައި ޖޯޑަން ހެންޑަސަން ވަނީ ލިވަޕޫލްގެ ހަތަރުވަނަ ގޯލު ކާމިޔާބުކޮށްދީފައެވެ. އެޓީމުގެ ފަސްވަނަ ގޯލު މެޗުގެ 68 ވަނަ މިނެޓްގައި ފަމީނޯ ކާމިޔާބުކޮށްދިންއިރު ލިވަޕޫލްގެ ހަވަނަ ގޯލާއި ހަތްވަނަ ގޯލު ކާމިޔާބުކޮށްދިނީ މި މެޗުގެ ދެވަނަ ހާފްގައި ކުޅެން އެރި މުހައްމަދު ސަލާހެވެ.\nމިއީ ރަށުން ބޭރުގައި ކުޅެ ލިވަޕޫލް އިން ހަތް ގޯލުގެ ތަފާތަކުން މެޗަކުން މޮޅުވި ފުރަތަމަ ފަހަރުކަން ފާހަގަކޮށްލެވެއެވެ. އަދި މިއީ 1989 ވަނަ އަހަރަށްފަހު ލީގުގައި ލިވަޕޫލުން އިން ހަތް ގޯލުން މޮޅުވި ފުރަތަމަ މެޗުވެސް މެއެވެ.\nލީގުގައި ލިވަޕޫލް ދެން ބައްދަލުކުރާނީ ވެސްޓްބްރޮމްއާ އެވެ.


Trump Covid-19 Ah Test Kohfaeh Nuvey - White House - Vaguthu\nޓްރަމްޕް ކޮވިޑް-19 އަށް ޓެސްޓް ކޮށްފައެއް ނުވޭ - ވައިޓްހައުސް\n12 މަސް ކުރިން ( މާޗް 10, 2020 )\nއެމެރިކާގެ ރައީސް ޑޮނަލްޑް ޓްރަމްޕް ކޮވިޑް-19 އަށް ޓެސްޓް ކޮށްފައި ނުވާކަމަށް އެމެރިކާގެ ރިޔާސީ ގަނޑުވަރު ވައިޓް ހައުސް އިން ބުނެފިއެވެ.\nޓްރަމްޕް ކޮވިޑް-19 އަށް ޓެސްޓް ކޮށްފިތޯ ބައެއް ފަރާތްތަކުން ސުވާލު ކުރަމުން ގެންދަނީ ކޮވިޑް-19 ޖެހިފައި ވެދާނެ ކަމަށް ލަފާކުރެވޭ އެމެރިކާގެ ޤާނޫނު ހަދާ މަޖިލީހުގެ މެންބަރުންތަކަކާއި ޓްރަމްޕް ބައްދަލު ކޮށްފައި ވާތީއެވެ.\nކޮންގްރެސްޓްގެ ރިޕަބްލިކަން ދެމެންބަރުން ކަމަށްވާ ޑޮކް ކޮލިންސް އަދި މެޓް ގަޓޭޒް މިހާރު ތިބީ ސެލްފް ކަރަންޓީންގައެވެ. އެއީ ކޮވިޑް-19 އަށް ޕޮޒިޓިވްވި މީހަކާއި ބައްދަލު ވެފައި ވާތީއެވެ.\nމިހާރު ކަރަންޓީންގައި ތިބި މެންބަރުންގެ ތެރެއިން ކޮލިންސް ވަނީ ކަރަންޓީން ވުމުގެ ކުރިން މިދިޔަ ހުކުރު ދުވަހު ޓްރަމްޕް އާއި ސަލާމް ކޮށްފައެވެ. އަދި މެޓް ވަނީ ހޯމަ ދުވަހު ޓްރަމްޕް އާއި އެކު އެއާފޯސް ވަންގައި ދަތުރެއް ވެސް ކޮށްފައެވެ.\nނަމަވެސް ވައިޓް ހައުސްގެ ތަރުޖަމާން ސްޓެފަނީ ގްރިސްމަން ބުނީ ޓްރަމްޕް ކޮވިޑް-19 އަށް ޓެސްޓް ކޮށްފައި ނުވާކަމަށާއި އެފަދަ ޓެސްޓް ހަދަން އަދި ގަސްދު ވެސް ކޮށްފައި ނުވާކަމަށެވެ. ސަބަބަކީ ޓްރަމްޕާއި ކޮވިޑް-19 ޖެހިފައިވާ މީހަކާއި ސީދާ ބައްދަލުވެފައި ނުވުމުންނާއި، ކޮވިޑް-19 ގެ އެއްވެސް އަލާމާތެއް ވެސް ޓްރަމްޕްގެ ކިބައިން ނުފެންނާތީ ކަމަށް ތަރުޖަމާން ބުންޏެވެ.\nކޮވިޑް-19 ގެ ނުރައްކާ ބޮޑުވަނީ އުމުރުން ދޮށީ މީހުންނަށެވެ. ޓްރަމްޕްގެ އުމުރަކީ 73 އަހަރެވެ. އެހެންކަމުން ކޮވިޑް-19 ޖެހިއްޖެނަމަ ޓްރަމްޕްގެ ހާލު ސީރިއަސް ވުމުގެ ފުރުސަތު ބޮޑެވެ.\nއެމެރިކާ އިން މިހާތަނަށް 700 އަށް ވުރެ ގިނަ މީހުންނަށް ވަނީ ކޮވިޑް-19 ޖެހިފައެވެ. ނަމަވެސް ޓްރަމްޕް ބުނެފައި ވަނީ ކޮވިޑް-19 ފެތުރެމުންދާ ގޮތައް ބަލާއިރު އަދި ކަންބޮޑުވާން ޖެހޭ ކަމެއް ނެތެވެ. ޓްރަމްޕް އެގޮތައް ބުނެފައި ވަނީ ހިއްސާގެ ބާޒަރުގައި އަގުތައް ދައްވިޔަ ނުދީ އިންވެސްޓަރުންގެ އިތުބާރު ދަމަހައްޓަން ކަމަށް ބައެއް ފަރާތްތަކުން ބުނެއެވެ.\nމާޗް 10, 2020 10:55\nތިގޮލާ ޓެސްޓް ކުރާނެ ކަމެއްނެތް، ތިގޮލާ މަރުވީޔާ މާރަނގަޅު.\nމާޗް 10, 2020 12:41\nހާސްނުވޭ...ޓެސްޓް ކުރިޔަސް ކަންބޮޑުވާނެކަމެއްނެތް...އެގޮލާވެސް ތިގޮލާވެސް މިގޮލާވެސް މަރުވާނެ ކަމީ ދުނިޔޭގަ ހަމަ އެކަނި ލަފައިންނެއްޓި ޔަގީންވާ އެއްކަން...\nމާޗް 10, 2020 11:24\nﷲ އިރާދަފުޅުން ތި ޓުރަމްޕް އައް ކޮރޯނާ ޖެހި ވޭންދެނިވި މަރަކުން މަރުވާންދޭވޭ\nމާޗް 10, 2020 11:36\nކަލޭ އަށް ބަލިޖެހުން ގާތީވެސް ކަލޭއަށް އިނގޭތޭ އެކަން .. މިއެއްޗަކު ފޮނިކަމުން ޓެސްޓްވެސް ނުކޮށްދޯ އަދި މިއުޅެނީ


Mihiree Huri Goiy. Dhen Hadhaanee Kihineh? - Vaguthu\n8 މަސް ކުރިން ( ސެޕްޓެމްބަރު 25, 2019 )\nއުނަގަނޑުގައި ޖަހާ މަސްތައް ނުވަތަ "ލަވް ހެންޑްލްސް" އެއީ އެންމެން ވެސް އެންމެ ފޫހިވާ އަދި އެންމެ އަވަހަށް ބަދަލުކޮށްލަން ބޭނުންވާ ކަންތަކެވެ. ސައިކަލަކަށް އެރިޔަސް އުނަގަނޑުގެ ދެފަރާތަށް އޮންނަ މި މަސްތައް ވަރަށް ފަސޭހައިން ލޮލުގައި އަޅައިގަންނާނެ އެވެ. ރީތި ހެދުމެއް ލާން ބެއްޔަސް އަދި ވަކި ސްޓައިލެއްގެ ހެދުމެއްލާން ބޭނުންވިޔަސް "ލަވް ހޭންޑްލްސް" އާ ހެދި އެކަމެއް ކުރެވޭ ގޮތެއް ނުވެއެވެ.\nހަށިގަނޑު ކޮންމެ ބައްޓަމެއްގައި ހުއްޓަސް ސަރުބީ ޖަހައެވެ. ހަށިގަނޑުގައި ސަރުބީ ޖެހުމަށް މެދުވެރި ވަނީ ހަށިގަނޑަށް ބޭނުންވާ ވަރަށް ވުރެ ގިނައިން ކެލޮރީސް އެތެރެކޮށް، އެވަރަށް ހަށިގަނޑުން ކެލޮރީ ނާންދާތީ އެވެ. އިތުރުވާ ކެލޮރީސް ހަށިގަނޑުގެ އެކި ތަންތަނުގައި ސަރުބީގެ ގޮތުގައި ހަރުލަނީ އެވެ. ހާއްސަކޮށް ބަނޑާއި އުނަގަނޑުގަ އެވެ.\nހަށިގަނޑުގެ ކޮންމެ ތަނެއްގައި ވެސް ސަރުބީ ޖަހާފާނެ އެވެ. އެހެން ނަމަވެސް، ބަނޑާއި ދިމާލުގަ އާއި އުނގަނޑުގައި އާއްމުކޮށް ސަރުބީ ޖެހުމަށް މެދުވެރިވާ ސަބަބުތަކެއް ހުރެ އެވެ. އެގޮތުން ފާހަގަ ކޮށްލެވޭ ކަންކަމުގެ ތެރޭގައި ހޯމޯންސަށް އަންނަ ބަދަލާއި ސްޓްރެސް އުފައްދާ ކޯޓިޒޯލް ހިމެނެ އެވެ.\nމީހާގެ އުމުރަކީ ވެސް ބަނޑުގައި މަސްޖެހުމަށް މެދުވެރިވެދާނެ ކަމެކެވެ. ހަރަކާތްތެރިކަން ކުޑަވުމާއި ސިއްހަތަށް ފައިދާހުރި ކާނާ ބޭނުން ނުކުރުމަކީ ވެސް މިކަމުގެ ސަބަބެކެވެ. އާއްމު ގޮތެއްގައި ފެޓް ގިނަ ހަކުރުމަތި ހައި ކެލޯރީ ގިނަ ކާނާ އާއި ހަށިގަނޑަށް ބޭނުންވާ އަރާމު ނިދި ނުލިބުމާއި މީހާގެ މެޓަބޮލިޒަމް ދަށްކުރާ ފަދަ ބައްޔެއް ޖެހުމާއި، ތައިރޮޑް މައްސަލަ ހުރެއްޖެނަމަ ވެސް އުނަގަނޑުގައި ސަރުބީ ޖެހުން އިތުރު ވެއެވެ.\nއުނަގަނޑުގައި ޖަހާ މި ފަދަ ލޮކި މަސްތައް ދުއްވާލަން ބޭނުން ނަމަ ހާއްސަ ކަސްރަތުތަކެއް ކުރަން ޖެހެ އެވެ. އެންމެ ރަނގަޅީ ކާޑިއޯ ކަސްރަތެވެ. ހިނގުން، ދުވުން، ބައިސްކަލް ދުއްވުން އަދި ފެތުމާއި ބަރު އުފުލާ ބަނަޑަށް ހާއްސަ ކަސްރަތުތައް ކުރުމަކީ މިކަމަށް އޮތް އެންމެ އަވަސް ހައްލު ކަމަށް ގިނަ ބަޔަކު އިއްތިފާޤުވެއެވެ.


Dharivarun School ah fonuvan biru nuganey, rahkaatherikan kashavarukuraanan\n"ދަރިވަރުން ސްކޫލަށް ފޮނުވާއިރު ހާސް ނުވޭ، ރައްކާތެރިކަން ކަށަވަރުކުރާނަން"\n07 ޖެނުއަރީ 2021 - 21:25:12\nމި ފެށޭ އާދިއްތަ ދުވަހު ސުކޫލުތައް ހުޅުވާއިރު ދަރިވަރުންގެ ސްކޫލަށް ފޮނުވުމަށް ފަސް ނުޖެހުމަށާއި އެކުދިންގެ ރައްކާތެރިކަން ސްކޫލުތަކުގައި ކަށަވަރުކުރާނެ ކަމަށް އެޑިއުޝޭން މިނިސްޓްރީގެ ޕާމިނެންޓް ސެކްރެޓަރީ އަހުމަދު އަލީ ވިދާޅުވެއްޖެ އެވެ.\nސީއެންއެމްއަށް ދެއްވި ހާއްސަ އިންޓަވިއުއެއްގައި އަހުމަދު އަލީ ވަނީ ބެލެނިވެރިން ދަރިވަރުން ސްކޫލަށް ފޮނުވާއިރު ބިރުނުގަތުމަށާއި އެކުދިންގެ ސަލާމަތާއި ރައްކާތެރިކަމުގެ ފުރިހަމަ ޒިންމާ ނަގާނެ ކަމަށް ވިދާޅުވެފަ އެވެ.\nއަހުމަދު އަލީ ވިދާޅުވީ ސްކޫލުތައް އަންނަ އާދިއްތަ ދުވަހު ހުޅުވަން ހަމަޖައްސާފައިވާއިރު އެތަންތަނުގައި ވާނީ ކޮވިޑުން ރައްކާތެރި ވުމަށް ވަރުގަދަ ފިޔަވަޅުތައް އަޅާފައި ކަމަށާއި ކުދިންގެ ލާނިން އެރޭންޖްމެންޓްސް އާއި ހެލިފެލިވެ އުޅޭ ގޮތްތައް ވެސް ވަނީ ވަކި އިންތިޒާމެއްގެ ދަށުން ފުރިހަމައަށް ގާއިމްކުރެވިފައި ކަމަށެވެ.\nއަދި ސްކޫލުތަކުގައި ދަރިވަރުން ތިބޭނީ ގައިދުރުކޮށް މާސްކް އަޅައިގެން ކަމަށާއި ކްލާހުގައި ދަރިވަރުން ގައިގޯޅިިވެ އުޅޭ ކަހަލަ ހަރަކާތްތައް ވާނީ ވިހާވެސް މަދުކޮށް ބޭއްވޭ ގޮތައް ހަމަޖައްސާފައި ކަމަށް ވެސް އަހުމަދު އަލީ ވިދާޅުވި އެވެ.\nއޭގެ އިތުރުން ސްކޫލުތަކުގެ ހަރަކާތްތެރިވާ ޓީޗަރުންނަށް ވަނީ ރައްކާތެރިވުމުގެ އިންތިޒާމުތަކާ ބެހޭ ގޮތުން ތަމްރީނު ދެވިފައި ކަމަށާއި އަދި ކުދިން ސްކޫލްތަކުގައި ހޭދަކުރަން އެޑިއުކޭޝަނުން ނިންމައިފައިވާނި 4-5 ގަޑިއިރާ ދެމެދުގެ ވަގުތެއްގައި ކަމަށެވެ.\nއަތް ދޮންނަން ބޭނުންވާ ދަރިވަރުންނަށް އަތް ދޮވުމުގެ އިންތިޒާމުތައް ވެސް ހަމަޖައްސާފައިވާކަން ފާހަގަކުރެއްވި އެވެ.\nކްލާހުގައި ދަރިވަރުން އުޅޭއިރު އެއް ކުއްޖަކު ބޭނުން ކުރާ އެއްޗިހި އަނެއް ކުއްޖަކަށް ބޭނުން ނުކުރެވޭ ގޮތަށް ވެސް ވަނީ ގަވާއިދެއް އެކުލަވާލާކަމަށް ވެސް އަހުމަދު އަލީ ވިދާޅުވި އެވެ.\nސްކޫލަތުގައި އެޑިއުކޭޝަނުން ގާއިމްކޮށްފައިވާ އުސޫލުތަކަށް އަމަލުކުރޭތޯ އެ ސްކޫލަކުން ކަށަވަރުކުރަން ޖެހޭނެ ކަމަށާއި އެގޮތުން ރޯގާގެ އެއްވެސް އަލާމާތެއް ހުރި ނަމަ ގެއަށް ފޮނުވާލެވޭނެ ކަމަށް ވެސް ވިދާޅުވި އެވެ.\nއޭގެ އިތުރުން އަހުމަދު އަލީ ވިދާޅުވީ ސްކޫލަކުން ކްލަސްޓާއެއް ފެނިއްޖެނަމަ ވަގުތުން އެ ސްކޫލެއް ބަންދު ކުރެވިގެން ދާނެ ކަމަށާއި އަދި ޑިސްއިންފެކްޓް ކުރެވިގެންދާނެ ކަމަށެވެ. އަދި އެޑިއުކޭޝަނުން ތަމްރީނުކޮށްފައިވާ ޓީޗަރުން ދަރިވަރުންގެ ކަންކަން ވަރަށް ކައިރިން ބަލަމުން ގެންދާނެ ކަމަށާއި ސްކޫލްތަކުގައި ކޮވިޑްގެ ހާލަތެއް މެދުވެރިވެއްޖެނަމަ އައިސޮލޭޝަން ރޫމްމެއް ވެސް އެކަމަށް ތައްޔާރުކޮށްފައި ހުންނާނެކަން ފާހަގަކުރެއްވި އެވެ.\nއެކަޑަމިކް ކަލަންޑަރުގައިވާ ގޮތުން އަންނަ އާދިއްތަ ދުވަހު ސްކޫލުތައް ހުޅުވާއިރު ކުރިއަށް ގެންދާނީ މިދިޔަ އަހަރުގެ ދެވަނަ ޓާމްގެ ކިޔެވުމެވެ.\nއެޑިއުކޭޝަން މިނިސްޓްރީހަޔާ އެޑިއުކޭޝަން މިނިސްޓްރީ


Dubai ge Valee ahudhu Raajje vadaigennevee honeymoon ah\n26 ޖޫން 20192ކޮމެންޓް\nދުބާއީގެ ވަލީއަހުދު ރާއްޖެ ވަޑައިގެންނެވީ ހަނީމޫނަށް!\nދުބާއީގެ ވަލީއަހުދު ޝައިހް ހަމްދާން ބިން މުހައްމަދު ބިން ރާޝިދު އަލް މަހްތޫމް، ނ. އަތޮޅުގައި އޮންނަ ވެލާ ރިސޯޓުގައި ޗުއްޓީ ހޭދަކުރައްވަމުން އެބަ ގެންދަވަ އެވެ.\n"ފަޒާ" ގެ ނަމުން މަޝްހޫރު، އުމުރުން 36 އަހަރުގެ ޝައިހް ހަމްދާން، މިދިޔަ މާޗް މަހުގެ ތެރޭގައި ކައިވެނި ބައްލަވައިގެންފައިވާއިރު އޭނާ ރާއްޖެ ވަޑައިގެންނެވީ ހަނީމޫނަށް ކަމަށް ބޭރުގެ ނޫސްތަކުން ބުނެ އެވެ. އެކަމަކު އަނބިކަނބަލުންނާއެކު ނަގަފާއިވާ ފޮޓޯއެއް ހިއްސާކުރައްވާފައެއް ނުވެ އެވެ.\nއިންސްޓަގްރާމުގައި 8.2 މިލިއަނަށް ވުރެ ގިނަ މީހުން ޝައިހް ހަމްދާން، ފޮލޯކުރަމުން އަންނައިރު ހަމްދާން ވަނީ ރާއްޖޭގެ ރީތިކަން ދައްކުވައިދޭ ފޮޓޯތައް ސޯޝަލް މީޑިއާއާ ހިއްސާކުރައްވާފަ އެވެ. ފެހި ކުލަ ގަދަ ގަސްތަކުން ޖަރީވެފައިވާ ބަގީޗާތަކުގެ އިތުރުން ރާއްޖޭގެ ހުދު ދޮންވެލި ގޮނޑު ދޮށުގައި ނަގާފައިވާ ފޮޓޯތައް ވެސް ޝެއިހް ހަމްދާން ހިއްސާކުރެއްވިއިރު ގިނަ ބަޔެއްގެ ސަމާލުކަން ވަނީ އެ ފޮޓޯތަކަށް ލިބިފަ އެވެ.\nޗުއްޓީ ހޭދަކުރައްވަމުން އަންނަ ރިސޯޓުގެ ރީތިކަން ދައްކުވައިދޭ ވީޑިއޯއެއް ވެސް ޝެއިހް ހަމްދާން ހިއްސާކުރެއްވި އެވެ. އަދި ވަނީ ބޯކެޔޮގަނޑުތަކެއް ގޮނޑުދޮށުގައި ބަަހައްޓާފައި ހުއްޓާ ނަގާފައިވާ ފޮޓޯއެއް ވެސް ހިއްސާކުރައްވާފަ އެވެ. އޭގެ އިތުރުން އޭނާ މޫދުގައި ހުރެ ނަގާފައިވާ ވީޑިއޯއެއް ވެސް ހިއްސާކުރެއްވިއިރު އެވީޑިއޯއިން ބޮޑުބޭބެ ފެނިވަޑައިގެންނަވަ އެވެ.\nޝެއިހް ހަމްދާން އިންސްޓަގްރާމު ސްޓޯރީސް އަށް ހިއްސާކުރެއްވި ބައެއް ފޮޓޯތައް--\nޝައިހް ހަމްދާން ރާއްޖޭގައި ޗުއްޓީ ހޭދަކުރަމުންދާ ހަބަރާއެކު އޭނާގެ ސަޕޯޓަރުން ވަނީ އެއީ ކޮން ރިސޯޓެއްކަން ހޯދާއި އެތަނާ ބެހޭ މައުލޫމާތު ގޫގުލް މެދުވެރިކޮށް ހޯދަން ފަށާފަ އެވެ. އެގޮތުން ޖާވިދު ހަތްރީ ނަމަކަށް ކިޔާ މީހަކު ޓްވިޓާގައި ވަނީ ޝެއިހް ހަމްދާން ވެލާ ރިސޯޓުގައި ހުރިކަން އެނގުމާއެކު ގިނަ ބަޔަކު އެ ރިސޯޓު ސާޗުކުރިކަން ދައްކުވައިދޭ ތަފާސްހިސާބެއް ވެސް ހިއްސާކޮށްފަ އެވެ. އެގޮތުން ވެލާ ރިސޯޓަށް ގޫގުލް ސާޗްކުރުން ކުއްލިއަކަށް މައްޗަށް ގޮސްފައިވާތަން އެ އިން ފެނިގެންދެ އެވެ.\nސޯޝަލް މީޑިއާގައި ވެސް ވަރަށް ހަރަކާތްތެރިކޮށް ފެނިވަޑައިގަންނަވާ ޝެއިހް ހަމްދާން ޗުއްޓީ ހޭދަކުރައްވަމުންދާ ރިސޯޓަކީ ރާއްޖޭގައި އޮންނަ އެންމެ މަތީ ފެންވަރުގެ އެއް ރިސޯޓެވެ.\nމުނިފޫހިފިލުވުން ވެލާ ރިސޯޓު ޝެއިހް ހަމްދާން - ފަޒާ\nހަނީ މޫނަކަށް ނޫން އައީ\nމަވެސް ކުރިން ދުވަހު ދިޔައިން ރިސޯޓަކަށް، އެއްވެސް ނޫހަކު ނުޖަހާ، ރޭސިސްޓް !!


vnews - Anna aharah 27.9 billion rufiyaage budget eh hushahalhaifi\nއަންނަ އަހަރަށް 27.9 ބިލިއަން ރުފިޔާގެ ބަޖެޓެއް ހުށަހަޅައިިފި\nފިނޭންސް މިނިސްޓަރު އަހްމަދު މުނައްވަރު (ވ)ގައި މަޖިލީހަށް ބަޖެޓް ހުށަހަޅުއްވަނީ -- ފޮޓޯ: މަޖިލިސް\nއަންނަ އަހަރުގެ ދައުލަތުގެ ބަޖެޓުގެ ގޮތުގައި 27.9 ބިލިއަން ރުފިޔާގެ ބަޖެޓެއް ރައްޔިތުންގެ މަޖިލީހަށް މިއަދު ހުށަހަޅައިިފ އެވެ.\nފިނޭންސް މިނިސްޓަރު އަހްމަދު މުނައްވަރު ދައުލަތުގެ ބަޖެޓްގެ ބަޔާން މަޖިލީހަށް އިއްވަމުން ވިދާޅުވީ އަންނަ އަހަރުގެ ބަޖެޓުގެ ޖުމްލަ އަދަދަކީ 27.9 ބިލިއަން ރުފިޔާ ކަމަށެވެ.\nމިނިސްޓަރު ވިދާޅުވީ އަންނަ އަހަރުގެ ބަޖެޓަށް ލިބޭ އާމްދަނީއާއި ހިލޭ އެހީއާ އެކު ދައުލަތަށް އަންނަ އަހަރު ލިބޭ އާމްދަނީ 22.4 ބިލިއަން ރުފިޔާއަށް އަރާނެ ކަމަށް ލަފާކުރެވޭ ކަމަށެވެ. އަދި އަންނަ އަހަރުގެ ބަޖެޓުން 24.9 ބިލިއަން ރުފިޔާ ހަރަދުކުރާނެ ކަމަށްވެސް ވިދާޅުވި އެވެ. ހަރަދުގެ ތެރޭގައި ހިމެނެނީ ދައުލަތުގެ ދަރަނި ދެއްކުމަށް އަނބުރާ ދައްކާ ފައިސާއާއި، ސޮވެރިން ޑިވެލޮޕްމަންޓް ފަންޑަށް ޖަމާކުރާ ފައިސާ ކަމަށްވެސް ވިދާޅުވި އެވެ.\nއަންނަ އަހަރު ދައުލަތަށް ލިބޭ އާމްދަނީ މިއަހަރާއި އަޅާބަލާއިރު އަށް އިންސައްތަ އިތުރުވާނެ ކަމަށް ލަފާކުރައްވަމުން މިނިސްޓަރު މުނައްވަރު ވަނީ އަންނަ އަހަރު ދައުލަތަށް އާމްދަނީ ލިބޭނެ މައިގަނޑު ދާއިރާތަކާއި އެދާއިރާތަކުން ލިބޭނެ އާމްދަނީގެ އަދަދުތައް ވެސް ވިދާޅުވެފަ އެވެ. އެގޮތުން މިނިސްޓަރު ވިދާޅުވީ އަންނަ އަހަރުގެ ބަޖެޓަށް ޓެކްހުގެ ގޮތުގައި 16.3 ބިލިއަން ރުފިޔާއާއި، ޓެކްސް ނޫން ގޮތުގައި ލިބޭ 5.2 ބިލިއަން ރުފިޔާއާއި އެހެނިހެން ފަންޑްތަކާއި ހިލޭ އެހީގެ ގޮތުގައި ލިބޭ 850 މިލިއަން ރުފިޔާ ކަމަށެވެ.\nމިނިސްޓަރު ވިދާޅުވީ އަންނަ އަހަރުގެ ދައުލަތުގެ ބަޖެޓުގެ ދަރަނި އުޅޭނީ 2.5 ބިލިއަން ރުފިޔާގައި ކަމަށް ލަފާކުރެވޭ ކަމަށެވެ. އެއީ ޖީޑީޕީގެ ނިސްބަތުން 3.2 އިންސައްތަ ކަމުގައިވެސް ވިދާޅުވި އެވެ. އަންނަ އަހަރުގެ ބަޖެޓުން 56 އިންސައްތަ ހަރަދުކުރާނީ ރިކަރަންޓް ހަރަދުގެ ގޮތުގައި ކަމަށާއި އެއީ 16.1 ބިލިއަން ރުފިޔާ ކަމަށްވެސް ވިދާޅުވި އެވެ. ރިކަރަންޓް ހަރަދުގެ ތެރެއިން 56 އިންސައްތަ ހަރަދު ކުރާނީ މުވައްޒަފުންގެ މުސާރައާއި ޕެންޝަނަށް ކަމަށާއި 23 އިންސައްތަ ހަރަދުކުރާނީ އާންމު ހިދުމަތް ދިނުމަށް ބޭނުންވާ އެކިކަންކަން ހަމަޖެއްސުމަށް ކަމަށްވެސް ވިދާޅުވި އެވެ. އަދި ލޯން ހިދުމަތުގެ ހަރަދަށް ރިކަރަންޓް ހަރަދުގެ ތެރެއިން ނުވަ އިންސައްތަ ހޭދަކުރެވޭނެ ކަމަށާއި ސަރުކާރުން ދޭ އެހީއާއި ސަބްސިޑީއަށް 12 އިންސައްތަ ހޭދަކުރެވޭނެ ކަމަށްވެސް ވިދާޅުވި އެވެ.\nމިނިސްޓަރު ވިދާޅުވީ އަންނަ އަހަރުގެ ބަޖެޓުގެ 43 އިންސައްތަ ހަރަދުކުރާނީ ކެޕިޓަލް ހަރަދުގެ ގޮތުގައި ކަމަށާއި އެއީ 11.9 ބިލިއަން ރުފިޔާ ކަމަށެވެ. މީގެތެރެއިން 59 އިންސައްތަ ހޭދަކުރާނީ ޕަބްލިކް ސެކްޓާ އިންވެސްޓްމަންޓް ޕްރޮގްރާމް ނުވަތަ ތަރައްގީގެ މަޝްރޫއުތަކަށް ކަމަށްވެސް ވިދާޅުވި އެވެ.\nމިނިސްޓަރު ވިދާޅުވީ މިއަހަރު ނިމޭއިރު ދައުލަތުގެ ރިޒާވްގެ ގޮތުގައި 500 މިލިއަން ޑޮލަރު ހުންނާނެ ކަމަށެވެ. ނަމަވެސް އަންނަ އަހަރު ނިމޭއިރު ދައުލަތުގެ ރިޒާވް 600 މިލިއަން ޑޮލަރަށް އިތުރުކުރެވޭނެ ކަަމަށް ލަފާ ކުރައްވާ ކަމަށްވެސް ވިދާޅުވި އެވެ.\nމިނިސްޓަރު ވިދާޅުވީ މިހިނގާ 2017 ވަަނަ އަހަރު ނިމޭއިރު ރާއްޖޭގެ އިގްތިސޯދު 6.9 އިންސައްތައަށް ކުރިއަރާނެ ކަމަށް ލަފާކުރެވޭ ކަމަށެވެ. އައިއެމްއެފްގެ މާލީ ތަފާސްހިސާބުތަކާ ހަވާލާދެއްވާ މިނިސްޓަރު މުނައްވަރު ވިދާޅުވީ ރާއްޖޭގެ އިގްތިސޯދީ ދުވެލި މެދުރާސްތާގެ މިންގަނޑުގައި ހިފެހެއްޓޭނެ ކަމަށާއި މިއީ އުފާވެރި ކަމެއް ކަމަށެވެ.


FVM Citygai dhivehi firihenaku dhanjehigen maruvejje\nރޭ ދަންޖެހިގެން މައރުވި މުހައްމަދު ރުޝްދީ (40އ.) ރުއްކޮށީގެ، ދޫނޑީގަމު\nފުވައްމުލައް ސިޓީގައި މީހަކު ދަންޖެހިގެން މަރުވެއްޖެ\n16 ފެބުރުއަރީ 2019, 13:08 |\nފުވައްމުލައް ސިޓީގައި ޒުވާން ދިވެހި ފިރިހެނަކު ރޭ ދަންޖެހިގެން މަރުވެއްޖެއެވެ. ފުވައްމުލަކު ދޫނޑިގަމު އަވަށުގައި ހުންން ރޯޔަލް ރެސްޓޯރެންޓްގެ ހަޓެއްގެ ތެރޭގައި އޭނާ ދަންޖެހިފައި ހުއްޓާ ފެނުނީ މިއަދު ހެނދުނު ކަމަށް މައުލޫމާތު ލިބެއެވެ.\nފުލުހުންނަށް ރިޕޯރޓު ކުރުމާއި ގުޅިގެން އެ ރެސްޓޯރެންޓަށް ފުލުހުންގޮސް ވާގަނޑު ކަނޑާލައިގެން އޭނާ ވަނީ ފުވައްމުލަކު ހޮސްޕިޓަލަށް ގެންގޮސްފައި ކަމަށް މިކަލް ނޫޙާއި ވާހަކަ ދެއްކި ފުވައްމުލަކު މީހަކު ކިޔައިދިނެއެވެ. ފުލުހުން އެތަނަށް ދިޔައިރު ވެސް އޭނާ ހުރީ ދަންމަޅީގައި މަރުވެފައި ކަމަށް ވެއެވެ.\nރޭގައި ދަންޖެހިފައި ވަނީ ފުވައްމުލަކު ދޫނޑިގަމު އަވަށު ރުއްކޮށީގެ މުހައްމަދު ރުޝްދީ (40 އަހަރު) އެވެ. އޭނާއަކީ އެ ރެސްޓޯރެންޓްގައި ގިނަ ދުވަސްތަކެއް ވަންދެން މަސައްކަތް ކުރަމުން އައި މީހެކެވެ. އޭނާއަކީ ގިނަ ބަޔަކާއި ގުޅޭ މިޒާޖެއްގެ މީހެކެވެ.\nއޭނާގެ މައުލޫމާތު އެނގޭ މީހަކު މިކަލް ނޫހަށް ކިޔައިދިން ގޮތުގައި އާއިލީ މައްސަލައެއްގެ އޭނާ އުޅޭތާ ދުވަސްގަނޑެއް ވެއްޖެއެވެ. އޭނާގެ އަންހެނުންނާއި ދެމެދު ގުޅުން ގޯސްވެފައި ވަނީ އެހެން އަންހެންކުއްޖެއްގެ މައްސަލާގައި ކަމަށް ވެއެވެ.\nއޭނާ މަރުވިއިިރު އަންބަކާއި ދެ ކުދިން ދުނިޔޭގައި އެބަތިއްބެއެވެ. އެއކުއްޖަކު ވަނީ ސްކޫލް ނިމިފައެވެ. ނަމަވެސް އަނެއް ކުއްޖާއަކީ ސްކޫލަށްދާ އުމުރުގެ ކުޑަކުއްޖެކެވެ.\nއިތުރު ލިޔުންދަންޖެހިގެން މަރުވުން\nTags: ދަންޖެހިގެން މަރުވުން


Nasheed ah Jameel: Dheenah malaamai nukurey\nނަޝީދަށް ޖަމީލް: ދީނަށް މަލާމަތް ނުކުރޭ\nކުރީގެ ނާއިބް ރައީސް ޑރ. މުހައްމަދު ޖަމީލް އަހުމަދު -- އަވަސް ފޮޓޯ\nއެމްޑީޕީގެ ނަމުގައި ރައީސް މުހައްމަދު ނަޝީދަށް ވެސް ދީނަށް މަލާމާތް ކުރުމުގެ ފުރުސަތެއް ނުދެވޭނެ ކަމަށް ކުރީގެ ނާއިބު ރައީސް ޑރ. މުހައްމަދު ޖަމީލް އަހުމަދު ވިދާޅުވެއްޖެ އެވެ.\nޖަމީލް މިހެން ވިދާޅުވީ އެމްޑީއެންގެ މައްސަލާގައި ރައީސް ނަޝީދު އެކި ގޮތްގޮތަށް ވާހަކަ ދައްކަވަމުން ގެންދަވާތީ އެވެ. އަދި ދީނުގެ އެކި ކަންކަމާ ގުޅޭގޮތުން ތަފާތު އެކި ވާހަކަތައް ދައްކަވަމުން ގެންދަވާތީ އެވެ.\nޖަމީލް ވިދާޅުވީ އިސްލާމްދީނާއި ގައުމަށް ވުރެ އެއްވެސް މީހަކު ބޮޑެއް ނުވާނެ ކަމަށެވެ.\n"އެމްޑީޕގެ ނަމުގައި ރައީސް ނަޝީދަށް ވެސް ދީނަށް މަލާމާތްކުރުމުގެ ފުރުސަތެއް ނުދެވޭނެ. މިއަދު ކޮމިޝަން ހެދިފައިވާ ގޮތަށް މާދަމާ ވެސް ކޮމިޝަން ހެދޭނެ." ޖަމީލް ވިދާޅުވިއެވެ.\nޖަމީލް ވަނީ އެކިއެކި ވާހަކަތައް ދައްކައިގެން މަލާމާތް ކުރަމުންދިޔަ ނަމަވެސް ދީނާ ކުޅެން މި ފަސްގަނޑުން ފުރުސަތެއް ނުލިބޭނެ ކަމަށް ވިދާޅުވެފައެވެ.\nރާއްޖޭގައި އިސްލާމްދީން އޮތް ގޮތުގެ މައްޗަށް ކަމަށް ބުނެ އެމްޑީއެންއިން ނެރުނު ރިޕޯޓްގައި އިސްލާމްދީނާއި ﷲ ގެ ރަސޫލާއަށް ނިސްބަތްކޮށް ފުރައްސާރަ ކުރި މައްސަލަ ބޮޑުވެފައި ވަނިކޮށް، އެ ރިޕޯޓްގެ މަގުސަދަކީ އިސްލާމް ދީނާމެދު ނަފްރަތު އުފައްދައި ދީން ބަލިކަށި ކުރުން ކަމަށް ދެކެވަޑައި ނުގަންނަވާ ކަމަށް ރައީސް ނަޝީދު ވަނީ ވިދާޅުވެފައެވެ.\nމިދިޔަ މަހުގެ 10 ވަނަ ދުވަހުގެ ރޭ އޮތް ޖަލްސާއެއްގައި ރައީސް ނަޝީދު ވިދާޅުވީ އެ މަނިކުފާނު އެ ރިޕޯޓް އެއްކޮށް ވިދާޅުވެފައިވާ ކަމަށާ އެ ރިޕޯޓް ލިޔުނު މީހުން ރިޕޯޓްގައި އިސްލާމް ދީނަށް ނަފުރަތު އުފެއްދުމަށް ބަސްތަކެއް ބޭނުން ކޮށްފައިވާ ކަމަށް ދެކެވަޑައި ނުގަންނަވާ ކަމަށެވެ. ނަމަވެސް ނަޝީދު ވިދާޅުވީ ރިޕޯޓްގައި މާތް ރަސޫލާއަށް ނިސްބަތްކޮށް ލިޔެފައިވާ ބައިތަކުގައި ރަސޫލާއަށް ދޭންޖެހޭ އިހުތިރާމް ދީފައި ނެތުމާއި، ބައެއް ބަސްތައް ބޭނުން ކޮށްފައިވާ ގޮތް ރަނގަޅު ނޫން ކަމަށެވެ.\nނަޝީދު ވަނީ އެހެން މެދުވެރިވީ ކަމަށް ފެންނަ ސަބަބުތައްވެސް ވިދާޅުވެ ދެއްވާފައެވެ.\n"އަޅުގަނޑު ދެކޭގޮތުގައި އެ ރިޕޯޓް ލިޔުނު ކުދިންވެސް އެއްވެސް ހާލެއްގައި އެ ބަސްތައް ބޭނުން ކޮށްފައި އެވަނީ އެ މާނާގައި ކަމަށް އަޅުގަނޑަކަށް ނުފެނުނު އެ ރިޕޯޓް ކިޔައިގެނެއް. އިނގިރޭސި ބަހުން އެއްޗެއް ލިޔާން ވެގެން އުޅެނިކޮށް ވެފާ ހުރި ގޮތެއް. އެއީ ވާގޮތެއް ބައެއް ޔުނިވާސިޓީތަކުގައި ގިނަ ދުވަހު ކިޔަވާފަ ހުރުމުން." އެމްޑީއެންގެ ރިޕޯޓް ދިފާއު ކުރައްވާ ނަޝީދު ވިދާޅުވިއެވެ.\nއަދި އޭގެ ކުރިން އެމަނިކުފާނު ވަނީ ދިވެހިންގެ ހެދުން އެޅުމުގެ ވައްޓަފާޅިއަށް ބަދަލު އަންނަމުންދާ ކަމަށްވެސް ވިދާޅުވެ ވާހަކަފުޅު ދައްކަވާފަ އެވެ.\nޣިޔާސުއްދީން ސުކޫލުގެ ސްޓޫޑެންޓް އެޗީވްމަންޓް އެވޯޑް ދިނުމުގެ ރަސްމިއްޔާތުގައި ވާހަކަފުޅު ދައްކަވަމުން ނަޝީދު ވިދާޅުވީ ދިވެހިންގެ މާޒީ ފުހެވި ދިވެހިން އުޅެމުންދިޔަ ގޮތް ބަދަލު ކުރުމަށް އެތައް ގޮތްތަކެއް ތައާރަފު ކޮށްފައިވާ ކަމަށެވެ. އެގޮތުން އެންމެ ބޮޑު ބަދަލެއް ގެނުވި އެއްކަމަކީ ދިވެހިންގެ ހެދުން އެޅުމުގެ ވައްޓަފާޅިއަށް ކަމަށެވެ.\nމިފަދަ ބައެއް ވާހަކަތަކާއި ގުޅިގެން ނަޝީދު ދެއްކެވި ވާހަކަފުޅުތަކާމެދު ބައެއް ފަރާތްތަކުން ވަނީ ސުވާލު އުފައްދާފައެވެ.\nއަދި މިދިއަ ބުރާސްފަތި ދުވަހުގެ ރޭ އޮތް ބައްދަލުވުމެއްގައި ރައީސް ނަޝީދު ވަނީ އެމްޑީޕީއަކީ ލާދީނީ ޕާޓީއެއް ނޫން ކަމަށާ އެމްޑީޕީގެ މެންބަރުންނަކީ ލާދީނީ ބައެއް ކަމަށް ގަބޫލު ކޮށްގެން ނުވާނެ ކަމަށް ވިދާޅުވެފަ އެވެ.\nއެމަނިކުފާނު ވިދާޅުވީ އެމްޑީޕީގެ މެންބަރުންނަށްވުރެ ގިނައިން ނަމާދަށް އަރާ، ޒަކާތްދޭ އަދި ރޯދަ ހިފާ، ހެޔޮ ލަފާ ނަސޭހަތް ދޭ ބަޔަކު ވެސް ނޫޅޭނެ ކަމަށެވެ.\n"އަޅުގަނޑުމެންނަކީ އިނގޭތޯ އެއްވެސް ހާލެއްގައި ލާދީނީ ޕާޓީއެއް ކަމަށް، ލާދީނީ ބައެއް ކަމަށް ތީގެ އެއްވެސް ބޭފުޅަކު ގަބޫލު ކޮށްގެން ނުވާނެ އިނގޭތޯ. އެއީކީ އަޅުގަނޑުމެނެއް ނޫން. އަޅުގަނޑުމެން، އަޅުގަނޑުމެންގެ ޕާޓީގެ މެންބަރުންނާ އެއްވަރަށް މިސްކިތަށް ނަމާދަށް އަރާ ބައެއް ވެސް، ޒަކާތްދޭ ބައެއް ވެސް، ރޯދަ ހިފާ ބައެއް ވެސް، ހެޔޮ ލަފާ ނަސޭހަތްދޭ ބައެއް ވެސް، ރަނގަޅަށް އުޅޭ ބައެއްވެސް އަޅުގަނޑަށް ޔަގީން ކަށަވަރު މިރާއްޖޭގައި ވަކި ނޫޅޭނެ! އެ ބޭފުޅުން، އެހެން ބޭފުޅުން އަޅުގަނޑުމެންނާ ވާދައަށް އެ ދައްކާ ވާހަކަތަކަށް އަޅުގަނޑުމެން އަޅާލާކަށް ނުޖެހޭ. އެެއްގޮތަކަށް ވެސް ނުޖެހޭ. އަޅުގަނޑުމެން ސޯލިހުންގެ ގޮތުގައި، ރަނގަޅު ގޮތުގައި ކުރަމުން ގެންދިޔައީމަ އެ ނިމުނީ." ރައީސް ނަޝީދު ވިދާޅުވި އެވެ.\nއެމްޑީޕީ ރައީސް މުހައްމަދު ނަޝީދު ޑރ. މުހައްމަދު ޖަމީލް އަހުމަދު\nއެމްޑީޕީ ލީޑަރުން ދައްކަނީ ހުތުރު ކަންތައް: ޖަމީލް\nކޮރަޕްޝަނަށް އެންމެ ފަރިތަ ފިކުރަކީ އެމްޑީޕީ: ޖަމީލް\nޖަމީލް، ނަޝީދަށް: ތިޔަ ވިސްނުން ސާފު


vnews - PSG ge baeh kulhun therin vihkaalan ninmanee\nޕީއެސްޖީގެ ބައެއް ކުޅުންތެރިން ވިއްކާލަން ނިންމަނީ\nނިމިގެން ދިޔަ ޓްރާންސްފާ ބާޒާރުގައި ފްރާންސްގެ ޕީއެސްޖީން ޔޫއެފާ ފައިނޭންޝަލް ފެއާޕްލޭ (އެފްއެފްޕީ)ގެ ގަވާއިދުތަކާ ހިލާފުވެފައިވާތީ، އެ ގަަވާއިދުގެ ތެރެއަށް ފެތުމަށްޓަކައި އަންނަ ޖެނުއަރީ މަހުގެ ޓްރާންސްފާ ބާޒާރުގައި އެ ޓީމުގެ ބައެއް ކުޅުންތެރިން ވިއްކާލަން ޖެހިފައިވާ ކަމަށް ރިޕޯޓުތައް ބުނެފި އެވެ.\nޓްރާންސްފާ ބާޒާރުގައި ފްރާންސްގެ ޕީއެސްޖީން އެފްއެފްޕީގެ ގަވާއިދުތަކާ ޚިލާފިތޯ ބެލުމަށް ޔޫއެފާއިން އަންނަނީ މައްސަލަ ތަހުގީގު ކުރަމުންނެވެ. ޔޫއެފާއިން އެ މައްސަލަ ތަހުގީގު ކުރަނީ ދުނިޔޭގެ ރެކޯޑު އަގަކަށް ބާސެލޯނާއިން ނޭމާ ގެނެސް ލޯނު އެއްބަސްވުމެއްގެ ދަށުން މޮނާކޯއިން ކީލިއާން އެމްބާޕޭ ޕީއެސްޖީން ހޯދުމުން ނެވެ.\nރިޕޯޓުތައް ބުނާގޮތުން ތަހުގީގަށް ހޯދަން ޖެހޭ މައުލޫމާތު އޮޅުންފިލުވުމަށް މިދިޔަ މަހު5ވަނަ ދުވަހު ޕީއެސްޖީގެ އޮފިޝަލުން ވަނީ ޔޫއެފާގެ ހެޑްކުއާޓަރަށް ހާޒިރުކޮށްފައެވެ. އަދި ޔޫއެފާއިން ވަނީ އަންނަ ޖެނުއަރީ މަހުގެ ނިޔަލަށް މައްސަލަ ހައްލުކުރަން ޕީއެސްޖީ އަށް ފުރުސަތު ދީފައި ކަމަށްވެސް ރިޕޯޓުތައް ބުނެއެވެ.\nމި ސީޒަން ފެށުމުގެ ކުރިން ޕީއެސްޖީން ވަނީ 222 މިލިއަން ޔޫރޯ އަށް ނޭމާ އެޓީމަށް ގަނެފައެވެ. އަދި ލޯނު އެއްބަސްވުމެއްގެ ދަށުން އެމްބާޕޭ ގެނެސްފައިވާއިރު، އަންނަ އަހަރު 180 މިލިއަން ޔޫރޯ އަށް އޭނާ ގަތުމުގެ އިޚުތިޔާރު އެޓީމަށް އެބައޮތެވެ. ދެން ހިލޭ ޓްރާންސްފާއެއްގެ ދަށުން ބްރެޒިލްގެ ޑިފެންޑަރ ޑެނީ އަލްވޭސް ވަނީ ބޮޑު މުސާރަ އަކަށް ގެނެސްފައެވެ.\nޔޫއެފާގެ އެފްއެފްޕީގައިވާ ގޮތުން ކްލަބެއްގެ ދަރަނި 40 އިންސައްތަ އަށްވުރެ މަތީގައި އުޅޭނަމަ އެއް ޓްރާންސްފާ ބާޒާރެއްގައި 160 މިލިއަން ޔޫރޯ އަށް ވުރެން ބޮޑު ޚަރަދެއް ނުކުރެވޭނެ އެވެ. ރިޕޯޓުތައް ބުނާގޮތުން މިދިޔަ ސީޒަނުގައި ޕީއެސްޖީގެ ދަރަނި ރެކޯޑް ކުރެވިފައިވަނީ 50 އިންސައްތައިގައެވެ. އަދި އެފްއެފްޕީގެ ތަހުގީގުން ސާބިތުވެފައިވާ ގޮތުގައި ޕީއެސްޖީން ދަރަނިން ސަލާމަތްވުމަށް ކުޅުންތެރިން ވިއްކައިގެން ނޫނީ ކުޅުންތެރިންގެ މުސާރަ ކުޑަކޮށްގެން 80 މިިލިއަން ޔޫރޯ ހޯދަން ޖެހެއެވެ.\nޕީއެސްޖީގެ އޮފިޝަލަކާ ހަވާލާދީ ފްރާންސްގެ މީޑިއާތަކުން ރިޕޯޓުކުރާ ގޮތުގައި އެ ކްލަބުން ވަނީ ޖެނުއަރީ ޓްރާންސްފާ ބާޒާރުގައި ކުޅުންތެރިން ވިއްކައިގެން 80 މިލިއަން ޔޫރޯ ހޯދަން ނިންމާފައެވެ. މި ގޮތުން ވިއްކަން ނިންމާފައިވަނީ މި ވަގުތު ބޮޑު މުސާރައިގައި ތިބި ކުޅުންތެރިން ކަމަށްވާ އެންހެލް ޑި މާރިއާ އާއި އެޑްރިއަން ރަބިއޯ އާއި ލޫކަސް މޯރާ އަދި ހަތެމް ބެން އާފާ އެވެ.\nއެފްއެފްޕީއާ ޚިލާފުވެގެން މީގެ ކުރިން ވެސް ޔޫއެފާ އިން ވަނީ ޕީއެސްޖީއަށް އަދަބުދީފައެވެ.


galehiri: ގަރުމާގަރާ ހަތަރު ގޮލާ، ރަހަމީރު އަގުހުރި ޒިލޭބީކާޑު ވިއްކާނެއްބާ\nގަރުމާގަރާ ހަތަރު ގޮލާ، ރަހަމީރު އަގުހުރި ޒިލޭބީކާޑު ވިއްކާނެއްބާ\nޢާއްމުކޮށް މަގުމަތީގައި މުދާ ވިއްކަން އުޅޭތީ ފެންނަނީ، މުދަލުގެ ވެރިފަރާތުން ނުވަތަ އެމީހާގެ ފަރާތުން އެކަންކުރާ މީހުންނެވެ. ނަމަވެސް ފިހާރަތަކުގައި މުދާ ވިއްކަނީ، ފިހާރަތަކުގައި ބަހައްޓައިގެންނެވެ. މުދާ ގަންނަށް ފިހާރަތަކަށް ދާ މީހުން ސުވާލުކުރަނީ، މިވެނި، އެވެނި ވައްތަރުގެ މުދާ އެބަ ހުރިތޯއާއި، އެ މުދަލުގެ އަގެވެ. ފިހާރަތަކުގައި ހުންނަ މުދަލަކީ، އަގު ޖަހާފައިހުންނަ މުދާކަމަށްވާތީ، ގިނަފަހަރަށް އަގު އަހާކަށްވެސް ނުޖެހެއެވެ. ނަމަވެސް މަގުމަތީގައި ހިނގައިގެން ވިއްކާ މުދަލަކީ، އަގުޖަހާފައިހުންނަ މުދަލެއްނޫނެވެ. އަގު އެއީ ވިއްކާމީހާގެ ހިތުގައިއޮންނަ އެއްޗެކެވެ. ޅެންވެރިޔާގެބަނޑުގައި ޅެމުގެމާނަ އޮންނަ ބީދައިންނެވެ. މަގުމަތީގައި މުދާވިއްކާ ބައެއްމީހުން އެ މުދާ އުފުލުމަށް ރެކްސާ ނުވަތަ ކުދިކުދި ގާޑިއާ ބޭނުން ކުރެއެވެ. އަދި ބައެއްމީހުން ބޮޑެތި ކޮތަޅުވެސް ބޭނުން ކުރެއެވެ. ބާޒުމަތީގައި އެގޮތަށް އެއްޗެތިވިއްކަން އުޅުނު މީހަކު، އަޅުގަނޑަށް އެންމެފުރަތަ ފެނުނީ 1970 ގެ އަހަރު ތަކުގެ މެދުތެރޭގައެވެ. އެމީހާވިއްކަނީ، ދެބައިންބައިގެ ފަހުބަޔަށް ގޮސްފައިވާ ގަމީހާއި، މުންޑާއި، ފަޓުލޫނެވެ. ރަނގަޅަށް ދޮވެ، ވަރަށްރީތިކޮށް އިސްތިރިކޮށްގެންނެވެ. (އެދުވަސްވަރު އިސްތިރިކުރަން ބޭނުންކުރަނީ އަލިފާންއަޅައިގެން ބޭނުންކުރާ އިސްތިރިއެވެ.) އެމީހާގެނަމަކީ، ދޮންބެއެވެ. ދޮންބެ ގޮވަމުންދަނީ، ގަމީސްގަންނަ ކުދިންކޮބާ، މުންޑުގަންނަ ކުދިންކޮބާ، ފަޓުލޫނުގަންނަ ކުދިންކޮބާ، މިގޮތަށެވެ.\nހަމަ އެދުވަސްވަރު ދެން ފެނުނީ ޒަކަރިއްޔާ އެވެ. އަޅުގަނޑު އޭރުއުޅެނީ، މިދެންނެވި ޒަކަރިއްޔާ އުޅޭ ގެއާއި ސަތޭކަ ވަރަކަށް ފޫޓު ދުރުގައިހުންނަ ގެއެއްގައެވެ. އޭނާއާއި ވަރަށް ސަމާސާވެސް ކުރަމެވެ. ޒަކަރިއްޔާ ހުންނަނީ، ކުރު ސޯޓުބުރިއެއްލާފައި ބޫޓަށްވެސް އަރާފައެވެ. ބޮލުގައި ފޮތިގަނޑެއްއޮޅާފައި، ބޯމަތީގައި ސަރަފޯހެއް ބަހައްޓައިގެން އޭނާ މަސައްކަތު ނިކުންނަނީ، ކޮންމެދުވަހަކު މެންދުރުފަހު ތިނެއްޖަހާ އެހާކަންހާއިރުއެވެ. މަގުމައްޗަށް ނިކުތުމާއެކު، ދެތިންފަހަރު ތުނބުންފުމެލައި އަދިވެސް އޭނާގެރާގުގައި އެހެން އެއްޗެއްވެސް ކިޔާފައި ދެން ގޮވާލަނީ، "ގަރުމާގަރާ ހަތަރުގޮލާ ރަހަމީރު ޒިލޭބީ ގަންނާނެއްބާ!" މިގޮތަށެވެ. ދެން އެޖެއްސޭވައްތަރެއް ޖެއްސިފައި ތުނބުންފުމެލައިފައި، ދެފައިންވެސް ބިންމަތީގައި ތަޅައިގެންފައި ފުންމައިގެންކަހަލަ ގޮތަކަށް ކުރިއަށް ހިނގައިގަނެއެވެ. މި ޒަކަރިއްޔާއަށް އެއްދުވަހަކު ލަނޑެއްވެސް ލިބުނެވެ. ވީގޮތަކީ، ބާޒާރުމަތީގައި އެގޮވެލިފައްޗެއް ގޮވަމުން، ފަޅުގައިއޮތް ދޯންޏަކަށްއަރަން އުޅުމުގެތެރޭގައި، ދޯންޏަށްއަރަން ބާއްވާފައިއޮތް ފިލާގަނޑުގެމައްޗަށް އެރުމާއެކު، އެޖެއްސޭ ވައްތަރެއްޖެއްސި، ފިލާގަނޑު އަރިއަޅާލައިގެން މޫދަށް ވެއްޓުނީއެވެ. އޭރުވެސް ސަރަފޯސް ހުރީ ބޯމަތީގައެވެ.\nކޮންމެއަކަސް ސެންޓުފަދަ ބައެއްތަކެތި ވިއްކަންހިނގާ މީހުން އެޒާތުގެ ގޮވެލިފައްޗެއް ނުގޮވައެވެ. ދާދިފަހާޖެހެންދެންވެސް މަގުމަތިން ދެން ފެންނަމީހަކީ، އަޅުގަނޑުމެންނާއެކު ވަޒީފާގައި އުޅުނު ޢަބްދުއްރަހުމާނެވެ. އެމީހަކީ ރާއްޖެއަށް މަޝްހޫރު ބަނޑޭރިއެވެ. ބަނޑޭރިއަކީ، ކުޑަވަރެއްގެ ގާޑިއަލެއް ފޮތްތަކުން ބަރާކޮށްގެން ފޮތްވިއްކަން އުޅޭ މީހެކެވެ. އޭނާއަކީ އެކަމުގައި އެފަދަ ދެވަނައެއްނެތް ވަރަށްކުޅަދާނަ މީހެކެވެ. އޭނާ ގޮވާލަނީ، "ދިންނަވާނޭމަގު، ގަހުރުލްއަޢުދާ، ސިފަތުފުޅު، ޙަސަނާތުފޮތް، އައްޞަލާތުފޮތް، ތަޢުލީމުއްދިޔާނާ، އިރުޝާދުލްއަނާމު، ދޫނިފުޅުވާހަކަ، ބޮޑުތަކުރުފާނުވާހަކަ، ޝަހީދުންގެސާހިބާ، ގަންނާނެއްބާ!" މިގޮތަށެވެ.\nނަމަވެސް މިއަދު ޚާއްޞަވެފައިވަނީ ގޮވާ ރާގާއި އެހެންކަމެކެވެ. ކުރީގައި ގޮވަނީ "ގަންނާނެއްބާ!" އެވެ. މިއަދު މަޑުމަޑުން އަހަނީ "ވިއްކާނެއްބާ!"އެވެ. މަޑުމަޑުން ކުރާ ސުވާލެކެވެ. "ވިއްކާނެއްބާ" މިސުވާލެވެ. އަޞްލު ސުވާލަކީ "ކާޑު ދޭންވީއެއްނޫން"؟ ތިންދުވަސްފަހުން އެއީ މާދަމާނޫން އަނެއްދުވަހު ކާޑު ގެނެސްދޭނަމެވެ. މައްސައަލައެއް ނެތެއްނުން؟ މި ދިހަހާސް ރުފިޔާ އަތުގައިބާއްވާ! ކާޑުހަދަންވިއަސް ހެދޭނެއެއްނޫންތަ؟ ދެކާޑުދީފިނަމަ ކާޑަކަށް ވިހިހާސް، ދިހަކާޑު ހޯދައިދީފިއްޔާ ދެލައްކަ ފަންސާސްހާސް ރުފިޔާ ދޭނަމެވެ. އަދި އެހެންގޮތެއް އެބައޮތެވެ. އަހަރެންގެއަތުގައި ކާޑުބާއްވާފައި، މާދަމާ އަންނާށެވެ. ބުނާ ގޮޅީގައި ފާހަގަލާފައި އައިސް ފާހަގަލީ ބުނި ގޮޅީގައިކަމަށް ހުވާކުރުމުން، މިބުނިއަދަދަށް ފައިސާ ދޭނަމެވެ. މަތިމައްޗަށް ހަތްހުވާ ކޮށްފިނަމަ ބޯނަސް ލިބޭނެއެވެ. ކަން ނިމުމުން ކާޑުގެވެރިމީހާ ދެން ބުނަނީ، އަހަރެން ބޭނުންވަނީ، ގަވްމާއި، ރަށަށް ރަނގަޅުގޮތެއް ވުމެވެ. ނަމަވެސް އަހަންނަށް އެވެނި މިވެނިކަމެއް ކޮށްދޭށެވެ. ގަތްމީހާ ބުނަނީ، އަހަރެން ކާޑު ގަތީއެވެ. އެކަން އެނިމުނީއެވެ. އަވަހަށް ދާށެވެ. ކާޑަށްލިބުނު ފައިސާކޮޅު، ވީނުވީއެއް ނޭނގި ހުސްވެއްޖެއެވެ. އެ ފައިސާއިން ކަމެއްކުރިއަސް، އެކަމެއްގެ ދާއިމީ ފަސޭހައެއްވެސް ނުލިބި ގަވްމާއި، ރަށަށްވެސް ރަނގަޅުގޮތެއް ނުވެ އެ ހިސާބުން އެކަން އެ ނިމުނީއެވެ.\nއާދެ! ކަމުގެބާވަތާއި ކަމުގެއަޑު މަޑުނަމަވެސް ކަންއޮތީ މިހެންނެވެ. ކަމާއި އަގުގެގޮތުން ނުސީދާ އަދި ޙައްގުނޫން ބޮޑު ސޭލެކެވެ. އައިޑީކާޑު ވިއްކާނެއްބާ! އައިޑީކާޑު ވިއްކާނެއްބާ! ގަރުމާގަރާ ހަތަރު ގޮލާ، ރަހަމީރު އަގުހުރި ޒިލޭބީކާޑު ވިއްކާނެއްބާ! އެވެ. (ނިމުނީ)\n08 އޯގަސްޓް 2013


ރެންޑަމްކޮށް ނެގުނު 200 ސާމްޕަލް ނެގެޓިވް: ފުވައްމުލަކު ހޮސްޕިޓަލް - DhiDaily\nރެންޑަމްކޮށް ނެގުނު 200 ސާމްޕަލް ނެގެޓިވް: ފުވައްމުލަކު ހޮސްޕިޓަލް\nފުވައްމުލަކު ސިޓީން ރެންޑަމްކޮށް ނެގުނު 200 ސާމްޕަލް ނެގެޓިވްވެފައިވާކަމަށް އެ ރަށު ހޮސްޕިޓަލުން މިއަދު ބުނެފިއެވެ.\nފުވައްމުލަކު ހޮސްޕިޓަލުން މިއަދު ބުނީ މޮނިޓަރިންގެ ހާލަތުން ނެގުމުން ރަށުގައި ކޮވިޑު ހާލަތު އޮތް މިންވަރު ދެނެގަތުމަށްޓަކައި މި މަހު 17 ވަނަ ދުވަހު ރަށުގެ އެކިއެކި ސަރަހައްދުތަކުގައި ދިރިއުޅޭ މީހުންގެ ރެންޑަމް ސާމްޕަލް ނަގާފައިވާ ކަމަށެވެ.\nއެ ގޮތުން ރެންޑަމްކޮށް ނެގުނު 200 ސާމްޕަލް ނެގެޓިވްވެފައިވާކަމަށް އެ ހޮސްޕިޓަލުން ބުންޏެވެ.\n”މި ކަމުގައި ރައްޔިތުންގެ ފަރާތުން ލިބިގެންދިޔަ އެއްބާރުލެއްވުމަށް އިޚުލާސްތެރިކަމާއެކު ޝުކުރު ދަންނަވަން. ކޮވިޑް-19 އިގެ ހާލަތުން އަރައިގަތުމަށް ކުރެވޭ މަސައްކަތުގައި ސިއްހީ އިދާރާތަކުގެ ލަފަޔާއި، އިރުޝާދާއި އެއްގޮތަށް އަބަދުވެސް ރައްކާތެރިކަމުގެ ފިޔަވަޅުތަކާއި އެއްގޮތަށް ޢަމަލުކުރެއްވުމަކީ ވަރަށް މުހިއްމުކަމެއް.“ އެ ހޮސްޕިޓަލުން ބުންޏެވެ.\nފުވައްމުލަކު ސިޓީ ހޮސްޕިޓަލުން ވަނީ ކޮންމެ މީހަކު ވެސް ފަރުދީގެ ޒިންމާގެ ގޮތުގައި ގެއިން ބޭރުގައި އުޅޭ ވަގުތުތަކުގައި މާސްކު އެޅުމަށާއި، އެހެން މީހުންނާއި ބައްދަލުވެ ހެދުމުގައި ގައިދުރުކަން ބެހެއްޓުމަށާއި, ގިނަގިނައިން އަތްދޮވުމަށް އިލްތިމާސް ކުރައްވާފައެވެ.\nމި 200 ސާމްޕަލް ނެގެޓިވްވީ ނަމަވެސް، މާލެއިން އެ ސިޓީ އަށް ގޮސް ހޯމް ކަރަންޓީންގެ މުއްދަތު ފުރިހަމަކުރަމުންދާ ފަރާތެއްގެ ކިބައިން ބަލީގެ ޢަލާމާތްތައް ފެނުމުން ރޭ ނެގި ސާމްޕަލް ވަނީ ކޮވިޑަށް ޕޮޒިޓިވްވެފައެވެ.


Mahloof MDP Ah: Thafaathu Kurun Huttaalaa Alhuganduge Massalaves Avahah Ninmavaala Dhevva! މަހުލޫފް އެމްޑީޕީއަށް: ތަފާތު ކުރުން ހުއްޓާލާ އަޅުގަނޑުގެ މައްސަލަވެސް އަވަހަށް ނިންމަވާލަ ދެއްވާ! – Huvadhoo News Mahloof MDP Ah: Thafaathu Kurun Huttaalaa Alhuganduge Massalaves Avahah Ninmavaala Dhevva! Huvadhoo News\nމަހުލޫފް އެމްޑީޕީއަށް: ތަފާތު ކުރުން ހުއްޓާލާ އަޅުގަނޑުގެ މައްސަލަވެސް އަވަހަށް ނިންމަވާލަ ދެއްވާ!\nގައުމީ މަޖިލީހުގެ އިންތިހާބުގައި ވާދަކުރަން އޭނާ ޝަރުތު ހަމަނުވާ ކަމަށް ނިންމި ނިންމުން މުރާޖާކޮށްދިނުމަށް އެދި ޔޫތު މިނިސްޓަރު އަހުމަދު މަހުލޫފް ހުށަހެޅުއްވި މައްސަލަ އަވަހަށް ނިންމައިދިނުމަށް އޭނާ އެދިވަޑައިގެންފި އެވެ.\nމަހުލޫފް އެގޮތަށް ރޭ ވިދާޅުވީ އެމްޑީޕީގެ އެތެރޭގެ އިންތިހާބުގައި ވާދަކުރުމުގެ ފުރުސަތު ހައުސިން އެންޑް ޕްލޭނިން މިނިސްޓްރީގެ ސްޓޭޓް މިނިސްޓަރު އަކުރަމު ކަމާލުއްދީނަށް ދޭން އެމްޑީޕީން ނިންމުމާ ގުޅިގެން ކުރެއްވި ޓްވީޓެއްގައެވެ.\nއެމްޑީޕީ ގައުމީ މަޖިލީހުގެ އިންތިހާބުގައި ވާދަކުރަން އޭނާ ޝަރުތު ހަމަ ނުވާ ކަމަށް ނިންމި ނިންމުން މުރާޖާކޮށްދިނުމަށް އެދިވަޑައިގެން އެމްޑީޕީގެ އިންތިހާބާ ބެހޭ ކޮމިޓީ އަދި އިސްތިއުނާފު ފަނޑިޔާރުންގެ މަޖިލީހަށް ޝަކުވާ ވަނީ ހުށަހަޅައިފައެވެ.\nއެމްޑީޕީގެ އެތެރޭގެ އިންތިހާބުގައި މެދު އުތުރު ޕްރޮވިންސްގެ ރައީސް ކަމަށް ވާދަކުރައްވަން ނިންމަވައި، މަހުލޫފު ވަނީ ފޯމު ހުށަހަޅުއްވައިފައެވެ. ނަމަވެސް އެންޓި ކޮރަޕްޝަން ކޮމިޝަން (އޭސީސީ) އިން މަހުލޫފުގެ މައްސަލައެއް ބަލަމުންދާތީ އޭނާއަށް އިންތިހާބުގައި ވާދަ ނުކުރެވޭނެ ކަމަށް އެމްޑީޕީން ވަނީ އަންގާފައެވެ.\nމަހުލޫފް ރޭ ކުރެއްވި ޓުވީޓެއްގައި ވިދާޅުވީ އޭނާއަށް އިންތިހާބުގައި ވާދަ ނުކުރެވޭނެ ކަމަށް ނިންމި ނިންމުން އިސްތިއުނާފު ކުރި ފަހުން ހަ ދުވަސް ވެއްޖެ ކަމަށެވެ. އެމްޑީޕީގެ ގަވާއިދުވާ ގޮތުން އެފަދަ މައްސަލަތަކުގައި ދެ ދުވަސް ތެރޭގައި ޖަވާބު ދޭން ޖެހޭނެކަން ފާހަގަ ކުރައްވައި މަހުލޫފް ވަނީ އެކަމުގައި އަވަސް ޖަވާބެއް ދެއްވުމަށް އެމްޑީޕީގެ ޗެއާޕާސަން ހަސަން ލަތީފުގެ އަރިހުން އެދިވަޑައިގެންފައެވެ.\n“އިންތިހާބަށް 30 ދުވަހަށް ވެފައިވާއިރު ކެމްޕޭން ކުރަން ބޭނުން. ތަފާތު ނުކުރައްވާ،” މަހުލޫފް ވިދާޅުވިއެވެ.\nއަހުމަދު މަހްލޫފް އެމްޑީޕީ ގައުމީ މަޖިލިސް އިންތިހާބު


Gaazeen ge musaara ves kudakuran committee in ninmaifi\nގާޒީންގެ މުސާރަ ވެސް ކުޑަކުރަން ކޮމިޓީން ނިންމައިފި\nމާލިއްޔަތު ކޮމިޓީގެ ބައްދަލުވުމެއްގައި މެންބަރުން މަސައްކަތް ކުރައްވަނީ -- ފޮޓޯ: މަޖިލީސް\nކޮވިޑް-19 ގެ ސަބަބުން ސަރުކާރުގެ މާލީ ހާލަތާއި އިގްތިސާދީ ހާލަތު ދަށްވާނެތީ މެޖިސްޓްރޭޓް ކޯޓުތަކުގެ އާންމު މެޖިސްޓްރޭޓުން ފިޔަވައި ޝަރުއީ ކޯޓުތަކުގެ ހުރިހާ ގާޒީންގެ މުސާރަ ވެސް ކުޑަކުރުމަށް ރައްޔިތުންގެ މަޖިލީހުގެ މާލިއްޔަތު ކޮމިޓީން ފާސްކޮށްފި އެވެ.\nރައީސުލްޖުމްހޫރިއްޔާއާއި، ރައްޔިތުންގެ މަޖިލީހުގެ މެންބަރުންނާއި މިނިވަން މުއައްސަސާތަކުގެ މެންބަރުންގެ އިތުރުން ޝަރުއީ ކޯޓުތަކުގެ ފަނޑިޔާރުންގެ މުސާރަތައް ކަނޑައެޅުމުގެ ބާރު އޮންނަނީ މަޖިލީހަށެވެ.\nއޭގެ ތެރެއިން 20،000 އަށް ވުރެ މަތީ މުސާރައެއް ލިބޭ ހުރިހާ ބޭފުޅުންގެ މުސާރަތައް ކުޑަކުރަން މާލިއްޔަތު ކޮމިޓީން ކުރިން ވަނީ ފާސްކޮށްފަ އެވެ. އެއީ 20،001 ރުފިޔާ އާއި 30،000 ރުފިޔާއާ ދެމެދުގެ މުސާރަތަކުން 20 ޕަސެންޓް އުނިކުރުމަށެވެ. 3،0001 ރުފިޔާއާއި 60،000 ރުފިޔާއާ ދެމެދުގެ މުސާރަތަކުން 30 ޕަސެންޓް އަދި 60،001 ރުފިޔާއިން ފެށިގެން މަތީގެ މުސާރަތަކުން 35 ޕަސެންޓް ކުރުމަށެވެ.\nނަމަވެސް އެ ގޮތަށް އޮތުމުން ޝަރުއީ ކޯޓުތަކުގެ މަތީ ރޭންކްގެ ބައެއް ފަނޑިޔާރުންނާއި ގާޒީންނަށްވުރެ ދަށް ރޭންކްގެ ބައެއް ގާޒީންގެ މުސާރަ މަތިވެ އެވެ. އެހެންކަމުން ކްރިމިނަލް ކޯޓާއި ސިވިލް ކޯޓާއި ޑްރަގް ކޯޓާއި ފެމިލީ ކޯޓާއި މެޖިސްޓްރޭޓް ކޯޓުތަކުގެ ގާޒީންގެ މުސާރައާ ގުޅޭ ގޮތުން ކޮމިޓީގައި އިތުރަށް މަޝްވަރާ ކުރެއްވި އެވެ.\nމާލިއްޔަތު ކޮމިޓީގެ ބައްދަލުވުމުގައި ދާންދޫ ދާއިރާގެ މެންބަރު ޔައުގޫބު އަބްދުﷲ ހުށަހެޅުއްވީ އެ ކޯޓުތަކުގެ ގާޒީންގެ މުސާރައިން ޕަސެންޓޭޖެއް އުނިކުރުމުގެ ބަދަލުގައި މުސާރައިން ވަކި އަދަދުތަކެއް އުނިކުރުމަށެވެ. ޔައުގޫބްގެ ހުށަހެޅުއްވުމާ އެއް ގޮތަށް ފާސްކުރީ ކޮމިޓީގައި ބައިވެރިވެވަޑައިގެންނެވި ހުރިހާ މެންބަރުންގެ ވޯޓުންނެވެ.\nމާލިއްޔަތު ކޮމިޓީން ފާސްކުރި ގޮތުގައި ކްރިމިނަލް ކޯޓުގެ އިސް ގާޒީގެ މުސާރައިން 7،100 ރުފިޔާ އަދި އެ ކޯޓުގެ އެހެން ގާޒީންގެ މުސާރައިން 6،300 ރުފިޔާ އުނިކުރާނެ އެވެ. ޑްރަގް ކޯޓުގެ އިސް ގާޒީގެ މުސާރައިން 8،600 ރުފިޔާ އަދި އެ ކޯޓުގެ އެހެން ގާޒީންގެ މުސާރައިން 7،800 ރުފިޔާ އުނިކުރަން ފާސްކުރި އެވެ.\nސިވިލް ކޯޓާއި ޖުވެނައިލް ކޯޓުގެ އިސް ގާޒީގެ މުސާރައިން 6،950 ރުފިޔާ އުނިކުރާނެ އެވެ. އެ ދެ ކޯޓުގެ އެހެން ގާޒީންގެ މުސާރައިން އުނިކުރަން ފާސްކުރީ 6،150 ރުފިޔާ އެވެ. ފެމިލީ ކޯޓުގެ އިސް ގާޒީގެ މުސާރައިން 6،950 ރުފިޔާ އަދި އެ ކޯޓުގެ އެހެން ގާޒީންގެ މުސާރައިން 6،650 ރުފިޔާ އުނިކުރަން ފާސްކުރި އެވެ.\nދާއިރާގެ އިސް މެޖިސްޓްރޭޓުންގެ މުސާރައިން 4،500 ރުފިޔާ އަދި ކޯޓުގެ އިސް މެޖިސްޓްރޭޓުންގެ މުސާރައިން 2،150 ރުފިޔާ އުނިކުރަން ކޮމިޓީން ފާސްކުރި އެވެ. ކޮމިޓީން ނިންމާފައި ވަނީ އެހެން މެޖިސްޓްރޭޓުން މުސާރައިން އެއްވެސް އަދަދެއް އުނިނުކުރުމަށެވެ.\nމާލިއްޔަތު ކޮމިޓީން ފާސްކުރި ގޮތުގެ ރިޕޯޓެއް މަޖިލީހުގެ ތަޅުމަށް ގެންދާނެ އެވެ. މަޖިލީހުގެ ތަޅުމުގައި ރިޕޯޓަށް ބަހުސް ވެސް ކުރާނެ އެވެ. ކޮންމެ މެންބަރަކަށް ރިޕޯޓަށް އިސްލާހު ހުށަހެޅުމުގެ ފުރުސަތު ވެސް އޮންނާނެ އެވެ. އޭގައި ފަހު ގޮތެއް ނިންމާނީ ތަޅުމުގައި މެންބަރުންގެ މެދުގައި ނަގާ ވޯޓަކުންނެވެ.\nރައްޔިތުންގެ މަޖިލިސް ސުޕްރީމް ކޯޓް ކްރިމިނަލް ކޯޓް + ހައިކޯޓް ޝަރުއީ ދާއިރާ ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު


ކަތިފިޔަވަޅު… ދެވަނަބައި – Esfiya\nއެގޮތުން ވަޒީފައިގައި ދެމި ހުރުމަށާއި ތަނުގެ ވެރިން ހިތަހަމަ ޖެހޭ އިތުބާރު ކުރާ މީހަކަށް ވުމަށް ގިނަގުނަ މަސައްކަތް ތަކެއް ކުރަން ޖެހުނެވެ. އަދި ގިނަ ވަގުތު ވަޒީފައިގައި ހޭދަ ކުރަން އަހަރެންނަށް މަޖުބޫރު ވިއެވެ. އެހެން ކަމުން ގިނަ ފަހަރަށް ހަފުތާ ބަންދަށް ވެސް އާއިލާ ގާތަށް ދިއުމުގެ ފުރުސަތެއް ނުލިބެއެވެ. ނަމަވެސް ހަނާ އެކަމާ ޝަކުވާ އެއް ނުކުރެއެވެ. ހީވަނީ އަހަރެން އުޅޭލެއް ބުރަކަން ހަނާ އަށް އިޚުސާސް ކުރެވޭތީ ވެސް ހެންނެވެ.\nކުއްލި އަކަށް ހޭލެވުނީ ކައިރީގައި އޮތް ފޯނު ރިންގުވާ އަޑަށެވެ. ކަންނެތް ކަމާއެކު ދެ ލޯ ހުޅުވާ ލަމުން ފުރަތަމަ ވެސް އަހަރެން ބަލައިލީ ފާރުގައި ހަރު ކޮށްފައި އިން ގަޑި އަށެވެ. އޭރު މެންދަމުން އަލިވެ ދޭއް ޖަހަނީއެވެ. މިޔޮއް ދަންވަރު މި ގަޑީގަ ގުޅަނީ ކާކުބައޭ ވެސް ހިތައް އެރިއެވެ. ޔަޤީނެވެ. އެވާނީ އޮފީހުގަ އުޅޭ ފާރިޝް ކަމަށެވެ. އަހަރެންނަށް ހީވި ވެސް ހަމަ ރަނގަޅަށެވެ. ފޯނަށް ބަލައިލި އިރު ގުޅަނީ ހަމަ އޭނައެވެ. ފާރިޝް އަކީ އަހަރެންނާ އެކު އެކީހެން އޮފީހަށް ވަތް އަހަރެންގެ ދަށުން މަސައްކަތް ކުރާ ސުޓާފެކެވެ. ހީވާގި މަސައްކަތައް އެއްވަނައެވެ. ހިތްހެޔޮ ވެފައި މީހުންނާ ގުޅެއެވެ. އެހެނަސް ސަމާސާ ކުރުމުގެ އިތުރުން ސަކަރާތުގެ ވެސް ބޮޑެކެވެ. ބައެއް ފަހަރު އޮފީސް ގަޑީގަ އަދި އެނޫން ގަޑި ގަޑީ ގަ ވެސް ދޭތެރެ ދޭތެރެއިން އަހަރެންނާ އެގޮތަށް ކޮންމެ ވެސް ކަހަލަ ސަމާސާ އެއް ކޮށް ލާނެއެވެ. ގިނަ ފަހަރަށް އަހަރެން އަޅައެއް ވެސް ނުލަމެވެ. އެކަމަކު ސަމާސާ ކުރަން ވެސް ދެން ވަކި ގަޑިއެއް ގަޑިއެއް ވެސް ނޯވޭ ހެއްޔެވެ؟ ކުޑަކޮން އަހަރެންގެ ގާތަށް ރުޅި އަންނަ ގޮތް ވިއެވެ. ދެރޭ ވަންދެން ނުނިދާ ހުރުމުގެ ސަބަބުން އަހަރެން އޮތީ ނުލާހިކު ނިދިވެސް އައިއްސައެވެ. އެހެން ކަމުން ފޯނު ނަގައި ކައްވެސް ބޭނުމެއް ނުވިއެވެ. އެހެންވެ އަނެއް ފަރާތައް އެނބުރި އަޅާވެސް ނުލައި އޮތީމެވެ. ދެފަހަރަކަށް ފޯނު ރިންގު ވެފައި ކެނޑުނެވެ. އަހަރެން ހީކުރީ ދެން ނުގުޅާނެ ކަމަށެވެ. އެހެނަސް ލޯ މެރި މެރި އޮއްވައި އަނެއްކާވެސް ފޯނު ރިންގުވާން ފެށިއެވެ. މިޔޮތީ ކަންތަކާ ޖެހިފައެވެ. ފޯނު ނަގާފަ ޖަވާބު ނުދެނީސް ދެން ހުއްޓަ އެއްވެސް ނުލާނެއެވެ. އެހެން ހިތައް އަރައި ފޯނު ނު ނަގާން އޮވެފައި ވެސް އެންމެ ފަހުން އައި ރުޅީގަ ފޯނު ނަގައި އެއްޗެއް ބުނަން އަނގަ ހުޅުވާލި ވަގުތު އެކޮޅުން އިވުނީ މަންމަގެ އަޑެވެ.\n“ދަރިފުޅާ ކުއްލި އަކަށް ހަނާގެ ބޮލުގަ ރިއްސާފަ ހުއްޓައި ނުލައި ހޮޑުލާތީ ހާލު މާ ބޮޑަށް ދެރަ ވެގެން ހޮސްޕިޓަލަށް ގެނެސް އެޑުމިޓް ކޮށްފައި އޮތް ވާހަކަ ބުނެލަން މިގުޅާލީ”\nމަންމަގެ އެ ޖުމުލަޔާ އެކު ފުއް މައިގެން އަހަރެން ނަށް ތެދު ވެވުނެވެ. ރުޅިގަނޑު މައިތިރިވެ އައިސް ފައި ހުރި ނިދިވެސް ވަގުތުން ފިލައިގެން ދިޔައެވެ. މަންމަގެ އަޑުގައި ހުރި ވޭނީ އަސަރުން ހަނާ ހާލަތު ވަރަށް ސީރިއަސްކަން ފާހަގަ ކުރެވުނެއެވެ. އެހިނދު ހަނާ އަށް ކަމެއް ވެދާނެތީ އަހަރެން ވަރަށް ކަން ބޮޑުވި އެވެ. މީހާ ހާސްވެ ދާ ހިއްލަން ފެށިއެވެ. ނެގި ނެގިފައި ހިތް ތެޅެމުން ދިޔައީ އޮބި ނޯންނަ ވަރަށެވެ. އެވަގުތު ހަނާ ކައިރީގައި ހުރެވުނު ނަމަ ކިހާ ރަނގަޅު ވީސް ހޭ ހިތަށް އެރިއެވެ. ވަގުތުން މާލެ ދާން ވެސް އަހަރެން ބޭނުން ވިއެވެ. އެކަމަކު ގަޑީގެ ގޮތުން މާލެ ދެވޭ ކަށްވެސް ނެތެވެ. އެހެން ކަމުން މާޔޫސް ކަން މަތީ ހަނާ އާ މެދު ވިސްނުމުގައި އިރު އަރާނެ އިރަކަށް އިންތިޒާރު ކޮށް ކޮށް އޮވެވުނެވެ.\nއިރު އެރުމާ އެކު ތެދުވެ ފެން ވަރައިގެން އޮފީހަށް ސަލާމް ބުނެފައި އަހަރެން އައީ މާލެ އަށެވެ. ހަނާގެ ހާލު ނޭންގޭ ހާ ހިނދު އަހަރެންގެ ހިތަށް ކުޑަވެސް ހަމަ ޖެހުމެއް ނުލިބޭނެ ކަން ޔަޤީން ވާތީއެވެ. މާލެ އައުމަށް ލޯންޗުގައި އިން އިރުވެސް އަހަރެންގެ ހިތް ބާރަށް ތެޅެމުން ދިޔައެވެ. އަދި ހަނާ އަށް ދެރަ ގޮތެއް މެދުވެރި ނުވުމަށް އެދި ހިތާ ހިތުން ދުޢާ ކުރެވުނެވެ. ލޯންޗު އައިސް މާލޭގެ ތޮށިގަނޑާ ގާތް ކޮށްލުމާ އެކު އަވަސް އަވަހަށް ލޯންޗުން ފައިބާ މިސްރާބު ޖެހީ ހޮސްޕިޓަލައި ދިމާ އަށެވެ. ހިތް އަވަސް ވެފަ ހުރިވަރުން ހޮސްޕިޓަލްގެ ތެރެޔަށް ވަދެ ފުރަތަމަ ދާންވި ދިމާލެއް ވެސް ނޭންގުނެއެވެ. އެހެނަސް މަންމައަށް ގުޅާ ލުމުން ހަނާ އޮތީ އާންމުންގެ ވޯޑު ގައިކަން އެނގުނެވެ. އެހެން ކަމުން އެދިމާ ލަށް އަވަސް އަވަހަށް ހިނގައި ގަތީމެވެ.\nއާންމުންގެ ވޯޑުގެ ކުރިމަށްޗައް އެރުމާ އެކު ހެޔޮ ހާލުގައި އެނދުމަތީ އޮށޯވެލައިގެން އޮތް ހަނާ ފެނުމުން އަހަރެންގެ ހިތަށް ހަމަ ޖެހުމެއް ލިބުނެވެ. އޭރު މަންމަ ވެސް ހަނާ ގާތު އިނެވެ. ވޯޑުގެ ތެރެޔަށް ވަދެ ހަނާ ކައިރި ޔަށް ގޮސް ރަނގަޅަށް ނުވެސް ހުއްޓެވެނީސް ގޮނޑިން ތެދު ވެފައި އަހަރެންގެ ކަންފަތް ދޮށުގައި މަންމަ ބުނެލީ ހަނާ ބަލިވެ އިން ވާހަކަ އެވެ. އެވަގުތު ވީ އުފަލެއް ބުނެދޭނެ ވެސް އަހަރެން ނަށް ދަތިވިއެވެ. ހެދޭ ނުހެދޭ އެއް ނޭންގި އުފަލުން ގޮސް މޮޔަ އަކު ފަދައިން އެނދުމަތީ އޮތް ހަނާގެ ގައިގާ ބައްދާލައި ހަނާގެ އަތުގަޔާ ބޮލުގައި ބޮސް ދޭން ފެށީމެވެ.\nހަނާ އިނީ ބަލިވެކަން އެނގުމުން ވަޒީފައިގައި ބުރަކޮން އުޅެމުން ވެސް ވަގުތު ހޯދައިގެން ހަނާ އަށް އަޅާލައި އޯގާތެރި ވީމެވެ. އެހެނަސް އެއްދުވަހަކު މިސްކިތައް ގޮސްފައި ގެޔައް އަންނަނިކޮން ގެ ކައިރިން ފަޔާޒު ކިޔައި މީހަކާ ދިމާވެ އޭނަޔާ ގުޅުން ބަދަހިވާން ފެށި ހިސާބުން އަހަރެންގެ ދިރިއުޅުމަށް ހީވެސް ނުކުރާހާ ބޮޑެތި ބަދަލު ތަކެއް ގެނުވިއެވެ. ކުއްލިއަކަށް އަހަރެންނަށް އެއައި ބަދަލުން ހުދު އަހަރެން ވެސް ހައިރާންވިއެވެ. އެހެނަސް އެކަމާ ވިސްނާނެ ޖާގައެއް ފަޔާ އަހަރެންނަކަށް ނުދެއެވެ. އޭނަ އަހަރެންނަށް ވަރަށް ރަނގަޅެވެ. ކެއާރ ކުރެއެވެ. ދީލަތި ކަމުގެ އިންތިހާއެވެ. އެހެންވެ އޭނަޔަށް ބަރޯސާ ވެވެންފެށީ ތިޔަހެނެއް ނޫނެވެ. ފަހުން ފަހުން އައިސް ހަނާ ޔަށް އަދި ލިބެން އުޅޭ ދަރިފުޅަށް ވެސް މާ ބޮޑު ސަމާލު ކަމަކާ އަޅައިލުމެއް ނުބެހެއްޓެއެވެ. މާލެ އާދެވޭ މަދު ދުވަސް ދުވަހުވެސް ވަގުތުތައް ހޭދަކޮށްލަނީ ފަޔާއާ އެކު ކޮފީ ޝޮޕު ތަކުގަޔާއި މަޖާ ކުރުމުގައެވެ. އެގޮތުގައި ވަގުތުތައް ހޭދަ ކޮށްލުމަށްފަހު ނިދަން ގެޔަށް ދެވޭ އިރު ހުންނަނީ ފަތިސް ނަމާދަށް ގޮވައިފައެވެ.\nދުވަސްތައް މާޒީއާ އެކުވަމުން ދެއެވެ. މިހެން އުޅުމުގެ ތެރޭގައި އެއްރެޔަކު ފަޔާ ސަމާސާ އަކަށް ހަދާފަ އަހަރެންނަށް ސިނގިރޭޓެއް ދިއްކޮށްލިއެވެ. ވަގުތުން އެ ނުބޯން އަހަރެން ގަދަ ހެދީމެވެ. އެއީ ދުވަހަކުވެސް އަހަރެން ނުކުރާ ކަމަކަށް ވާތީއެވެ. އެހެނަސް އަހަރެން އެކަމާ ދެކޮޅު ހަދަން ފެށުމުން ކުޑަ ކުއްޖަކަށް ދޭފަދައިން މަޑުމައިތިރި ކަމާއެކު އަހަރެންނަށް ނަސޭހަތް ދޭންފެށިއެވެ. މީހަކަށްވާން ފަސް ނުޖެހޭށޭ ބުނެ އަހަރެންގެ ސިކުނޑިއަށް ސަވާރު ވިއެވެ.\nއެރެޔަށް ފަހު އަހަރެން މަސައްކަތް ކުރަމުން އައީ އޭނަގެ ކޮންޓުރޯލް ދަށުގައެވެ. އެންމެ ފަހުން އަހަރެންނަށް ސިނގިރޭޓު ބުއިމުގެ ނުބައި އާދައިގަވެސް ހިފިއްޖެއެވެ. ހަމަ އެޔާއެކު ވަޒީފާ އަށް ފަރުވާ ކުޑަ ކުރެވި އަމިއްލަ ނަފުސައް ވެސް އިތުބާރު ގެއްލުނެވެ. ރޭގަނޑަކަށް ނުނިދެއެވެ. އަބަދު ހީކަރުވާފަ ތުރުތުރު އަޅަނީއެވެ. މިހާރު އޮފީހަށް ދަނީވެސް ނަމަކަށެވެ. އޮފީހަށް ދިޔަޔަސް އެއްވެސް މަސައްކަތެއް ކުރާ ހިތެއް ނުވެއެވެ. ހުއްޓިފައި އިންނަ ބުދެއް ހެން އަބަދުވެސް އިނދެވެނީ ކޮންމެވެސް ޚިޔާލަކަށް ގެއްލި ފައެވެ. އޮފީހުގެ ވެރިންނަށް އެކަން ފާހަގަ ކުރެވިގެން ސުއާލު ވެސް ކުރިއެވެ. ނަމަވެސް އަންހެނުން ބަލިވެ އުޅޭތީ އެކަމާ މާ ބޮޑަށް ވިސްނޭތީ ވާގޮތެއް ކަމުގައި ބުނެ ދޮގުހެދީމެވެ.\nފަހުން ފަހުން އައިސް ލިބޭ މަދު ލާރި ކޮޅައްވެސް ބަލައި ނުލައި ބަލަން ޖެހިފައި ހުރި އަތްބަކު އިންކަން ވެސް ހަނދާން ނެތި ހިތުހުރި ގޮތަކަށް އެ ރަޚުމަތް ތެރިޔާދޭ ކުދިކުދި ހަދިޔާ ގަތުމަށް އެއްވެސް ޚިޔާލެއް ފިކުރެއް ނެތި ޚަރަދު ކުރަން ފެށީމެވެ. ވާނީވެސް އެހެންތާއެވެ. މިހާރު އަހަރެންގެ ފުރާނައިގެ ކާނާ އަކީ ވެސް އަދި ބުއިމަކީ ވެސް އެއީ އެވެ.\nމަސްތައް އެގޮތުގައި ފާއިތު ވަމުން ގޮސް އަންހެނުން ދުވަސް ފުރާ ވިހެއެވެ. ދަރިއަކު ލިބުމަކީ އިންސާނަކަށް މި ދުނިޔެ މަތީ ލިބޭނެ އެންމެ ބޮޑު އުފަލެވެ. އަދި އެއުފާ އެންމެ ބޮޑަށް އިޚުސާސް ކުރެވޭނީ އެ ދަރިފުޅު ދުނިޔެ އަށް އަންނަ ވަގުތެވެ. ހަމަ އެހެންމެ މަންމަ ނޫނީ ބައްޕަ އޭ ކިޔާ ގޮވައިލައި އިރުގައެވެ. އެހެނަސް އަހަރެން އުފަލެއް ނުވިއެވެ. އަދި އެކަމުގައި ހަނާ ތަޚައްމަލް ކުރި ވޭނެއް އުފުލި ބުރައެއްވެސް ހުދު އަހަރެން ނަކަށް ނޭންގެއެވެ. އެދުވަހު ވެސް ވަރަށް ބިޒީ ދުވަސް ކޮޅެއް ކަމަށް ބުނެ ހަނާ އަށް ދޮގުހަދާފަ މާލެ އެއްވެސް ނުދަމެވެ.\nއެއްރެ އެއްގެ ދަންވަރެވެ. ކުއްލި އަކަށް ހޭލެވުނީ ހީކަރުވާހެން ހީވާތީއެވެ. ހާސްވާ ކަމުގެ އިޚުސާސެއް ވެސް ކުރެވެން ފެށިއެވެ. ބަޔަކު ހަޅޭއްލަވާ ހެންވެސް ހީވިއެވެ. ބިރެއް ފެނިގެންހެން ކުއްލި އަކަށް އެނދުން ތެދުވެގެން ގޮސް ފާނަނަޔަށް ވަދެ ފެންވަރަން ފެށީމެވެ. އަންހެނުން ހޭލަފާނެތީ އަވަސް އަވަސް ކޮށްލައިފަ ފާހަނައިން ނުކުމެ އަނެއްކާ ވެސް ނިދޭތޯ އެނދުގައި އޮށޯވެލީމެވެ. އެހެނަސް ލޮލަކަށް ނިންޖެއް ނައެވެ. ހީވަނީ ހަށިގަނޑުގެ ތެރެއިން އެއްޗެއް މަދުވެފައި ވާހެންނެވެ. އެހެން ދެ އަތަކަށް ފުރޮޅި ފުރޮޅި އޮއްވާ އެންމެ ފަހުން އަންހެނުންނަށް ހޭ ލެވުނެވެ. އަދި ހައިރާން ކަމާއެކު ސުއާލު ކުރަން ފެށިއެވެ. ޝައްކުގެ ނަޒަރަކުން ޝަކުވާ ވެސް ކުރަން ފެށިއެވެ. ކުރިން އަހަރެން އުޅުނު ގޮތް ބަދަލު ވެފައި މިހާރު އަހަރެން ވަރަށް ތަފާތު ކަމަށް ބުނެއެވެ. އަދި އޭނަޔަށް ފަރުވާލެއް ނުބަހައްޓައި ތާނގަ ދަރިފުޅަށް ވެސް އަޅާނުލާތީއެވެ. އެހެނަސް އަހަރެން އެއްވެސް ވާހަކަ އެއް ނުކިޔައި ދެމެވެ. ވަޒީފައިގައި ބުރަކޮން އުޅެން ޖެހޭތީ ވާގޮތް ކަމުގައި ބުނެ ހަމަޖައްސައި ލީމެވެ.\nkury bayah thi dhevvi saportaa hiyaalah hurihaa kiyun therin nah fah fashun shukuru adhaakuran. mi bayah ves thi hurihaa kiyuntheringe furihama saportaa hiyaalu adhi thaa eedhu libeyne kamah ummeedhu kuran. alhuganduge kuri erumakee thikiyun therin dhevvaa hiyaalaai saport… adhi ves ahfaharu hurihaa kiyun therin nah fahfashun shukuriyyaa.\nV reethi mi baives\nekam avahah up kurahchey..\nreethi , adhi sifa kurunthan reethi kohlumun vv furihama vaane, inshaa allah\nCopy eii dhw..\nHama mikahala story eii keen thankolheii kurin\nVarah ragalhu. Furathama bayahvureh chaalu vefa vaahaka Omaan vehjje. Thinvana bayah inthizaaru kurevey…\nV reethi kuriyah huribaithaves Hama reethi vaanekamah ummeedhu kuran\nno anonymous copy ah noon. mee hama nizam ge hiyaalah liyaa vaahaka ah. thibunaa vaahaka ah nizam nuves dheken… dhen ah vahtharu vunae ihthifaageh kanneynge… akamaku ves anonymous thi kurevvi komentah vvvv bodah thanks….\nvvvvvv bodah thanks all lovey coments…..\nWow.. goooooood work.. vrh salhi mibaaaaaaaaa


Brunei in raajje ah dhey scholarship ithurukuran ninmaifi - AO News\nބްރޫނާއީން ރާއްޖެއަށް ދޭ ސްކޮލާޝިޕް އިތުރުކުރަން އެ ޤައުމުން ނިންމައިފި\nބްރޫނާއީއިން ދިވެހިރާއްޖެއަށް ދޭ ސްކޮލާޝިޕް އިތުރުކުރަން އެ ޤައުމުން ނިންމައިފި އެވެ.\nބްރޫނާއީ ސަރުކާރުން ރާއްޖެއަށް ދޭ ސްކޮލާޝިޕް އިތުރުކޮށްފައި މިވަނީ ރާއްޖޭގެ ފޮރިން މިނިސްޓަރ އަބްދުﷲ ޝާހިދު އެ ޤައުމަށް މިހާރު ކުރައްވަމުންގެންދަވާ ރަސްމީދަތުރުފުޅުގެ ތެރެއިން ކަމަށް ފޮރިން މިނިސްޓްރީން ވަނީ ބުނެފައެވެ.\nފޮރިން މިނިސްޓަރ އަބްދުﷲ ޝާހިދު ބްރޫނާއި އަށް ކުރައްވަމުން ގެންދަވާ ރަސްމީ ދަތުރުފުޅުގެ ތެރެއިން އެމަނިކުފާނު ވަނީ ބުރޫނާއީގެ ރަސްގެފާނު ހަސަނުލް ބޮލްކިއާ އާއި ބްރޫނާއީގެ ސެކަންޑް ފޮރިން މިނިސްޓަރ އަދި އެޑިއުކޭޝަން މިނިސްޓަރާއި ބައްދަލުކުރައްވާފައެވެ.\nފޮރިން މިނިސްޓްރީން ބުނެފައި ވަނީ މިނިސްޓަރ ޝާހިދުގެ މި ބައްދަލުވުންތަކުގައި ބްރޫނާއީއިން ރާއްޖެއަށް ފޯރުކޮށްދޭ އެހީތެރިކަމަށް ޝުކުރު އަދާކުރައްވައި، މިހާރުވެސް ކޮންމެ އަހަރަކު5ސްކޮލަރޝިޕް އެޤައުން ދޭކަން ފާހަގަކުރެއްވި ކަމަށެވެ. އަދި ސްޕެޝަލް އެޑިއުކޭޝަންގެ ދާއިރާއިންނާއި އެހެނިހެން ދާއިރާތަކުން ސްކޮލަރޝިޕްގެ އިތުރު ފުރުސަތުތައް ރާއްޖެއަށް ހޯދުމާއި ބެހޭ ގޮތުން މިނިސްޓަރ ޝާހިދު މަޝްވަރާކުރެއްވި ކަމަށްވެސް ފޮރިން މިނިސްޓްރީން ބުނެއެވެ.\nބްރޫނާއީއިން ރާއްޖެއަށް ސްކޮލަޝިޕްގެ އިތުރު ފުރުސަތުތައް ދިނުމަށް ނިންމާފައިވާއިރު އެ ޤައުމުގައި މިހާރުވެސް ސްކޮލަޝިޕްގެ ދަށުން5ދަރިވަރަކު ދަނީ މަތީ ތައުލީމް ހާސިލްކުރަމުންނެވެ.\nބްރޫނާއިމިނިސްޓަރ އޮފް ފޮރިން އެފެއާޒް އަބްދުﷲ ޝާހިދުފޮރިން މިނިސްޓްރީ


MESC Ramadan Cup: Divine Boys Aai Club Revengers Final Ah - Vaguthu\nމެސްކް ރަމަޟާން ކަޕް: ޑިވައިން ބޯއިސް އާއި ކްލަބް ރިވެންޖާސް ފައިނަލަށް\nދާންދޫގައި މިހާރު ކުރިޔަށްދާ މެސްކް ރަމަޟާން ކަޕް 1439 ފުޓްސަލް މުބާރާތުގެ ފައިނަލަށް ޑިވައިން ބޯއިސް އަދި ކްލަބް ރިވެންޖާސް ދަތުރު ކޮށްފިއެވެ.\nސެމީ ފައިނަލުގެ ފުރަތަމަ މެޗުގައި ލޮރެންޒޯ އާއި ބައްދަލު ކޮށް 12-3 ގެ ނަތީޖާ އަކުން މެޗު ކާމިޔާބު ކޮށް ޑިވައިން ބޯއިސް ފައިނަލަށް ދަތުރުކުރިއިރު އެ މެޗުގެ މޮޅު ކުޅުންތެރިއަކަށް ހޮވިފައި ވަނީ ޑިވައިން ބޯއިސްގެ ޖާޒީ ނަމްބަރު6ހުސެއިން ޝަރީފް (އޮންލީ) އެވެ.\nމީގެ އިތުރުން ސެމީ ފައިނަލުގެ ދެވަނަ މެޗުގައި ޕާކް ހިޔަތް މޯލްޑިވްސް ހަނޑަހާ އާއި ބައްދަލު ކޮށް 7-2 ގެ ނަތީޖާ އަކުން ކްލަބް ރިވެންޖާސް މެޗު ކާމިޔާބު ކޮށް ފައިނަލާއި ހަމަ އަށް އެޓީމު ދަތުރު ކުރިއެވެ. މި މެޗުގެ އެންމެ މޮޅު ކުޅުންތެރިޔަކަށް ހޮވިފައި ވަނީ ކްލަބު ރިވެންޖާސްގެ ޖާޒީ ނަމްބަރު9އަލީ ހާފިޒްއެވެ.\nމުބާރާތުގެ ފައިނަލް މެޗު ކުޅޭނީ މާދަމާ ރޭ ދާންދޫ ރައްކަނަ ދަނޑުގައެވެ. މުބާރާތުގެ ފައިނަލް މެޗު މެސްކް ގެ ފޭސްބުކް ޕޭޖުން ލައިވް ކުރާނެއެވެ.\nމި މުބާރާތަކީ ދާންދޫގައި ކޮންމެ ރޯދަ އަކާއި ދިމާކޮށް އެރަށު މިއުސިކް އެޑިއުކޭޝަން އެންޑް ސްޕޯޓްސް ކްލަބުގެ ފަރާތުން އިންތިޒާމު ކޮށްގެން ކުރިޔަށް ގެންދާ ރަމަޟާން ފުޓްސަލް މުބާރާތެކެވެ. މުބާރާތުން މޮޅުވާ ޓީމަށް 15،000 ރުފިޔާ ދޭން ހަމަޖެހިފައިވެއެވެ. އަދި ރަނަރަޕް ޓީމަށް ދޭން ހަމަޖެހިފައި ވަނީ 7500 ރުފިޔާއެވެ.


Nukulhedhey kujjaaa rape kuri meehaa Shareeaiy nimendhen bandhu\nނުކުޅެދުންތެރިކަން ހުންނަ ކުއްޖާ ރޭޕް ކޮށް ބަލިވެ އިން މައްސަލާގައި ހައްޔަރުކުރި ޝާފިއު -- ފޮޓޯ: ޕޮލިސް\nނުކުޅެދުންތެރިކަން ހުންނަ ކުއްޖަކު ރޭޕް ކުރުމުން އޭނާ ބަލިވެ އިން މައްސަލައާ ގުޅިގެން ހައްޔަރު ކޮށްފައިވާ މީހާ ޝަރީއަތް ނިމެންދެން ބަންދުގައި ބަހައްޓަން ކޯޓުން އަމުރުކޮށްފި އެވެ.\nފުލުހުން ބުނީ ނުކުޅެދުންތެރިކަން ހުންނަ އުމުރުން 15 އަހަރުގެ އަންހެން ކުއްޖެއް ރޭޕްކޮށް، ބަލިވެއިން މައްސަލައާ ގުޅިގެން ކޯޓު އަމުރެއްގެ ދަށުން މި މަހުގެ ދެވަނަ ދުވަހު ހައްޔަރުކޮށްފައިވާ ފ. ފީއަލީ، ފީރޯޒްގޭ އިބްރާހިމް ޝާފިއު 37، އެ މައްސަލައިގެ ޝަރީއަތުން ގޮތެއް ނިމެންދެން ބަންދުގައި ބަހައްޓަން ފ. ނިލަންދޫ މެޖިސްޓްރޭޓް ކޯޓުން އަމުރު ކޮށްފައިވާ ކަމަށެވެ. ޝާފިއު ބަންދުގައި ބެހެއްޓުމަށް އަމުރު ކޮށްފައި ވަނީ އިއްުޔެ އެވެ.\nއެ އަމުރުގައި ބުނެފައިވަނީ މި މައްސަލައަކީ ކުޑަކުއްޖަކަށް ޖިންސީ ގޯނާކޮށް، ރޭޕްކުރި މައްސަލައަކަށްވާތީ، އޭނާ ދޫކޮށްލައިފިނަމަ މި މައްސަލާގައި ހިމެނޭ ފަރާތްތަކަށް ނުފޫޒުފޯރުވައި ހެކި ނައްތާލުމަށް މަސައްކަތްކޮށްފާނެތީ އާއި އޭނާގެ ފަރާތުން މުޖުތަމައުއަށް ނުރައްކަލެއް ކުރިމަތި ވެދާނެ ކަމަށް ފެންނާތީ ތަހުގީގު ނިމެންދެން ކަސްޓޯޑިއަލް ޖަލެއްގައި ބެހެއްޓުމަށާއި ހުކުމެއް ނުވަތަ ޝަރީއަތުން ވަކިގޮތެއް ކަނޑައެޅެންދެން ރިމާންޑް ޖަލެއްގައި ބަންދުގައި ބެހެއްޓުމަށް އަމުރު ކުރާ ކަމަށެވެ/.\nފުލުހުން ބުނީ މިމައްސަލައިގެ ތަހުގީގު ފުރިހަމަކޮށް ދައުވާ ކޮށްދިނުމަށް އެދި ޕްރޮސިކިއުޓާ ޖެނެރަލްގެ އޮފީހަށް ފޮނުވުމުގެ މަސައްކަތް މިހާރު ކުރަމުން އަންނަ ކަމަށެވެ.\nނުކުޅެދުންތެރިކަން ހުންނަ ކުދިން ވެސް ހިމެނޭގޮތަށް ޗައިލްޑް އެބިއުސް އަދި އެކްސްޕްލޮއިޓޭޝަންގެ މައްސަލަތައް އިތުރުވަމުންދާކަމަށް ފާހަގަ ކުރެވޭތީ، މައިންބަފައިންނާއި ބެލެނިވެރިން މިހާރަށްވުރެ ބޮޑަށް ސަމާލުވުމަށް ފުލުހުން ވަނީ އިލްތިމާސް ކޮށްފަ އެވެ.\nފަހަކަށް އައިސް ކުޑަކުދިންނަށް ޖިންސީ އަނިޔާ ކުރަމުންދާ މައްސަލައާއި އަންހެނުން ރޭޕް ކުރަމުންދާ މައްސަލަތައް ވަނީ އިންތިހާއަށް އިތުރުވެފަ އެވެ. މިފަދަ މައްސަލަތަކާއި ދެކޮޅަށް އެތަށް ބަޔަކު ގެންދަނީ އަޑު އުފުލަމުންނެވެ.\nމޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް ޖިންސީ ގޯނާ + ފީއަލި ޖިންސީ ފުރައްސާރަ


Actor Samir Sharma maruvejje | Mihaaru\n06 އޯގަސްޓް 2020 - 14:30\nމީޑިއާތަކުން ބުނީ އެ ސިލްސިލާގައި ޝޯރިއާ މަހޭޝްވަރީގެ ކެރެކްޓާ ކުޅެމުން ދިޔަ 44 އަހަރުގެ އެކްޓަރު މިއަދު މެންދުރު ފަހުގެ ވަގުތެއްގައި ފެނުނީ އޭނާ މުމްބާއީގެ މަލާޑްގައި ދިރިއުޅޭ އެޕާޓްމަންޓްގެ ބަދިގެ ތެރޭގައި ދަންޖެހިފައި ހުއްޓައި ކަމަށެވެ. ނޫސްތަކުން ބުނެފައިވާ ގޮތުގައި އޭނާގެ ހަށިގަނޑު މިހާރު ފުލުހުންގެ ބެލުމުގެ ދަށަށް ގެންގޮސްފައިވާ ކަމަށެވެ. ސަމީރު ދަންޖެހިފައިވާތާ ދެ ދުވަސްވަރު ވެދާނެ ކަމަށްވެއެވެ.\nނަމަވެސް މި މަރާ ގުޅޭ އިތުރު އެއްވެސް ތަފުސީލެއް ދި ކަމާ ބެހޭ ފަރާތްތަކުން ހާމައެއްނުކުރެ އެވެ.\nސަމީރު އާންމުންގެ ތަރުހީބު ލިބުނު ވަރަށް ގިނަ ސިލްސިލާތަކުގައި މަސައްކަތްކޮށްފަ އެވެ. އޭގެ ތެރޭގައި "ކަހާނީ ގަރް ގަރް ކީ" އާއި "ކިޔުނީ ސާސް ބީ ކަބީ ބަހޫ ތީ" އާއި "ވޯ ރެހެނޭ ވާލީ މެހެލޯން ކީ" އަދި "އިސް ޕިޔާރު ކޯ ކިޔާ ނާމް ދޫ" ފަދަ އެތައް ސިލްސިލާއެއް ހިމެނެ އެވެ.\nA post shared by Samir Sharma (@samir5d) on Nov 16, 2019 at 2:41am PST\nސަމީރު ވަނީ ބައެއް ފިލްމުތަކުގައި މަސައްކަތްކޮށްފަ އެވެ. އޭގެ ތެރޭގައި 2017 ގައި ރިލީޒްކުރި ސިދާތު މަލްއުތުރާ އާއި ސޮނާކްޝީ ސިންހާގެ "އިއްތިފާގް" އާއި 2014 ގެ ސިދާތު އާއި ޕަރިނީތީ ޗޯޕްޅާގެ "ހަސީ ތޯ ޕަސީ" ހިމެނެ އެވެ.\nބޮލީވުޑް އިންޑިއާ މުމްބާއީ އަމިއްލައަށް މަރުވުން ޓީވީ ސިލްސިލާ\nއަނެއްކާ އާ ސުޝާންތެއް މަރުވީ. މިފަހަރު ކޮން ބަޔަކަށްބާ އިނގިލި ދިއްކުރާނީ. ވާހަކަތަކެއް ހަދާލައިގެން ނަމަވެސް ދައްކާނެ.\nރިއާގެ ލޯޔަރަށް ދިވެހިބަސްވެސް އެނގޭދޯ :ޕ


Council thakai LGA uvaalaa garaaru beyrukohlaifi\nކައުންސިލްތަކާއި އެލްޖީއޭ އުވާލާ ގަރާރު ބޭރުކޮށްލައިފި\nރައްޔިތުންގެ މަޖިލީހުގެ ޖަލްސާއެއް ކުރިއަށް ދަނީ -- ފޮޓޯ: މަޖިލީސް\nލޯކަލް ކައުންސިލްތަކާއި ލޯކަލް ގަވަރުމަންޓް އޮތޯރިޓީ (އެލްޖީއޭ) އުވާލަން ގޮވާލައި ޑީއާރުޕީގެ ލީޑަރު، ކާށިދޫ ދާއިރާގެ މެންބަރު އަބްދުﷲ ޖާބިރު ހުށަހެޅުއްވި ގަރާރު ބޭރުކޮށްލަން ރައްޔިތުންގެ މަޖިލީހުން މިއަދު ފާސްކޮށްފި އެވެ.\nޖާބިރު ހުށަހެޅުއްވި އެ ގަރާރުގެ އިބްތިދާއީ ބަހުސްގެ މަރުހަލާ ފެށީ މިއަދު އެވެ. އެ ގަރާރުގެ ބަހުސްގައި ވެސް އެއްވެސް މެންބަރަކު ބައިވެރިވެވަޑައިގެންފައެއް ނުވެ އެވެ.\nމަޖިލީހުގެ މިއަދުގެ ޖަލްސާގައި ޖާބިރުގެ ގަރާރު ތަޅުމަށް ބަލައިނުގަނެ ބޭރުކޮށްލަން ފާސްކުރީ 60 މެންބަރުންގެ ވޯޓުންނެވެ. އެ ގަރާރު ތަޅުމަށް ބަލައިގަންނަން ފެންނަ ކަމަށް އެއްވެސް މެންބަރަކު ވޯޓެއް ނުދެއްވަ އެވެ.\nމި ގަރާރު ތަޅުމަށް ހުށަހަޅުއްވަމުން ޖާބިރު މިއަދު ވިދާޅުވީ ރާއްޖޭގެ އިދާރީ ދާއިރާތައް ލާމަރުކަޒީ އުސޫލުުން ހިންގުމުގެ ގާނޫނުގެ ދަށުން އުފައްދާފައިވާ ކައުންސިލްތަކަކީ ހަރަދު ބޮޑު، ލާމަރުކަޒީ ނިޒާމުގެ މާ ކުރީގެ އޮނިގަނޑެއް ކަމަށެވެ. އެހެންކަމުން ކައުންސިލްތައް އުވާލައި ލާމަރުކަޒީ ނިޒާމުގެ އާ އޮނިގަނޑެއް އެކުލާވަލަން ޖެހޭ ކަމަށް ވިދާޅުވި އެވެ.\nމީގެ ކުރިން ވެސް ރައްޔިތުންގެ މަޖިލީހަށް ޖާބިރު ހުށަހަޅުއްވާފައިވާ ގަރާރުތަކާއި ކުއްލި މައްސަލަތައް ވެސް ތަޅުމަށް ބަލައިގަންނަން އެމްޑީޕީގެ މެންބަރުން ވޯޓު ނުދިނުމުން ފާސްވެފައެއް ނުވެ އެވެ. މަޖިލީހުގެ ސުޕަ މެޖޯރިޓީ އޮތީ އެމްޑީޕީއަށެވެ. އެއީ 87 މެންބަރުންގެ ތެރެއިން 65 މެންބަރުންނެވެ.\nރައްޔިތުންގެ މަޖިލިސް އެލްޖީއޭ އަބްދުﷲ ޖާބިރު + ލޯކަލް ކައުންސިލްތަކުގެ އިންތިހާބު\nލާމަރުކަޒީ ބާބު އުވާލަން ބިލެއް\nކައުންސިލްތަކާއި އެލްޖީއޭ އުވާލަން ޖާބިރު ހުށަހަޅައިފި\nއަންނަ ރިޔާސީ އިންތިހާބުގައި ވާދަކުރާނަން: ޖާބިރު\nވަގުތީ ކައުންސިލަރުންގެ ބާރު ހަނިކުރި ގާނޫނު ތަސްދީގުކޮށްފި\nވަގުތީ ނަތީޖާ އިއުލާން ކުރަން ފަށާނީ ހަވީރު\nކަރަންޓީނާ ނުލާ ވޯޓްލާން ދެވޭ ގޮތް ހަދައިފި\nރާނީގެ ފިރިކަލުން ޕްރިންސް ފިލިޕް އަވަހާރަވެއްޖެ\nހައިރާންކަން: މުއިއްޒުއަށް މޭޔަރުކަން


Vishka ge kaamiyaabee aa hisaabah Rishmee ge dhathuru | Mihaaru\nމުނިފޫހިފިލުވުން / އައިޝަތު ރިޝްމީ\n"ވިޝްކާ"ގެ މަންޒަރެއްގައި ރިޝްމީ ވިޝްކާގެ ގޮތުގައި: މި ފިލްމުން އޭނާ ވަނީ ސާކްގެ އެންމެ މޮޅު އެކްޓްރެސްގެ އެވޯޑް ފުރަތަމަ ފަހަރަށް ރާއްޖެ އަށް ހޯދައިދީފައި.\nއެކަމަކު، މަންމަ އާއި ދޮންބޮއްޕަ އަހުމަދު ޝިޔާމް އަދި ކޮއްކޮ މަރިޔަމް އައްޒަ ހިމެނޭ ޔާރާ އާއިލާގެ ބިންގަލުން ލިބުނު ފުރުސަތުތަކާއި ފިލްމު އުފެއްދުމުގެ ފަންނަށް ކުޑައިރު އުފެދިފައި އޮތް ޝައުގުވެރިކަމުގެ ސަބަބުން ރިޝްމީގެ ވިސްނުން އެ ދިމާއަށް ދީލައިލުމުގެ ނަތީޖާއަކީ 13 އަހަރުވީ ކެރިއަރެކެވެ؛ ނެށުމާ އެކު ލަވަކުޅުމުގެ ތެރެއިން ތައާރަފްވެ، ޓީވީ ޑްރާމާތަކާއި ދިވެހި ސިނަމާގެ އެންމެ އާއްމު ބާވަތުގެ ރޯލުތަކުން ފެނުނު ބަތަލާއެއްގެ އިތުރުން ޑައިރެކްޓަރެއް އަދި ޕްރޮޑިއުސަރެކެވެ. ވަރުގަދަ އަންހެން ލީޑްތަކަކަށް ބިނާކޮށްފައިވާ ފިލްމުތަކަކުން ތަފާތު ދައްކައިދީ، ބައިނަލްއަގުވާމީ އެވޯޑެއް އުފުލައިލި ފުރަތަމަ ދިވެހި އެކްޓްރެސް އަށް ވުމުގެ ޝަރަފެވެ.\nސަތާރަ ފީޗާ ފިލްމު ވާދަކުރި ސާކް ފިލްމު ފެސްޓިވަލްގައި އެންމެ މޮޅު އެކްޓްރެސްގެ މަގާމް ރިޝްމީ ހޯދި "ވިޝްކާ"އަކީ އޭނާ އަށް ހުރިހާ ގޮތަކުން ވެސް ޚާއްސަ ފިލްމެކެވެ. އެއް ނޫސްވެރިޔަކު ސިފަކުރި ގޮތުން ނަމަ، އެ ފެސްޓިވަލުގައި ރިޝްމީ ވާދަކުރި ތިންވަނަ ފަހަރު މި ލިބުނު ކާމިޔާބީއަކީ، ފިލްމުގައި އޭނާގެ ކެރެކްޓާ ހާސިލްކުރި ފަދަ ބަދަލުހިފުމެކެވެ؛ އަމިއްލަ އަށް ޕްރޮޑިއުސްކުރި "ވިޝްކާ"ގެ މިލްކުވެރިކަން އަތުލަން އޭނާ ގޮވައިގެން ކޯޓަށް ދިޔުމާއި އެ ފިލްމުގެ ސްކްރީންޕްލޭގެ ކްރެޑިޓާ މެދު ޚިޔާލުތަފާތުވުން އުފެދި ކުރިމަތިވި ގޮންޖެހުމާއި ހުރަސްތަކާއި ބޯހާސްކަމަށް ރިޝްމީ ދިން ވަރުގަދަ ރައްދެކެވެ. އެކަމަކު "ވިޝްކާ" އިން ރިޝްމީ ދިން "ރައްދު" ފަހަރުގައި އަދި އެއަށް ވުރެ ބޮޑެވެ.\nރިޝްމީ ސާކް ފިލްމް ފެސްޓިވަލްގެ އެންމެ މޮޅު އެކްޓްރެސްގެ އެވޯޑާ އެކު.\nމެލޮޑްރާމާތަކާއި ބިރުވެރި ފިލްމުތައް ރަސްކަންކުރަމުން އައި ދިވެހި ސިނަމާގައި އަންހެނުން ތަމްސީލްވަމުން ދިޔަ ގޮތް ކަމުނުދާ ގިނަ ބަޔަކު ފިލްމު އިންޑަސްޓްރީގައި ތިބި ނަމަ، އެފަދަ އެކަކީ ރިޝްމީ އެވެ. ރުއިމާއި ބަލިކަށިކަމުގައި އަވަދިވެ ހަފުސްވަމުންދިޔަ ކެރެކްޓާތައް ދޫކޮށްލައި މަސައްކަތުން ހުނަރާއި ގާބިލްކަން ދައްކައިދެވޭ ފަދަ ވަރުގަދަ، ތަފާތު ރޯލުތަކެއްގެ އިންތިޒާރުގައި އަންހެން ތަރިންތަކެއް ތިބި ނަމަ، އެފަދަ އެކަކީ ރިޝްމީ އެވެ. އަދި ޗެލެންޖިން ކެރެކްޓާތަކަށް ކަމުދާނެ އެހެން އަންހެނަކު ނުވަތަ އިތުރު އަންހެނުންތަކެއް ނެތް ކަމަށް ފިލްމު އިންޑަސްޓްރީގައި ގަބޫލުކުރެވިފައި އޮތް ވިސްނުން ބަލައިނުގަތް އެކަކު ވެސް ހުރި ނަމަ، އެ މީހަކީ ވެސް ރިޝްމީ އެވެ. މާޔޫސްކަމުގައި ހިތްވަރުއެލި، ވަގުތީ ގޮތުން ނަމަ ވެސް، ފިލްމީ ދާއިރާއާ ދުރަށް ދާން ރިޝްމީ ގަސްދުކުރި އެވެ. އެކަމަކު އެ ފިކުރުތަކުން އޭނާ ސަލާމަތްކޮށް އަނބުރާ އޯޑިއެންސާ ގާތަށް ގެނެސްދިނީ "މިކޮއެ ބައްޕަ ބައެބައޭ"ގައި ތަފާތު، ވަރުގަދަ ކެރެކްޓާއެއް ދައްކައިދޭން ލިބުނު ފުރުސަތެވެ.\n"އެހާތަނަށް އިހުސާސްކުރެވުނީ ކިތަންމެ ވަރަކަށް މަސައްކަތް ކުރިޔަސް ފުރުސަތުތައް ވަރަށް މަދޭ. އެ ދުވަސްވަރު ސިޔާސީ ކަންތައްތައް ބޮޑުވެގެން ފިލްމީ މަސައްކަތްތައް ވަރަށް މަދު ވެސް މެ. ޔާރާ ޕްރޮޑަކްޝަންސް ވެސް ކޮންމެވެސް ވަރަކަށް މަޑުޖެހިފައި އޮތީ. އަނެއްކާ، ޔާރާގެ މަސައްކަތްތައް ރިޝްމީމެން ކުރިއަށް ގެންދަނީ ވަކި ތަރުތީބަކުން ވީމަ، އެއީ ބޮޑަށް އައްޒަ އަށް ފޯކަސްކުރަން ނިންމައިގެން ތިބި ދުވަސްކޮޅެއް ވީމަ، ޔާރާގެ ޕްރޮޖެކްޓެއްގެ ތެރެއިން އެކަހަލަ ކެރެކްޓާއެއް ކުޅުމުގެ ވިސްނުމެއް އެ ވަގުތަކު ނެތް،" ރިޝްމީ ބުންޏެވެ.\nފުރަތަމަ ފޮޅުވަތާ ހިސާބުން ފެށިގެން ވެސް، އެންމެ މޮޅު އެކްޓްރެސްގެ އެވޯޑަށް "ވިޝްކާ"ގެ އަމާޒު ރިޝްމީ ދީލައިލީ "މިކޮއެ ބައްޕަ ބައެބައެ" ކުޅެ ނިންމާލި އިރު ލިބުނު ހިތްހަމަޖެހުމާއި އަމިއްލަ ނަފްސަށް އޮތް އިތުބާރުގެ ބޮޑުކަމުން ކަމަށް ވެސް ވެދާނެ އެވެ. ފިލްމުގެ އެކްޓަރު އަދި ޑައިރެކްޓަރު ރަވީ ފާރޫގުގެ އަތް މައްޗަށް އޭނާ "ވިޝްކާ" ދޫކޮށްލީ ވެސް ސާކްގެ އެވޯޑެއްގެ ޝަރުތާ އެކުގަ އެވެ. ސާކް ފިލްމު ފެސްޓިވަލްގައި ބްރޯންޒް މެޑެލް ހޯދައި އަދި އިސްމާއީލް ރަޝީދު (ކޮޕީ އިއްސެ) އެންމެ މޮޅު އެކްޓަރުގެ އެވޯޑް އުފުލާލި ފިލްމު "އިނގިލި"ގެ ޑައިރެކްޓަރަށް އަނެއްކާވެސް އެފަދަ ކާމިޔާބީއެއް ތަކުރާރުކުރެވިދާނެ ކަމުގެ އިތުބާރާ އެކުގަ އެވެ.\n"ވިޝްކާ"ގެ ޕްރިމިއާ ހަފްލާގައި ރިޝްމީ އާއި ރަވީ ގްރޫޕް ފޮޓޯއެއްގައި.\nރާއްޖޭގައި އެންމެ މޮޅު އެކްޓްރެސްގެ އެވޯޑެއް ނުލިބި ސާކްގެ އެވޯޑް އުފުލައިލި ރިޝްމީގެ ކެރިއަރުގެ އެންމެ ބޮޑު އުސްއައްޔަށް "ވިޝްކާ" ވެގެން ދިޔަ މައިގަނޑު އެއް ސަބަބަކީ އެ އަމާޒެވެ. އޭނާގެ އަޒުމެވެ. އޭނާ އެންމެ ބޭނުންވާ ގޮތަށް ހުރިހާ ކަމެއް ކުރުމުގެ އިޚްތިޔާރު، ޕްރޮޑިއުސަރުގެ ހައިސިއްޔަތުން، އޮތުމެވެ. އެންމެ ފުރިހަމަ އަށް ނޫން ގޮތަކަށް އެއްވެސް ކަމެއް ނުކުރުމުގެ ވިސްނުމެވެ. ދެން، ވިޝްކާ އަކަށް ބަދަލުވާން އޭނާ ކުރި މަސައްކަތެވެ. އެއީ ފަހަރުގައި، ދިވެހި ފިލްމު އިންޑަސްޓްރީގައި ގިނަ އެކްޓަރުން ނުލާ ފަދަ ހިތްވަރެކެވެ. ނުބަހައްޓާ ފަދަ ފަރުވާތެރިކަމެކެވެ. ނުގެންގުޅޭ ފަދަ އަޒުމެކެވެ.\n"ވާހަކަ ލިޔުންތެރިޔާ، ސްކްރީންރައިޓަރު، ޑައިރެކްޓަރު، މި އެންމެން ގާތު ވަކިވަކިން އެހީ، އެ މީހުންގެ ނަޒަރުގައި، ވިޝްކާގެ ޕާސަނަލިޓީއަކީ ކޮބައިތޯ، ވިޝްކާ އުޅޭނީ ކިހިނެއްތޯ؟ މުހިއްމު ސީންތަކާ ބެހޭގޮތުން ވަކިވަކިން ސުވާލުކުރިން، މިސާލަކަށް މި ތަންކޮޅުގައި ވިޝްކާ އުޅޭނެ ގޮތް އެ މީހުންނަށް ސިފަވަނީ ކިހިނެއްތޯ، ވިޝްކާ ރިއެކްޓްކުރާނީ ކޮން ގޮތަކަށްތޯ، ވިޝްކާގެ އަޑުގެ ޓޯން ހުންނާނީ ކިހާ ވަރަކަށްތޯ. ވަރަށް ތަފްސީލްކޮށް އެ ހުރިހާ އެއްޗެއް އޮޅުންފިލުވައިގެން އެ އެއްޗެހި ނޯޓުކޮށްގެން، އެ ހުރިހާ އެއްޗެއް ވިޝްކާގެ ކެރެކްޓާ އަށް ފިޓްކުރީ،" މިދިޔަ އަހަރު ނުކުތް "ވިޝްކާ"އަށް ތައްޔާރުވި ގޮތް ރިޝްމީ ކިޔައިދިނެވެ.\nއެއީ އޭނާ ވެސް ރޯލަކަށް ކުރި އެންމެ ބުރަ މަސައްކަތެވެ. އޭގެ ނަތީޖާއަކީ، ގިނަ ބަޔަކު ގަބޫލުކުރާ ގޮތުގައި، "މިކޮއެ ބައްޕަ ބައެބައެ" އަށް ވުރެ ވެސް ފުރިހަމަ ޕާފޯމެންސެކެވެ. ވިޔަފާރި ދަށަސް ފިމްލުގެ ފެންވަރަށް ތައުރީފް ލިބިފައިވާ "ވިޝްކާ" އިން އޭނާ އަށް ސާކްގެ އެވޯޑް ލިބުމަކީ އޭގެ އެންމެ ބޮޑު ހެއްކެވެ.\nފަހަރުގައި، ރިޝްމީ، 32، ގެ ފަރާތުން މި ފެންވަރުގެ އެކްޓިންއެއް ފެންނަން ނެގި 12 އަހަރަކީ ދިގު މުއްދަތެކެވެ. އެކަމަކު އޭގެ ސަބަބަކީ، އޭނާގެ ފެންވަރަށް ވުރެ ބޮޑަށް، ޗެލެންޖިން ފުރުސަތެއް ލިބުން ލަސްވުމާއި ފިލްމީ ދާއިރާގެ ޖުމްލަ ހާލަތޭ ވެސް ބުނެވިދާނެ އެވެ. އެއްގޮތަކުން ބަލާ އިރު، "ވިޝްކާ"ގެ ކާމިޔާބީއަކީ، އެކްޓަރުންނަށް އަލަށް ޗެލެންޖިން ރޯލުތައް ދޭން ފަސްޖެހިފައި އޮތް ފިލްމީ ދާއިރާ އަށް ރިޝްމީ ދިން ރައްދެކެވެ. ނުވަތަ ހާމަކޮށްދިން ހަގީގަތެކެވެ.\nއެކަމަކު ރިޝްމީ ފަޚުރުވެރިވަނީ ހަމައެކަނި "ވިޝްކާ"އާ މެދަކު ނޫނެވެ. އޭނާ ބުނަނީ މިހާތަނަށް ކުރި ހުރިހާ މަސައްކަތަކާ މެދު ވެސް ހިތްހަމަޖެހޭ ކަމަށެވެ. އަދި ފޭނުންތަކެއް ތިބިކަން އެއީ، އޭނާ ދެކޭގޮތުގައި، އެވޯޑަށް ވުރެ ވަކި ކުޑަ ކާމިޔާބީއެއް ނޫނެވެ.\n"ހުރިހާ އަތޮޅަކަށް މިހާރު ދެވިއްޖެ. ރިޝްމީ ނޭނގޭ މީހަކު ނެތް ރާއްޖެއަކު. އެއީ ވަރަށް ބޮޑު އެޗީވްމެންޓެއް،" ރިޝްމީ ބުންޏެވެ.\n"މުޅިން ވެސް ކުރެވިފައި ހުރީ ޕްރައުޑްވާ މަސައްކަތްތަކެއް. ކިތަންމެ ކުޑަ ރޯލެއް ވިޔަސް، ބޮޑު ރޯލެއް ވިޔަސް، އަބަދުވެސް ބޭނުންވަނީ ފިލްމު ބަލާފައި މީހުން ގެ އަށް ދާއިރު ރިޝްމީ މަތިން ހަނދާން ހުންނަން. އެކަން ހާސިލްކުރެވުނު، ކުޅުނު ހުރިހާ ފިލްމަކުން ވެސް."\nފަހަރުގައި ފިލްމީ ދާއިރާ އިން އެހެން އެކަކަށް ވެސް ލިބިފައި ނެތް ފަހިކަމެއް ރިޝްމީ އަށް ލިބިފައި އޮތީ އެވެ. މީހަކަށް މަސައްކަތްކޮށްދޭން ނުޖެހި، އާއިލީ ވިޔަފާރީގެ ތެރެއިން މި ދާއިރާ އަށް ނުކުންނަން ލިބުމާއި މަންމަ އެކްޓަރަކަށް ވުމުގެ އިތުރުން އުމުރުން އެންމެ 18 އަހަރުގައި ފިލްމެއް ޑައިރެކްޓްކުރަން ފުރުސަތު ދީ ރާއްޖޭގެ އެންމެ ހަގު އަންހެން ޑައިރެކްޓަރަށް އޭނާ ހަދައިދިން ދޮންބައްޕަ ކުރި އިތުބާރަކީ އެހެން މީހަކަށް ލިބިފައި ނެތް ފަދަ ނަސީބުތަކެކޭ ބުނެވިދާނެ އެވެ.\nއަންހެން ތަރިންގެ ކިބައިން ނާޖާއިޒު ފައިދާ ނެގުމުގެ ސަގާފަތެއް ކުރިން އޮތް ކަމަށް ބުނެވޭ ފިލްމީ ދާއިރާގައި، ރިޝްމީ އަށް އެފަދަ ގޯނާއެއް ނުވަތަ ފުރައްސާރައަކާ ކުރިމަތިލާން ނުޖެހުނީ ވެސް "މަންމަގެ ދަރިއެއް ވީމަ" ކަމަށް ވެދާނެ ކަމަށް އޭނާ އަމިއްލަ އަށް ވެސް ގަބޫލުކުރެ އެވެ. އެކަމަކު "ހަމަ ފިލްމު ބަލައިގެން" ހުރިހާ ކަމެއް އަމިއްލަ އަށް ދަސްކުރި ރިޝްމީ ބުނަނީ ކާމިޔާބީއަކީ "މަސައްކަތަށް ވަފާތެރި" ކޮންމެ މީހެއްގެ ވެސް އެއްޗެއް ކަމަށެވެ.\n"ވަކި މި ދާއިރާއެއް ނޫން. ކޮންމެ ދާއިރާއެއް ވިޔަސް، ސްމާޓް ނޫން ކުއްޖެއް ނޫން ވެއްޖެއްޔާ އެހެން ގޮތަކަށް އެޕްރޯޗްކުރުން، އެޑްވާންޓޭޖް ނެގުން އެއީ އޮތް ކަމެއް. އެކަމަކު މިހާރު ފިލްމީ ދާއިރާ ވަރަށް ބޮޑަށް ބަދަލުވެއްޖެ. މިހާރު މި ދާއިރާގައި ތިބީ މުޅިން ވެސް ޕްރޮފެޝަނަލް މީހުން. އެ ބުނާ ކަހަލަ ގޮތްގޮތަށް ނޫޅުނަކަސް މި ދާއިރާގައި ޕެޝަން އަށް ލޯޔަލް ވެގެން މަސައްކަތްކޮށްފިއްޔާ ކާމިޔާބީ ލިބޭނެ،" ރިޝްމީ ބުންޏެވެ.\n"ވިޝްކާ"ގެ ޓްރެއިލާ އިން ނަގާފައިވާ ސްކްރީން ޝޮޓެއްގައި ރިޝްމީ ވިޝްކާގެ ގޮތުގައި\nރިޝްމީގެ ކެރިއަރުގައި ޔާރާގެ ދައުރު ކިތަންމެ ބޮޑަސް "ވިޝްކާ"އަކީ އޭނާގެ އަމިއްލަ، ވަކި އުފެއްދުމެކެވެ. ފަހަރުގައި އޭގެ ކާމިޔާބީއަކީ ވެސް އެ އަމިއްލަވަންތަކަމެވެ. ވިޝްކާ ފަދައިން، އަމިއްލަ އިޚްތިޔާރާއި ބާރުވެރިކަމުގައި އަމިއްލަ ފައިމައްޗަށް ތެދުވެ ހުންނަ އަންހެނަކަށް އޭނާ ވުމެވެ. ރިޝްމީ ބުނާގޮތުގައި އޭނާ "އަބަދުވެސް އުޅެން ބޭނުންވަނީ އިންޑިޕެންޑެންޓް"ކޮށެވެ. އެކްޓަރު އަހުމަދު އަޒްމީލް (އަޒޭ)އާ ކުރި ކައިވެނި ހަ އަހަރު ފަހުން ރޫޅުނު އިރު އަނބުރާ މަންމަ ގާތަށް ދިޔުމުގެ ބަދަލުގައި، އަހަރަކަށް ވުރެ ގިނަ ދުވަހު މާކެޓިން މެނޭޖަރެއްގެ ވަޒީފާ އަށް ގޮސްގެން ދަރިފުޅާ އެކު ވަކި ދިރިއުޅުމެއް ފެށި ސަބަބަކީ އެއީ އެވެ. ރިޝްމީ ދެކޭގޮތުގައި މީހަކާ އިންނަ ހިސާބުން މައިންބަފައިންގެ ޒިންމާ ނިމުނީ އެވެ. އެކަމަކު މަސައްކަތުގައި އުޅެން ޖެހޭ ވަގުތު ދަރިފުޅު ބަލައިދޭ މަންމަގެ އެހީތެރިކަމާ ނުލައި އޭނާ އަށް މިހާ ހިސާބަށް އާދެވިދާނެ ކަމަކަށް ރިޝްމީ ގަބޫލެއް ނުކުރެ އެވެ.\nއެކްޓިންގައި އޭނާގެ އެންމެ ބޮޑު އަމާޒު ހާސިލްވީ އެވެ. ކުރިން ނަމަ، ރިޝްމީ އެންމެ ބޮޑު ތަސައްވުރަކީ ބައިނަލްއަގުވާމި އެވޯޑަކުން ކެރިއަރު ނިންމާލުމެވެ. އެކަމަކު މިހާރު، ކުރަން ބޭނުންވާ އެހެން ކަންކަން އެބަހުއްޓެވެ. ޑައިރެކްޓަރެއްގެ ގޮތުގައި ވެސް ދާން ބޭނުންވާ ހިސާބުތަކެއް އެބަހުއްޓެވެ. މިއީ ސްކޫލް ދައުރުގައި ރިޝްމީ އަށް އޭނާގެ ކުރިމަގު ފެނުނު ގޮތް ކަމަށް ނުވެދާނެ އެވެ. އެކަމަކު ހިންދީ ފިލްމުތައް ޕޯޒްކޮށް، ސްލޯކޮށްގެން، މަންޒަރުތައް ނަގާފައި ހުރި ގޮތް ބަލައި ދިރާސާކުރަން އުޅުނު ކުއްޖަކަށް، ފިލްމީ ދާއިރާ އަށް ވުރެ އެކަށޭނަ އެހެން މަސައްކަތެއް އޮންނާނެ ހެއްޔެވެ؟\n"ރިޝްމީ މި ދާއިރާ އަށް ނުކުތް އިރު އެންމެންގެ ސުވާލަކަށްވީ އޭލެވެލް ނިންމާފައި ކީއްކުރަންހޭ، މީހާގެ ލައިފް ތި ބޭކާރުކޮށްލަނީ. އެކަމަކު އެ މީހެއްގެ ޕެޝަން އަށް މަސައްކަތްކުރުން އެއީ ލައިފް ބޭކާރު ކުރުމެއް ނޫން،" ރިޝްމީ ބުންޏެވެ. ގައިމު ވެސް، އޭގެ އެންމެ ބޮޑު ހެއްކަކަށް އޭނާ ދައްކާނީ "ވިޝްކާ"ގެ ކާމިޔާބީ އެވެ.\nއަންހެނުން ބާރުވެރިކުރުން ދިވެހި ފިލްމް އިންޑަސްޓްރީ ސެލެބްރިޓީން މީހުން އައިޝަތު ރިޝްމީ\n3 ކޮމެންޓް, 22 ރިއެކްޝަންސް\nރިޝްމީ ހަމަ ވަރަށް މޮޅު ވިޝްކާގަ.. ޔޫ ޑިޒަރވް މަޗް މޯ.. އަދިވެސް ވިޝްކާ ކަހަލަ މޮޅު ފިލްމެއްގެ އިންތިޒާރުގައި ހުރިން\nވިޝްކާގައި ރިޝްމީގެ އެކްޓިން އެހާ މޮޅެއްނޫން. ހަމައެކަނި ރުޅިގަދަ ސީންތަކުގަ މޮޅީ. ޝީލާ އަދި ނިއުމާމެންނާ އެއްފެންވަރަށް އެކްޓެއްނުކުރެވޭނެ\nއަހަނ! ނިއުމާމެން ވަރުގެ މީހަކު ދެން ލިބިދާނެތަ؟ ނުލިބޭނެ!


Denim: Adhives enme magbool fashion style! | Hurihaa.mv\nޑެނިމް: އަދިވެސް އެންމެ މަގްބޫލް ފެޝަން ސްޓައިލް\nPublished on 15 Jan 2022, 05:06\nޑެނިމްއަކީ ދިވެހިންގެ މެދުގައި ވަރަށް މަގުބޫލް ސްޓައިލެއް\nޑެނިމް ސްޓައިލް އަހަރުމެންގެ ތެރޭގައި މަޝްހޫރު ވެފައި ވަނީ ނޫކުލައިގެ ބޯ މެޓީރިއަލްއަކުން ފަހާފައި ހުންނަ ޖންސްގެ ގޮތުގަ އެވެ. 1800ގެ އަހަރުތަކުގައި އުފަންވި ޑެނިމް ސްޓައިލް ވަނީ އިސާހިތަކު މުޅި ދުނިޔެއަށް ފެތުރި ޒުވާނުންގެ ހިތް އަތުލާފަ އެވެ.\nއަހަރުމެންގެ ރާއްޖެއަށް ބަލާލި ކަމަށް ވިޔަސް ޑެނިމް ސްޓައިލްއަކީ ވަރަށް ކުރީއްސުރެ ވެސް ހެދުން އެޅުމުގައި ދިވެހިން ބޭނުން ކުރަމުން އައި ސްޓައިލް އެކެވެ. ހާއްސަކޮށް ޒުވާނުންގެ މެދުގައި އެ ސްޓައިލް ވެގެން ދިޔައީ އެއާ ނުލައި އެ މީހުންގެ ވޯޑްރޯބު ފުރިހަމަ ނުވާ ސްޓައިލް އަކަށެވެ.\nއެގޮތުން 1970 އާއި 80ގެ އަހަރުތަކުގައި ޑެނިމް ސްޓައިލްގެ ފައިކުރި ފުޅާ ޖީންސްތައް ވީ ދިވެހި ފިރިހެނުންގެ ތެރޭގައި އާއްމު ސްޓައިލަކަށެވެ. އިންޑިއާގެ ބޮލީވުޑް ތަރިންގެ ހެދުން އެޅުމުން "އިންސްޕައާ" ވެގެން ދިވެހިންވެސް ޑެނިމް ޖިންސްތަކަށް ދޯޅުވީ އެވެ.\nދެން އައީ 1990ގެ އަހަރުތަކެވެ. ދިވެހި ގިނަ އަންހެނުން ލައި އުޅުނު ޕާކިސްތާން ހެދުން ދޫކޮށް ޑެނިމްގެ ފައިކުރި ފުޅާ ޖިންސްތަކާއި ސްކާޓްތައް ދިވެހި އަންހެނުންގެ އަލަމާރިތަކުން ޖާގަ ހޯދަން ފެށީ އެ ދުވަސްވަރު އެވެ. އެއާއެކު ޑެނިމް ސްޓައިލް ބޭނުންކުރުމުގައި އޮތް ޖިންސުގެ ތަފާތު ކުރުންތައް ނިމި އެއީ ދެޖިންސުގެ ޒުވާނުންގެ ތެރޭގައި ވެސް އެންމެ މަގުބޫލް ހެދުންތައް ކަމުގައިވި އެވެ.\nދިވެހިންގެ ހެދުން އެޅުމުގައި ފިލްމީ ތަރިން ބޮޑު ދައުރެއް އަދާ ކޮށްފައިވޭވިހިވަނަ ގަރުނު ނިމި އެކާވީސް ވަނަ ގަރުނު ފެށިގެން ކުރިއަށް ދާއިރު ވެސް ޑެނިމް ސްޓައިލް އޮތީ ޑެނިމްގެ ގޮތުގަ އެވެ. އޭގެ މަގުބޫލް ކަމަކަށް، އޭގެ ފެޝަނަކަށް ކުޑަވެސް ބަދަލެއް ނާދެ އެވެ.\nބަދަލުވީ ޑެނިމް ބޭނުންކުރަމުން އައިގޮތެވެ. އޭގެ ސްޓައިލެވެ. ހަމައެކަނި ނޫ ޖިންސާއި ސްކާޓްގެ ގޮތުގައި ޑެނިމް ބޭނުންކުރި ޒަމާން ހިނގައްޖެ އެވެ. މިއަދުގެ ޒުވާނުން ޑެނިމް ބޭނުންކުރަނީ އެއަށްވުރެ މާ ފުޅާ ކޮށެވެ.\nޑެނިމް ގަމީހާއި، ޖެކެޓާއި، ޖަމްޕްސޫޓްގެ އިތުރުން ފުލް ލެންތު ހެދުންތަކަކީވެސް މިއަދު ޑެނިމް ފެޝަން އަހަރުމެންގެ ތެރޭގައި ފެންނަ ގޮތްތަކެވެ. އަންނައުނުގެ އިތުރުން އަތްދަބަހާއި ބޫޓާއި އަތުގައި އަޅާ އަތުކުރީ ގަޑީގެ ކަމަރަށް ދަންދެން އެކި ގޮތްތޮތަށް މިއަދު ޑެނިމް އަންނަނީ ބޭނުން ކުރެވެމުންނެވެ.\nކޮންމެއަކަސް ޑެނިމް ފެޝަން ވެފައިވަނީ އަހަރުމެން ދިވެހިން ފޫހި ނުވި އެއްޗަކަށެވެ. ޒަމާނާއެކު އެހެން ފެޝަންތަކުގެ އިރު އޮއްސި ވުޖޫދުން ވެސް ފޮހެވިފައިވާއިރު، ޑެނިމް ފެޝަން އަދިވެސް އަންނަނީ ދިވެހި ޒުވާނުންގެ ހިތްތަކުގައި ރަސްކަން ކުރަމުންނެވެ. އެފަދަ ދެވަނަ އެއް ނެތް ގޮތުގަ އެވެ.


Ekani ves coffee ah gosslan vaane!\nއެކަނި ވެސް ކޮފީއަށް ގޮސްލަން ވާނެ!\nކޮފީއަކަށް ދަންޔާ އަބަދުވެސް ކޮންމެވެސް ރައްޓެއްސަކަށް ގުޅާލާ ގަޑިއެއް ސެޓްކޮށްލާ ދާނެތަނެއް ކަނޑައެޅުމަކީ އަހަރުމެންގެ އާދަ އެވެ. ނަަމަވެސް މަޑުމަޑުން އާ ޓްރެންޑެއްވެސް އެބަ އާންމުވެ އެވެ. އޮފީސް، ނުވަތަ ކޮލެޖު ނިންމާލާ ކޮންމެވެސް ހިތްގައިމު ކެފޭއަކަށް ގޮސް އެކަނި ކޮފީ ތައްޓެއް ބޯލުމުގެ އަރާމު ހޯދާ ބޯހާސްކަން ފިލުވާލުމެވެ. އިރެއްގައި މިއީ އަހަރުމެންގެ ތެރޭގައި މާ އާއްމުކަމަކަށް ނުވެދާނެއެވެ.\nބައެއް މީހުން މިހާރުވެސް ކެފޭއަކަށްގޮސް އެކަނި އެއްޗެއް ކާން ނުވަތަ ބޯން ނުކެރި ފަސްޖެހެ އެވެ. ލަދުގަންނަނީ އެހެން މީހުން ބުނާނެ އެއްޗެއް ނުވަތަ އެހެންމީހުން ބަލާނެ ކަމަށް ހީކޮށެވެ. މާލޭ މިއޮތީ ބޮޑު ފުޑްކޯޓަކަށްވެފަ އެވެ. ކޮންމެ ހަތަރު އަނގޮޅި ކަންމައްޗެއްގައި ގޮތަކަށް ކޮންމެވެސް ކެފޭއެކެވެ. އަދި މިއިންތަނަކަށް އެކަނި ދިއުމަކީ މައްސަލައެއް ނޫނެވެ. ލަނދުގަންނަން ޖެހޭ ކަމެއްވެސް ނޫނެވެ.\nބިޒީ ދިރިއުޅުމެއް ވޭތުކުރާއިރު ކޮންމެ މީހަކުވެސް ވަގުތުކޮޅެއް އަމިއްލަ ނަފްސަށް ދީ މަޑުޖެހިލުމަށް އެބަޖެހެއެވެ. ދިރިއުޅުމުގައި އަބަދުވެސް އެކި ޒިންމާތަށް އޮވެއެވެ. ބިޒީދުވަހެއް އޮފީހުގައި ވޭތުކޮށްފައި ގެއަށްވަންނައިރަށް ގިނަފަހަރަށް ކުދިންގެ ކަންކަމާއި ގޭތެރޭގެ އެހެން ޒިންމާތަކުގެ ސަބަބުން ބައެއް ފަހަރަށް ނޭވާލާނެ ފުރުސަތެއް ނޯންނަ އިހްސާސްކުރެވެއެވެ.\nކުދިކުދި ތަންކޮޅުތަކުގައި ގިނަ މީހުން އުޅޭއިރު މިގޮތަށް ވަގުތުކޮޅެއް އެކަނިވެލުމަށް ނުލިބުމަކީ އެކަށީގެންވާ ކަމެކެވެ. އެހެންކަމުން ވަށައިގެން މި އޮތް މޫދުކައިރީ ހިނގާލަން ދިއުމަކީ ކޮށްލެވިދާނެ ކަމެކެވެ. ހިނގަން ނުވަތަ ދުވަން ބޭނުން ނޫން ނަމަ އެކަނި ކޮފީތަށްޓެއް ބޯލަން ވަނުމަކީވެސް ސަޅި ކަމެކެވެ. ކޮފީއެއް ބޯލުމަކީ ފަސޭހައިން ކޮށްލެވޭނެ ކަމެކެވެ. ކެފޭތަކުގައި މިހާރު އޮންނަނީވެސް މި މާހައުލެވެ. ކޮންމެމީހަކަށްވެސް ކޮންމެވަގުތަކު އަޔަސް އަބަދު މަރުހަބާ ކިޔާލާ ގޮތަކަށެވެ. ހަމަޖެހިލައިގެން ޖައްސާލާނެ އަރާމު ސޯފާ ގޮނޑިތަކާއި މިގޮތަށް އެކަނި ދާނެ މީހަކު ބަލާލާނެ ބައެއް ފޮތްތަކެވެ. އެހެންކަމުން މިއީ ދިރިއުޅުމުގެ ބޯހާސްކަން ފިލުވާލާ ސިކުނޑިއަށް އަރާމު ލިބޭނެ ކަމެކެވެ.\nތަޖުރިބާކާރުން ބުނަނީ ކޮންމެ މީހަކުވެސް އަމިއްލަ ނަފްސަށް ވަގުތު ދޭންޖެހޭ ކަމަށެވެ. ތަޖުރިބާކާރުން ބުނާ ގޮތުގައި ބިޒީކޮށް ކޮންމެވެސް ކަމެއްގައި ޝަމިލުވެގެން ނޫޅޭނަމަ އަހަރުމެންނަށް ހީވެފައި އޮންނަނީ އަހަރުމެންނަށް ވަގުތުގެ އެންމެ ފުރިހަމަ ގޮތުގައި ބޭނުުން ނުކުރެވެނީ ކަމަށެވެ.\nއެހެންނަމަވެސް މީހާ މަޑުޖެހިލާ ހަމަޖެހިލަން ވަގުތުކޮޅެއް އަމިއްލަ ނަފްސަށް ހުސްކޮށްލުމަކީ ދިރިއުޅުމާއި މެދު ފުންކޮށްވިސްނާލާ، މީހާގެ އަމިއްލަ ގޯލްތަކާއި ހަޔާތުގައި ދެން ކުރަން ބޭނުން ކަަމަކީ ކޮބައިތޯ ބަލާ އަދި އެކަމެއް ހާސިލްކުރާނެ ގޮތަކާއި މެދުވެސް ވިސްނާލުމަށް ލިބޭނެ ވަގުތުކޮޅެކެވެ.\nލިޔުންތެރިންނާއި ކުރެހުންތެރިން ފަދަ ހުނަރުވެރިން އެކަނި ވަގުތު ހޭދަކުރުމަށް ލޯބިކުރަނީވެސް އެކަނިވެލުމުން މީހާގެ ކްރިއޭޓިވިޓީ އިތުރުވާތީއެވެ. ކަންކަމުން އިންސްޕަޔާވެ އާ ހިޔާލުތަކަށް ފުރުސަތު ފަހިވެއެެވެ.\nކެފޭއެއްގައި ކޮފީއެއް ބުއިމުގައި ނަމަވެސް އެނޫން ކޮންމެ ތާކުވެސް އެކަނި ވަގުތު ހޭދަކުރާނަމަ އެހެންމީހުންގެ ނުފޫޒު ދިރިއުޅުމަށް ފޯރުކުރާގޮތްވެސް މަދުވެއެވެ. އަމިއްލަ ނަފްސާއި ދޭތެރޭ ވިސްނާނެ ފުރުސަތު ލިބުމުން ދެން ކަންކުރާންވީ ގޮތް ސާފުވެއެވެ. މިކަމުގެ ސަބަބުން އަމިއްލަ މީހާ ރަނގަޅަށް ދެނެގަނެވެއެވެ.\nމީގެ އިތުރުން ތަޖުރިބާކާރުން ބުނާގޮތުގައި އެކަނި ވަގުތު ހޭދަކުރުމަކީ ނަފްސާނީ ދުޅަހެޔޮކަން އިތުރުކޮށްދޭނެ ކަމެކެވެ. އިންސާނުންނަކީ އަބަދުވެސް އެއްބަޔަކު އަނެއް ބަޔަކާއި ވަރަށް ބޮޑު ގުޅުމެއް ބާއްވަން ބޭނުންވާ ބަޔެއް ކަމުގައެވެ. އެހެންނަމަވެސް މަޑުޖެހިލާ އެކަނިވެލުންވެސް ނަފްސާނީ ދުޅަހެޔޮކަމަށް މުހިއްމުވެއެވެ. އެކަނިވެލާއިގެން އަމިއްލައަށް ނަފްސަށް ވަގުތު ހޯދާ މިކަމުން އުފާވެރިކަން ލިބޭ މީހުން ޑިޕްރެޝަނާއި ދުރުވާނެއެވެ. އަދި މިފަދަ މީހުން ހަޔާތުން އުފާވެރިކަން ލިބޭ މިންވަރު އިތުރުވެ ސްޓްރެސް މެނޭޖްކުރަން ދަންނަ މީހުން ކަމުގައިވެސްވެއެވެ.\nދެން އޮތް ކަމަކީ މިގޮތަށް އެކަނިވެލުމަށް ލިބޭ ވަގުތުކޮޅެއް ބައިވެރިޔާ އަށް ވެސް ހޯދާދިނުމެވެ. ދަރިން ބެލުމުގެ ޒިންމާ އަކީ ހަމައެކަނި މަންމަޔަކު އަދާކުރަންޖެހޭ ކަމެއްގެ ގޮތުގައި ނުބާއްވާ ދެމަފިރިން އެކީގައި ކުދިންގެ ކަންތަކުގައި ބައިވެރިވެ ކުރުމެވެ. މިއީ ހަޔާތުގައި އުފާވެރިކަން އިތުރުކޮށްދޭނެ ކަމެކެވެ. ކަންކަން ގަޑިން ގަޑިޔަށް ނިންމިފައި ހުރުމާއި އެކު އެކަކަށް ލޯޑު ބޮޑުވެ ސްޓްރެސްވުމުގެ ބަދަލުގައި ދެމަފިރިންގެ ދެމެދުގައި އޮންނަ ގުޅުން ބަދަހިކޮށްދޭނެ ކަމެކެވެ. އެހެންކަމުން ރާވަލައިގެން ބަހަލައިގެން އެކަނިވެލާ މަޑުޖެހިލަން ވަގުތުވެސް އެކަކު އަނެކަކަށް ހޯދާދެންވީއެވެ.\nއެހެން ކަމުން ދިރިއުޅުމުގެ ކަންކަމުން ބޯހާސްކަން ފިލުވާލުމަށް އެކަނިވެލަން ކޮފީއެއް ބޯލަންވެސް ދާންވީއެވެ. މިކަމުން ލިބޭ ހިތްހަމަޖެހުން ހޯދާލަންވީއެވެ.\nއިންޑިއަން އައިޑޮލް އަށް އަންނޫ މަލިކުގެ ބަދަލުގައި ހިމޭޝް ރެޝަމްޔާ


Thimaavehttah gellundhey faraai thakaamedhu gaanoonee fiyavalhu elhumah baeh jamiyyaathakun govaalaifi | Jazeera\tތިމާވެއްޓަށް ގެއްލުންދޭ ފަރާތްތަކާއިމެދު ގާނޫނީ ފިޔަވަޅު އެޅުމަށް ބައެއް ޖަމިއްޔާތަކުން ގޮވާލައިފި - Jazeera\nތިމާވެއްޓަށް ގެއްލުންދޭ ފަރާތްތަކާއިމެދު ގާނޫނީ ފިޔަވަޅު އެޅުމަށް ބައެއް ޖަމިއްޔާތަކުން ގޮވާލައިފި\nމުޙައްމަދު އަފްޒަލް January 24, 2021 175 views0\nދިވެހިރާއްޖޭގެ ތިމާވެއްޓަށް ގެއްލުންވާގޮތަށް ހިންގާ ޖަރީމާތަށް ވަގުތުން ހުއްޓުވައި، އެފަދަ ކަންކަން ތަކުރާރުވިޔަ ނުދިނުމަށްޓަކައި އަޅަންޖެހޭ ގާނޫނީ ފިޔަވަޅު އެޅުމަށް ރާއްޖޭގެ 11 ޖަމިއްޔާއަކުން ގޮވާލައި ނޫސްބަޔާނެއް ނެރެފިއެވެ.\nމިގޮތަށް ގޮވާލައި ނޫސްބަޔާން ނެރެފައިވަނީ ޓްރާންސްޕޭރެންސީ މޯލްޑިވްސް، ޒީރޯ ވޭސްޓް މޯލްޑިވްސް، ސޭވް ހުވަދޫ، ހުވަދޫ އެއިޑް، ބީ ލީފް، ސޭވް އަވަރ ވޭވްސް މޯލްޑިވްސް، ދަ މޯލްޑިވްސް، ނަލަފެހި މީދޫ، ލޭންޑް ސީ މޯލްޑިވްސް، އަދި #ސޭވް މޯލްޑިވްސް ގުޅިގެންނެވެ. މި ނޫސްބަޔާނުގައި ތިމާވެއްޓާއި ގެއްލުންދެވޭ ގޮތަށް ހިންގޭކަމަށް ދާދިފަހުން މީޑިއާތަކަށް އަރާފައިވާ3"އެންވަޔަރަންމަންޓަލް ކްރައިމްސް" ފާހަގަކޮށްފައިވެއެވެ.\nއެގޮތުން، އެންމެ ފުރަތަމަ ފާހަގަކޮށްފައިވަނީ ކ.ހިންމަފުށީ ކައިރީގައި އޮތް ފިނޮޅެއް ހަލާކުކޮށްލުމަށް ގިލި ލަންކަންފުށި ރިސޯޓުގެ ޖެނެރަލް މެނޭޖަރާއި މުވައްޒިފުން މަސައްކަތްކުރި ކަމަށްބުނާ މައްސަލައެވެ. މި ހާދިސާގެ ވީޑިއޯ މީސް މީޑިއާގައި މިހާރު ދައުރުވަމުންދާއިރު، މީގެއިން ދައްކުވައިދެނީ ނުހަނު ހިތާމަވެރި މަންޒަރެއްކަމަށް މި ޖަމިއްޔާތަކުންވަނީ ފާހަގަކޮށްފައިވެއެވެ. އަދި, ވިޔަފާރި ތަކުން ހިންގާ މިފަދަ އަމަލުތައް ތަހުގީގުކޮށް ފިޔަވަޅު އެޅުމަށްވެސް ގޮވާލާފައިވެއެވެ. އެ ޖަމިއްޔާތަކުން ފާހަގަ ކުރާ ގޮތުގައި، މިހާރުވެސް ދިވެހިންނަށް މަންފާހޯދޭނެ ރަށްތަކާއި ފަރުފަޅާއި ފިނޮޅުތައް މަދުވެފައިވާއިރު، ބާކީ ހުރި ތަންތަން ރައްކާތެރިކޮށް ފަސޭހަކަމާއެކު ބޭނުންކުރުމުގެ ފުރުސަތު ހުޅުވިފައި އޮތުމަކީ ރައްޔިތުންގެ އަސާސީ ހައްގެކެވެ.\nމީގެއިތުރުންވެސް، މޯލްޑިވްސް އެސޯސިއޭޝަން އޮފް ޓޫރިޒަމް އިންޑަސްޓްރީ (މަޓީ) އިން ރައްޔިތުންގެ މަޖިލީހުގެ އެންވަޔަރަންމަންޓް އެންޑް ކްލައިމެޓް ކޮމިޓީގައި ދެއްކެވި ވާހަކަތައްވެސް މި ޖަމިއްޔާތަކުންވަނީ ކުށްވެރިކޮށްފައެވެ. އެގޮތުން، މޫދަށް ކުނި އަޅަނީ މިނިސްޓްރީ އޮފް އެންވަޔަރަންމަންޓުން ހަދާފައިވާ "ފަތުރުވެރިކަމުގެ ދާއިރާގައި ތިމާވެށި ހިމާޔަތްކޮށް ރައްކާތެރިކުރުމާ ބެހޭ ގަވާއިދުން" ބާރު ލިބިގެންކަމަށް ބުނި ނަމަވެސް، އެކަން ކުރަނީ އެ ގަވާއިދުގައި ބަޔާންކޮށްފައިވާ ގޮތަށް ނޫންކަން މި ޖަމިއްޔާތަކުންވަނީ ފާހަގަކޮށްފައެވެ. އަދި ގަވާއިދާއި ހިލާފްވާ ފަރާތްތަކަށް ފިޔަވަޅު ނާޅާ ކަމަށާއި މި ފަދަ ކަންކަމުގެ ތަންފީޒީ އިދާރާކަމަށްވާ އީޕީއޭގެ ބާރު ކެނޑޭގޮތަށް ފަތުރުވެރިކަމާއި ގުޅޭކަންކަން އެ އޭޖެންސީގެ މެންޑޭޓުން އުނިކޮށްފައިވާތީ ކަންބޮޑުވުން ފާޅުކޮށްފައިވެއެވެ.\nމި ޖެނުއަރީ މަހުގެ ތެރޭގައި 480 ކިލޯއަށްވުރެ ގިނަ މިޔަރުގެ އުރަހަ ރާއްޖެއިން ބޭރުކުރަން އުޅުނު ހާދިސާވެސް މި ޖަމިއްޔާތަކުންވަނީ ފާހަގަކޮށްފައެވެ. މިކަމުގެ ތަހުގީގު ފެށިފައިވާކަމަށް ބައިނަލްއަގްވާމީ ހަބަރުތަކަށް މައުލޫމާތު ދިންނަމަވެސް، މައްސަލައިގެ ތަފްސީލް ރައްޔިތުންނާ ހިއްސާކުރަމުން ނުދާކަން ފާހަގަކޮށް ކަންބޮޑުވުން ފާޅުކޮށްފައިވެއެވެ.\nމި ޖަމިއްޔާތަކުން ނެރުނު ނޫސްބަޔާނުގައި ވަނީ ދިވެހިރާއްޖޭގެ ތިމާވެށްޓަކީ ނާޒުކު އެއްޗެއްކަން ފާހަގަކޮށް، ގުދުރަތީ ވަސީލަތްތައް ރައްކާތެރިކުރުމަށް މަސައްކަތް ކުރުމުގެ މުހިންމުކަމުގެ މައްޗަށް އަލިއަޅުވާލާފައެވެ. "އެންވަޔަރަންމަންޓަލް ކްރައިމްސް" ކުށްވެރިކޮށް އަޅަންޖެހޭ ފިޔަވަޅުތައް ނޭޅުމަކީ މިފަދަ ޖަރީމާތަށް ހިންގުމަށް ދެވޭ ހިއްވަރެއްކަމަށް މި ޖަމިއްޔާތަކުންވަނީ ފާހަގަކޮށްފައެވެ.


ފުޓުބޯޅައިގެ ޝައުގު އައްޑޫ ސިޓީއިން ފަނޑުވަނީބާ؟ – އައްޑޫ އޮބްޒާވަރ\nފުޓުބޯޅައިގެ ޝައުގު އައްޑޫ ސިޓީއިން ފަނޑުވަނީބާ؟\nޒުހައިރު 20 މޭ, 2018\nއައްޑޫ ސިޓީއަކީ މީގެ ކުރިން ފުޓްބޯޅައިގެ ރަސްކަން ކުރި މީހުން ކަމުގައި ވީނަމަވެސް ފެންނަ މަންޒަރަށް ބަލާއިރު ފުޓުބޯޅާއިގެ ޝައުގު އައްޑޫ ސިޓީއިން ފަނޑުވަމުން އެބަދެއެވެ.\nފުޓު ބޯޅައަށް ލޯބިކުރާ މީހުން ކިތައްމެ ގިނަ ނަމަވެސް އެކުޅިވަރު ކުޅުމުގައި އުޅޭމީހުންގެ ނިސްބަތް މަދުވާން ފަށާފައިވާ ކަމަށް ބެލެވެއެވެ. މިގޮތަށް ބުނަން ޖެހޭ ސަބަބަކީ އައްޑޫ ސިޓީ މަރަދޫގައި ކޮންމެ އަހަރަކު ރޯދަމަހު ބާއްވަމުން އަންނަ ގޯދިއްޔާ ބުޓްސަލް މުބާރާތުގެ ފޯރި ވަރަށް ބޮޑަށް ދަށްވެފައިވާތީ އެވެ.\nއެކަމުގައި ހަރަކާތްތެރިވާ އޮފިޝަލަކު ބުނީ، މިފަހަރު މުބާރާތުގައި ބައިވެރިވެފައިވާ ޓީމު ތަކުގެ އަދަދު ގާތްގަނޑަކަށް ފަންސާސްއިން ސައްތަ ދަށަށް ގޮސްފައިވާ ކަމަށެވެ. އެހެން ކަމުން މުބާރާތުގައި ކުޅަންޖެހޭ މެޗްތައް މަދުވުމުގެ ސަބަބުން މުބާރާތް ފަށަން ރާވާފައި އޮތީވެސް ރޯދަމަހު ފަނަރަ ހާތާނގައެވެ.\nމުބާރާތުގެ ފޯރި ދަށްވީ ހަގީގަތުގައިވެސް ފުޓުބޯޅައިގެ ޝައުގު މީހުންގެ ތެރޭ ފަނޑުވަމުން ދާތީ ބާވައެވެ؟ މިއީ ވަރަށް ބޮޑަށް މިހާރު ވިސްނާލަން ޖެހޭ ކަމެކެވެ. ގޯދިއްޔާ މުބާރާތަށް މީގެ ކުރިން ޓީމުތައް ތައްޔާރު ވަމުން އައިސްފައިވަނީ ވަރަށް ފޯރިއާއި ޖޯޝާ އެކީގައެވެ.\nމިކަމުގެ ހަގީގަތް ދިރާސާކޮށްލުމުން އެނގިގެން ދިޔައީ ތަފާތު ކަންތައްތަކެއް ކުރިމަތި ވެފައިވާކަމެވެ. އެންމެ ފުރަތަމަ ކަމަކީ އެމުބާރާތުގައި ބައިވެރިވެ ވަނަލިބޭ ޓީމުތަކަށް އެމުބާރާތް އިންތިޒާމުކުރާ ފަރާތުން ދޭން ކަނޑައަޅާ ފައިސާގެ އިނާމު ދިނުން ލަސްވުމެވެ. އެންމެ ފަހުން މިދިޔަ އަހަރު ރޯދަމަހު ބޭއްވި މުބާރާތުގެ ފައިސާގެ އިނާމުތައް ބައެއް ޓީމުތަކާއި ހަވާލު ވެފައިވަނީ މިފަހަރުގެ މުބާރާތް އިޢުލާން ކުރަން ކުޑަތަން ވެފައި ވަނިކޮށްކަމަށް ޓީމުތަކުގައި އިސްކޮށް ހަރަކާތްތެރިވާ އޮފިޝަލުން ބުނައެވެ.\nމުބާރާތް އިންތިޒާމު ކުރުމުގައި އިސްކޮށް ހަރަކާތްތެރިވާ އޮފިޝަލަކު ބުނީ، ފައިސާގެ އިނާމު ދިނުން ހަގީގަތުގައިވެސް ވަރަށް ބޮޑަށް ލަސްވާ ކަމަށެވެ. އެގޮތަށް އެހެން ދިމާވަނީ މުބާރާތް ސްޕޮންސާ ކުރާ ބޮޑަތި ވިޔަފާރި ކުންފުނިތަކުން ދޭން އެއްބަސްވާ ފައިސާ ނުދީ ލަސްކުރާތީ ކަމަށް އޮފިޝަލު ބުނައެވެ. އެހެނަނަސް ބައިވެރިވާ ޓީމުތަކުން އެކަމެއް ގަބޫލެއް ނުކުރާނެ ކަމަށާއި އެހެންވުމުގެ ސަބަބުން މުބާރާތުގެ ފޯރި ދައްވާކަމަށެވެ.\nމީގެ އިތުރުން އައްޑޫ ސިޓީގައި މިމުބާރާތުގެ ފޯރިދަށްވާ އަނެއް ސަބަބަކީ، މުބާރާތަށް ތައްޔާރު ވުމަށް ފުރަތަމަ ޓީމު އެކުލަވާލާ، ރަށްރަށުން ކުޅިންތެރިން ނަގާ ޕްރެކްޓިސްކޮށް މުބާރާތް ކުޅޭ ވަގުތު މުބާރާތް ކުޅުމަށް ފުރުސަތު މިލިބެނީ މާލެއިން ބޮޑުއަގުގައި ގެންނަ ކުޅުން ތެރިންނަށެވެ. މުބާރާތުގައި ކުޅުމަށް ފުރުސަތު ލިބޭނެކަމަށް ހުރިހާ ވަގުތެއް ހުސްކޮށް ޕްރެކްޓިސް ކުރުމުންވެސް އެފުރުސަތު ނުލިބޭކަމަށް ޒުވާން ކުޅުންތެރިއަކު ބުންޏެވެ. “އަހަރުމެން ވަރަށް މަސައްކަތް ކޮށްގެން ޓީމު އެކުލަވާލަނީ. ބޭނުންވަނީ މުބާރާތުގައި ކުޅެން. ތަޖުރިބާ ހޯދާ، މޮޅު ކުޅުން ތެރިއަކަށްވާން. އެކަމަކު ޓީމުގެ އިސްމީހުން އެފުރުސަތު އަހަރުމެންނަށް ގެއްލުވާލާ. އަސްލު ވަރަށް ދެރަވޭ. އެހެންވެ ދެން ކުޅޭ ހިތެއް ނުވޭ.” ޒުވާން ކުޅުންތެރިޔާ ބުންޏެވެ.\nފުޓްބޯޅައަށް ލޯބިކުރާ ގިނަމީހުން ބުނާގޮތުން އައްޑޫ ސިޓީގެ ފުޓްބޯޅައިގެ ފޯރި ދަށްވާ އެންމެ ބޮޑު ސަބަބަކީ ހަގީގީ ފުޓްބޯޅަ ކުޅުން މިހާރު ހުއްޓާލާފައިވާތީ ކަމަށެވެ. “ފުޓްސަލްއަކީ ހަގީގަތުގައި ރިޓަޔާ ކޮށްފަ ތިބޭ މީހުން މަޖަލަކަށް ކުޅޭ ކުޅިވަރެއް. އެހެނަސް މިހާރު ފުޓްސަލް އެއްޗަކީ. މީގެ ސަބަބުން ހަގީގީ ފުޓްބޯޅަ މިދަނީ ގެއްލެމުން. ‘ޔޫތް ސޮކާކަޕް’ ބޭއްވުން ހުއްޓާލިފަހުން މިހާތަނަށް އެފަދަ ފޯރިގަދަ މުބާރާތެއް ބޭއްވިފައި ނެތް. އެބަޖެހޭ ވަރުގަދަ ފުޓްބޯޅަ މުބާރާތެއް ކޮންމެވެސް ބަޔަކު އިސްނަގައިގެން އައްޑޫގަ ބާއްވަން. އެހެންނޫނީ ފުޓްބޯޅަ ނެތިގެން ހިނގައިދާނެ.” ފުޓްބޯޅައިގައި ހަރަކާތްތެރިވާ މީހަކު ބުންޏެވެ.\nއެހެނިހެން ކަންތައްތައް ކުރުމަށް ފައިސާ ޚަރަދުވާ އުސޫލުން ފުޓްބޯޅަ ކުރިއަރުވާ އާލާކުރުމަށްވެސް ފައިސާ ބޭނުންވާނެ އެވެ. އެހެނަސް އެފަދަ ގޮތަކަށް އައްޑޫ ސިޓީގައި ޓީމުތަކެއް ހިންގާނެ ބަޔަކު ނެތެވެ. ފުންނާބުއުސް ވިޔަފާރިވެރިން އައްޑުއަށް ނިސްބަތްވި ނަމަވެސް އެމީހުންވެސް އެކަމަށް ޚަރަދު ކުރާކަށް ބޭނުމެއް ނޫނެވެ. އެއީ އެމީހުންގެ ވިޔަފާރިއަށް އެކަމުގެ ސަބަބުން ހިޔަނިއެޅިދާނެ ކަމަށް އެމީހުން ގަބޫލު ކުރާތީ ކަމަށް ވެދާނެއެވެ. ހަގީގަތަކީ އައްޑޫގައި ޕްރޮފެޝަނަލް ފުޓްބޯޅައެއް ގާއިމު ވެފައިނެތެވެ. އެކަމަކީ މުހިއްމު ކަމެއްކަން އެނގޭ މީހަކުވެސް ފަހަރުގައި ނެތީއެވެ. ނުވަތަ އެފަދަ ކަމަކުން ލިބޭނެ ރަނގަޅު ނަފާވެރިކަމެއްވެސް ނެތީއެވެ.\nމާލޭގައި ފުޓްބޯޅަ ކުރިއެރުވުމަށް އެންމެ ބޮޑަށް މަސައްކަތް ކުރާ ބަޔަކީ ފުޓްބޯޅައިން ރިޓަޔާވެފަ ތިބި އޭރުގެ މޮޅު ކުޅުންތެރިން ނެވެ. ނަމަވެސް މިކަމެއް އައްޑޫ ސިޓީއަކުން ނުފެނެއެވެ. އައްޑޫ ސިޓީއިން އެންމެ ގަދައަށް ވިދާލި ކުޅުން ތެރިޔަކީ ‘ޑީއެންސީ’ ގެ މަޝްހޫރު ކުޅުންތެރިޔާ އުދުހޭ މުފީދެވެ. ނަމަވެސް ފުޓްބޯޅައިގެ ޒުވާން ޖީލެއް އުފެއްދުމަށް އެބޭފުޅާ ކޮށްފައިވާ ކަމެއް ފެންނާކަށް ނެތެވެ. އޭގެ ފަހުން ދެން އެންމެ ބޮޑަށް ވިދާލި ކުޅުން ތެރިޔަކީ ފޭދޫގެ މަޝްހޫރު ފުޓްބޯޅަ އަލިބެ (އަލީ އިބްރާހިމް) އެވެ. އެބޭފުޅާގެ ފަރާތުންވެސް ޒުވާން ޖީލެއް އުފެއްދުމަށް ކުރެވުނު މާބޮޑު ކަމެއް ނެތެވެ. މިފަދަ ކިތައްމެ ކުޅުންތެރިންނަށް އައްޑޫގައި އުފެދުނެވެ. ނަމަވެސް ފުޓްބޯޅައިގެ ޒުވާން ޖީލެއް އުފެއްދުމަށް އެއްވެސް މީހަކަށް ކުރެވުނު ކަމެއް ނެތެވެ. ތިމާއަށް ލިބިފައި ހުންނަ ޢިލްމާއި ހުނަރު މުޖުތަޢުގެ އެހެން މީހުންނަށް ފޯރުކޮށް ނުދޭނަމަ މުޖުތަމަޢުގެ ހާލަތު ދާނީ އެއްދުވަހުން އަނެއް ދުވަހަށް ގޯސް ވަމުންކަން އެއީ ދުނިޔެ ދައްކާ ހަގީގަތެވެ.\nއައްޑޫގައި ދިރިއުޅެމުން އަންނަ، މިފަދަ ކުޅުންތެރިން އިސްވެ އައްޑޫގެ ފުޓްބޯޅަ ކުރިއެރުވުމަށް ކޮންމެވެސް ވަރެއްގެ މަސައްކަތެއް ކުރެވުނު ނަމަ މިއަދު އައްޑޫ ސަޓީގައި މޮޅެތި ކުޅުން ތެރިން ތިބޭނެއެވެ.\nފުޓްބޯޅަ ކުޅުމުގައި ހަރަކާތްތެރިވާ ޒުވާނަކު ބުނީ، ބައްޕައާއި ދަރިފުޅު އެއްޓީމަކަށް ކުޅުމުން ދޭހަވަނީ އައްޑޫގައި ފުޓްބޯޅަ ދަށަށް ގޮސްފައިވާ މިންވަރު ކަމަށެވެ. “އެއީ ނަންމަޝްހޫރު ކުޅުންތެރިއެއް. މިހާރު އެހެރީ ރިޓަޔާ އުމުރުގައި. އެހެނަސް ޒުވާން ޖީލެއް އުފެއްދުމަށް މަސައްކަތެއް ނުކުރޭ. މިބަލަނީ އަމިއްލައަށް، ދަރިފުޅާއެކު ޓީމަށް އެރޭތޯ.” އޭނާ ނުންޏެވެ.\nއައްޑޫ ސިޓީގައި ކޯޗުންގެ ގޮތުގައި ބައެއް ކުޅުންތެރިން ހަރަކާތްތެރި ވެއެވެ. ނަމަވެސް އެއީ އެފްއޭއެމްގެ ޕްރޮގްރާމެއްގެ ދަށުން ހަރަކާތްތެރިވާ ކޯޗުންނެވެ. އެފަދަ ކޯޗުން މަސައްކަތް ކުރާއިރުވެސް އެކޯޗުންނަށްވެސް ކުރީގެ މަޝްހޫރު ކުޅުންތެރިންގެ އިރުޝާދު ލިބިފައި ނެތެވެ. “އަހަރުމެން މިކުރަނީދޯ. މިކަން ތަރައްގީ ވޭތޯ. އެހެނަސް ކުރީގެ ސީނިއާ ކުޅުންތެރިންގެ ބައިވެރިވުމެއް ނުލިބޭ. އެމީހުން ގޮތްކިޔަނީ ގޯޅިގޯޅި ކަންމަތިން. ހިތްވަރުވެސް ދެނީކީނޫން. އެމީހުންގެ ޓެކްނިކްސް ހޯދަން އުޅުމުންވެސް ގިނަފަހަރު މިވަނީ ގޯސް. ދެންކިހިނެއްދޯ.” ކޯޗަކު އޭނަގަ އިހްސާސްތަކާއި ކަންބޮޑުވުން ޙިއްސާ ކޮށްލިއެވެ.\nމިހުރިހާ ކަމަކަށް ވިސްނާލުމުން ހަމަ އުފެދޭ ސުވާލަކީ ހަގީގަތުގައިވެސް އައްޑޫ ސިޓީގައި ފުޓްބޯޅައިގެ ޝައުގު ފަނޑުވަނީ ބާއެވެ؟\nއެމްޑީޕީގެ ޓިކެޓްގައި ރައްޔިތުންގެ މަޖިލީހަށް ކުރިމަތިލުމަށް ބާއްވާ އެޕާޓީގެ އެތެރޭގެ ޕްރައިމަރީ މާދަމާ (ޖަނަވަރީ 18، 2019 – ހުކުރު) މުޅިރާއްޖޭގެ ހުރިހާ ހިސާބެއްގައި އޮންނަގޮތަށް ވަނީ…\n25 ޑިސެންބަރު, 2018